ކޮޅިގަނޑު – Esfiya – Dhivehi Vaahaka Site\n- by Shine - 12- June 10, 2017\nދިހަބުރިއަށް ނަގާފައިވާ އުސްއިމާރާތުގެ ޓެރެސްމަތީގައި ހުރިއިރު އަކްޔަންގެ ނަޒަރުހުއްޓިފައިވަނީ ހުޅަނގުފަރާތުގެ އުދަރެހަށެވެ. އޮއްސެމުންދިޔަ، އިރުގެ ރަންދޯދިތަކުގެ ސަބަބުން ރަތާއި، އޮރެންޖް އަދި ރީދުލުގެ ހިތްގައިމުކުލަތަކުން އުދަރެސް ފެވެމުންދިޔައެވެ. ދުރުދުރުން އުދުހެމުންދާ ދޫނިތަކުގެ ހަރަކާތްތަކުން އެމަންޒަރަށް އިތުރު ފުރިހަމަކަމެއް ގެނެސްދީފައިވެއެވެ. އެހިތްގައިމު މަންޒަރަށް ހިތްދޫކޮށްލައިގެން ހުރިނަމަވެސް އަކްޔަންގެ ސިކުނޑީގައި ދައުރުވަމުންދަނީ މުޅީން އެހެން މަންޒަރެކެވެ. އެއީ މީގެ އަހަރެއްހައި ދުވަސްކުރީގެ ހަނދާންތަކެކެވެ.\nއެއީ އެއަހަރުގެ ބޮޑުއީދެވެ. އީދު ފާހަގަކުރަން އަކްޔަން ދިޔައީ އޭނަގެ ވަރަށްގާތް ރަހުމަތްތެރިއެއް ކަމަށްވާ އާމިރުގެ ރަށް ހ.ދ ނޮޅިވަރަށް ފަރަށެވެ. އެރަށަކީ އީދުކުޅިވަރުތައް ވަރަށް ފޯރިއާއެކު ކުރިޔަށްދާ ރަށެކެވެ.\nބޮޑުއީދު ދުވަހުގެ ހެނދުނު ހެނދުނާ ރަހުމަތްތެރިޔާ އޭނާއަށް އީދުނަމާދަށްދާން ގޮވިއެވެ. ނަމަވެސް އޭނާ ބޮލުގައި ރިއްސަނީކަމުގައި ބުނެ ބަހަނާއެއް ދައްކަމުން އަނެއްކާވެސް ނިދީއެވެ. ނަމާދުން އައިސް އާމިރު ގޮވުމުން އަކްޔަން ތެދުވެ ފެންވެރިއެވެ. އީދުނަމާދަށްފަހު، އެކި ގޭގެގައި ކެއުމާއި ބުއިން ވަރަށް ފޯރިއާއެކު ކުރިޔަށް ދިޔައެވެ. އަކްޔަންވެސް އާމިރުއާއެކުގައި ބައެއް ގޭގެއަށް ކާންދިޔައެވެ. އެދުވަުގެ ހަވީރުން ފެށިގެން އީދުކުޅީވަރުތައް ކުރިޔަށް ދިޔައެވެ. އަންހެނުންނާއި ފިރިހެނުންގެ ދަފިނެގުމެވެ. ރޭގަނޑު އޮތީ އީދު ޝޯއެވެ. ސްޓޭޖްމަތީގެ ތަފާތު ހަރަކާތްތަކެވެ.\nޖެހިގެން އައި ދުވަހުވެސް، ހަވީރުން ފެށިގެން އީދުގެ ތަފާތު ކުޅިވަރުތައް ކުޅެވެމުން ދިޔައެވެ. ރޭގަނޑުގެ ކެއުމަށްފަހު ހުރިހާ އެންމެންވެސް ސްޓޭޖާއި ދިމާއަށް މިސްރާބުޖެހީ މިރޭގެ ޝޯބަލާލުމަށެވެ. މިރޭވެސް ތަފާތު އެތަކެއް ޖިންސުއްލަތީފުންނެއްގެ ހަރަކާތްތައް ސްޓޭޖްމަތިން ފެނިގެން ދިޔައެވެ. އަންހެނުންނާއި ފިރިހެނުންގެ ބަނޑިޔާޖެހުމާއި ދަނޑިޖެހުމެވެ. އިނގިރޭސި ރޮކް ލަވަތަކާއި ހިންދީ ލަވަތަކަށް ފައިހަމަކުރުމެވެ. މައިކަލް ޖެކްޝަންގެ އިނގިރޭސި ލަވައަކަށް އަކްޔަންވެސް ތައްޔާރުވިއެވެ. ކުޑައިރުއްސުރެ އޭނާއަކީ ލަވަކިޔުމާއި ނެށުމަށް ނުހަނު ފޯރިހުންނަ ކުއްޖެކެވެ. ނަމަވެސް ބައްޕަގެ ސަބަބުން ފާޅުގައި އޭނާއަށް އެކަން ކުރަން ނުކެރެނީއެވެ. އެހެންކަމުން މިރޭ އޭނާއަށް އޭނާގެ ހުނަރުދައްކާލާނެ ފުރިހަމަ މިނިވަންކަން ލިބިއްޖެއެވެ. ވަރަށް ރަނގަޅަށް ހެދުން އަޅާލައިގެން އޭނާ ސްޓޭޖަށް އެރިއެވެ. ލަވަފެށުމާއެކު މައިކަލް ޖެކްޝަން ފަދައިން ހަށިގަނޑުގެ އެކިގުނަވަނަށް އެކިބަނޑިތައް ލައްވަށް ފެށިއެވެ. އެއާއެކު ބަލަންތިބި މީހުންގެ އަޑު މުޅިތާނގައި ގުގުމައިގެން ދިޔައެވެ. އޭނާގެ ނެށުމުގެ ހުނަރުން ހަޤީޤަތުގައިވެސް އެތައްބަޔަކު އާޝޯޚުކޮށްލިއެވެ. އަންހެން ކުދީންތައް ހީވަނީ އެހެންފަދަ ކަމެއް ހެންނެވެ. އެރޭގެ ޝޯގައި އަކްޔަން ހިތްފުރޭވަރަށް ނަށާމަޖާކޮށް ހެދިއެވެ.\nއޭގެފަހުން ޖެހިގެން އައި ކޮންމެ ރެއެއްގައި އަކްޔަންގެ ކޮންމެވެސް އައިޓަމެއް ޝޯގައި ފެނިގެންދެއެވެ.\nއީދުކުޅިވަރުނިމި، އީދަށް ރަށަށް އައި މީހުންތައް މަޑުމަޑުން ފުރައިގެން ދާންފަށައިފިއެވެ. އާމިރުއާއި އަކްޔަންވެސް ދަތުރަށް ތައްޔާރުވެއްޖެއެވެ. މޫސުން ގޯސްވެ ވިއްސާރަވާ ވައްތަރުވެފައި އޮތްނަމަވެސް ބޯޓްއޮތީ ފުރާގޮތަށެވެ. އެހެންކަމުން އެމީހުންވެސް ލޯންޗްގައި ކުޅުދުއްފުއްޓަށް ދިއުމަށްޓަކައި އަތިރިމައްޗަށް ނުކުތެވެ.\n” ކީއްވެ ތިމަޑުކުރަނީ؟…” އާމިރު ލޯންޗަށް ނާރާ އެއްގަމާދިމާއަށް ނަޒަރު ހުއްޓާލައިގެން ހުރުމުން އަކްޔަން އަހާލިއެވެ.\n” މިމަޑުކުރަނީ މުދިންބޭ އަންނަންދެން…..ރޭގެ މުދިންބޭބުނީ މިއަދު އަހަރެމެންދާއިރު އެމީހުންވެސް ގެންގޮސްދިނުމަށް…އެހެންވެ މިމަޑުކުރަނީ…” އާމިރު އޮޅުން ފިލުވައިދިނެވެ. އިންތިޒާރުގައި ތިބޭތާ އިރުކޮޅެއްފަހުން ފޮއްޓެއް ހިފައިގެން އަންނަ މުސްކުޅި ފިރިހެނަކާއި އެމީހާ އެކުގައިހެން އަންހެނަކު އަންނަތަން ފެނުނެވެ. އެއަންހެންމީހާ ލާފައިހުރި ކަޅުބޮޑުހެދުމުގެ ސަބަބުން، އަކްޔަންއަށް ސިފަވީ ހިނގާފައި އައި ފޮތިފޭއްޔެއްގެ ސިފާގައެވެ. އެވަގުތު އަކްޔަންގެ ގާތަށް ހިނިވެސް އައެވެ. މިރަށުންވެސް ކަޅުހެދުންލާ އަންހެނުން އޭނާ ދެކެފިއެވެ. ނަމަވެސް އެވަރަށް ފޮތި އޮޅާ ނިވާވެގެން ހުރި ކުއްޖަކު އޭނާ ނުދެކެއެވެ. އެދެމީހުން އައިސް ލޯންޗަށް އެރުމާއެކީ ލޯންޗް ދުއްވާލިއެވެ.\nއެއަންހެން ކުއްޖާ ލޯންޗަށް އެރީއްސުރެ އެންމެ ފަހަރަކުވެސް އިސްއުފުލާ ބަލާނުލައެވެ. ސީދާ އަކްޔަންގެ ކުރިމަތީގައި އިންއިރުވެސް އެންމެ ފަހަރަކުވެސް އެކުއްޖާއާ ހަތަރުކަޅި ހަމަވާ ގޮތެއް ނުވިއެވެ. އަކްޔަން ރަނގަޅަށް އެކުއްޖާގެ މޫނަށް ބަލާލިއެވެ. އެއީ މީގެކުރިން އޭނާއަށް ފެނިފައިވާ ކުއްޖެއް ނޫނެވެ. ހަމަ އެންމެ ފަހަރަކުވެސް އެކުއްޖާ ފެނުނު ހަނދާނެއް އޭނާ ނުވެއެވެ. ޔާނާ އިސްޖަހައިގެން އިންއިރުވެސް، ކުރިމަތީގައި ނުދަންނަ ފިރިހެނަކު އިނުމުން އުނދަގޫވަމުން ދިޔައެވެ. އެމީހާ އޭނާއަށް ބަލާހެން ހީވާތީ އޭނާއިނީ އިސްދަށަޖަހައިގެންނެވެ. އޭނާއަށް މޫނު ބުރުގާ އެޅިފައި ހުރިނަމައޭ ކިތަންމެ ފަހަރަކު ހިތަށް އެރިއެވެ. ހިތްނުތަނަވަސްކަންމަތީ އިންދައި ދަތުރު ނިމިގެން ހިނގައްޖެއެވެ. ފުރަން ތައްޔާރުވެފައިވާ ބޯޓު ކައިރިއަށް ލޯންޗް ކައިރިކޮށްލުމަށް އެންމެންވެސް ބޯޓަށް އަރަން އަވަސްވެގަތެވެ. އަކްޔަން ބޯޑަށް އެރުމަށްފަހު ޔާނާއަށް އަތްދިއްކޮށްލީ އޭނާގެ އަތުގައި ހިފާނެ ކަމުގެ ވަރަށްބޮޑު އުއްމީދުގައެވެ. ނަމަވެސް އާނާ އެރީ އޭނާގެ ބައްޕަގެ އެހީތެރިމަކުގައެވެ. އަކްޔަން ބުމަ އަރުވާލަމުން އަނގައަށް ގޮތެއް ހަދާލިއެވެ. މިއީ އަދި ވަރަށް ފޮނި އަންހެން ކުއްޖެކޭ އޭނާގެ ހިތަށްއެރިއެވެ.\nބޯޓް ފުރާގަޑި ޖެހުމުން އެމީހަކަށް ޚާއްސަކުރެވިފައިވާ ތަނުގައި އިށީނދެ ހަމަޖެހިލިއެވެ. އިއްތިފާޤުން އަކްޔަންއަށް އިނދެވުނީ ޔާނާއާ ދިމާކުރިމަތީގައެވެ. ޔާނާ އޭނާގެ ތަންމަތީގައި އޮށޯވެ ރަޖާއަޅާލިއެވެ. އޭނާއަށް ކަނޑުދަތުރު ކުރުމަކީ ވަރަށްވެސް އުނދަގޫކަމެކެވެ. ހޮޑުލާލައި މުޅިމީހާ ބަލިވާވަރުވެއެވެ. އެހެންކަމުން އޭނާ ބޯޓަށް އަރާގޮތަށް ބޭސްކައިގެން އަވަހަށް އޮށޯވެއެވެ. މިދަތުރަކީ އޭނާ މިގޮތަށް ކުރާނެ އެންމެ ފަހު ދަތުރުކަމަށްވެސް ވެދާނެއެވެ. އޭނާ މިދަތުރު މާލެ އެދަނީ، އޭނާގެ ޙަޔާތުގެ ވަރަށްބޮޑު ނިންމުމެއް ނިންމާށެވެ. އާއެކެވެ. އޭނާ އެދަނީ ކައިވެނި ކުރާށެވެ. އޭނާގެ އަބަދުވެސް ބޭނުންވީ ފަދަ ދީންވެރި ޚުލްޤުހެޔޮ މީހަކާ ކައިވެނި ކުރާށެވެ. އެއީ އޭނާގެ ބައްޕަގެ ޒަމާންވީ ރަހުމަތްތެރިއެއްގެ ހުރި އެންމެ ހަގު ފިރިހެން ދަރިފުޅެނެވެ. ނަމަކީ ޔޫސުފެވެ. ކިޔެވީ މަދީނާއިންނެވެ. ބުރަ މަސައްކަތަކާއި ނުލައި ރަނގަޅު ހަޔާތުގެ ބައިވެރިޔަކު ލިބޭތީ އޭނާހުރީ އުފަލުންނެވެ. އޭނަ ޤަބޫލު ކުރާގޮތުގައި ހަޤީޤީ ލޯބިވެވޭނީ ކައިވެންޏަށް ފަހުގައެވެ. ކައިވެނީގެ ބޭރުންވާ ލޯތްބަކީ ހަމައެކަނި ޝަހުވަތެވެ.\nބޯޓަށް އެރީއްސުރެ އަކްޔަންގެ ސަމާލުކަން ހުއްޓިފައިހުރީ ޔާނާއަށެވެ. ނަމަވެސް ޔާނާ އޮށޯތްގޮތަށް ދެލޯމަރައިގެން އޮތުމުން އަކްޔަން ފޫހިވެގެން ބޭރަށް ނުކުތެވެ. ފޯނުން ލަވައެއް ޖަހައިގެން އަރާ ޑެގްމަތީގައި އޮށޯތެވެ. އޭރުވެސް ފުދޭވަރަށް ގިނަމީހުން އެތާތިއްބެވެ. ދަތުރަށް ފެށިތާ އިރުކޮޅެއްނުވެ ވައިބާރުވެ، ކަނޑުގަދަ ވެއްޖެއެވެ. ބޯޓް ދެއަތް ދެއަތަށް ރޯލްކުރަން ފެށުމުން ޑެގްމަތީގައި ތިބިމީހުން މަޑުމަޑުން ހިޔާގަނޑުތެރެއަށް ވަންނަން ފެށިއެވެ. ނަމަވެސް އަކްޔަން ހަމަޖެހިލާފައި އެއޮތްގޮތަށް އޮތެވެ. އެހެން އޮއްވައި ކުއްލިއަކަށް ވާރޭވެހެން ފެށުމުން އޭނާވެސް އެތަނުން ފޭބިއެވެ. ހިޔާގަނޑުތެރެއަށްވެދެ އޮވެ އޮވެސް އޭނާގެ ލޮލަކަށް ނިންޖެއް ނައެވެ.\nމެންދަމުން އަލިވީފަހުން ކުރިޔަށްވުރެ ވައިބާރުވެ ކަނޑުގަދަވެއްޖެއެވެ. ބޯކޮށް ވާރޭވެސް ވެހެމުންދިޔައެވެ. ދޯނި އަރިވެގެންދާ ކޮންމެ ފަހަރަކު އަޑިއަށް ހިނގައިދާނެހެން ހީވެއެވެ. ޔާނާއަށް ހޭލެވުނީ ވަރަށްބޮޑަށް ފާޚާނާއަށްދާން ޖެހިގެންނެވެ. ޔާނާ އޭނާގެ ބައްޕައަށް ގޮވިއެވެ. ބައްޕަ ޔާނާއާއެކު ދިއުމަށްޓަކައި ތެދުވެ ހިނގައިގަތުމާއެކު ދޯނިއަރިވެގެން ގޮސް ބައްޕަވެއްޓިއް ފަޔަށް ތަދުވެއްޖެއެވެ.\n” ބައްޕަ މަޑުކުރޭ….އަހަރެން އެކަނި ހިނގައިދާނަން…” އެންމެފަހުން ޔާނާ ބުނެލިއެވެ.\n” ދަރިފުޅަށް އެކަނި ދެވޭނެތަ؟..” ޔާނާގެ ބައްޕަ ކަންބޮޑުވެފައި އަހާލިއެވެ.\n” އަހަރެން އެހީވެދެންތަ؟…” ފުރުސަތުގެ ބޭނުން ހިފައި އަކްޔަން ބުނެލިއެވެ. ނަމަވެސް ވަގުތުން ޔާނާ ދެކޮޅުހަދައި ފާޚާނާއަށް ދިއުމަށްޓަކައި ހިނގައިގަތެވެ. އެމީހުންތިބީ އެންމެ ތިރީބައިގައި ކަމުން ދާންޖެހެނީ ކޮޅުފަސްކޮޅުގައި ހުންނަ ފާޚާނާއަށެވެ. ދެއަތް ދެއަތަށް ދޯނިހެލޭވަރުން ހަށިގަނޑު ބެލެންސް ކުރުންވީ ނުހަނު އުނދަގޫ ކަމަކަށެވެ. އެހެންކަމާއެކުވެސް ހިލޭ ފިރިހެނެއްގެ އެހީހޯދާކަށް ޔާނާ ބޭނުމެއްނުވިއެވެ. ވަރަށ ހާލުން ޔާނާ ދާންފެށުމުން އަކްޔަން ޔާނާގެ ފަހަތުން ނުކުތެވެ. ޔާނާ ވަރަށް ހިތްވަރުކޮށްގެން ނުވެއްޓި ގޮސް ފާޚާނާއަށް ވަނެވެ. އަކްޔަން ބޭރުގައި މަޑުކޮށްގެން ހުރީ ޔާނާ ނުކުންނަންދެނެވެ. އިރުކޮޅެއްފަހުން ޔާނާ ނުކުމެ އަކްޔަންއަށް ބަލާލުމެއްވެސް ނެތި ހިޔާގަނޑުތެރެއަށް ދިއުމަށް ހިނގައިގަތެވެ. އަކްޔަންވެސް ޔާނާގެ ފަހަތުން ދިޔައެވެ. ދޯނީގެ ދެފަރާތުން ބޭރަށް ނުކުންނަން ކަނޑާފައި ހުންނަ ދޮރާހަމައަށް ދެވުމާއެކު ކުއްލިއަކަށް ދޯނި އަރިވެގެން ދިޔައެވެ. ޔާނާއަށް ބޭއިޚުތިޔާރުގައި ހަޅޭއްލަވައިގަންނަމުން އަކްޔަންއާ ދިމާއަށް އަތްދިއްކޮށްލެވުނެވެ. ނަމަވެސް ނަސީބުދެރަކަމުން، ޖެހެމުންދިޔަ ގަދަވައިގާ އެލުއި ހަށިގަނޑު ބެލެންސް ނުކުރެވިގެން އެދިޔަގޮތަށް ގޮސް ދޯނިން ބޭރަށް، މާސިންގާ ކަނޑަށް ވެއްޓިއްޖެއެވެ. އަކްޔަންއަށް ޔާނާ ވެއްޓުނީކަން ގަބޫލު ނުކުރެވިފައި އިރުކޮޅަކު ހުރެވުނެވެ. އެއާއެކު އެދިމާ ބިތުގައި ހުރި ލައިފްޖެކެޓެއް ދަމައިގަތުމަށްފަހު ވިސްނާލުމެއްވެސް ނެތި އޭނާވެސް އެކަނު އަނދިރީގެ ތެރެއަށް ފުންމާލިއެވެ. މީހަކަށް ގޮވަންވެސް އޭނާ ހަނދާނެއްނެތެވެ.\nޔާނާ ވެއްޓުނުގޮތަށް ކޮންމެވެސް ވަރަކަށް އަޑިއަށް ދިޔަނަމަވެސް އޭނާގެ ބޮޑުހެދުމުގައި ވައިއެޅި ފުފިފައި އޮތުމުގެ ސަބަބުން ފެންމަތީގައި ހަރުލިއެވެ. ތަނެއްދޮރެއް ދޮރެއް ނޭނގޭވަރަށް ވެހެމުންދިޔަ ބޯވާރޭގެ ސަބަބުން އިސާހިތަނު އޭނާ ހީކަރުވަންވެސް ފެށިއެވެ. ޔާނާ ކިތަންމެ ބިރުގެންނަމަވެސް ހިތްވަރުކޮށްފައި ފެންމަތީގައި އޮވެވޭތޯ ބަލަމުން ދިޔައީ އޭނާ ނެތްކަން އެނގުމުން އެބޯޓް އަނބުރާ އަންނާނެ ކަމުގެ އުއްމީދުގައެވެ. އޭނާ ބަލަބަލާ ހުއްޓައި ބޯޓް ދުރަށްދަމުން އޭގެއަލިފަނޑުވަމުން ދިޔައެވެ. މިއީ އޭނާގެ ދިރިއުޅުމުގެ އެންމެ ފަހު ވަގުތޭ ހިތަށްއެރުމާއެކު ބިރުން ހިތް ރޫރޫއަޅައިގަތެވެ. ނަމަވެސް ﷲ ވޮޑިގެންވަނީ އޭނާއާ އެންމެގާތުގައިކަން ހިތަށްއެރުމުން ހުރިހާބިރެއް ހިތުން ފިލާދިޔައެވެ. ކެތްތެރިކަމާއެކު އެންމެ ފަހުނޭވާއާ ޖެހެންދެންވެސް އޭނާ ﷲއަށް ތަސްބީޙަ ކިޔުމަށް އަޒުމް ކަނޑައެޅިއެވެ. ލައިފްޖެކެޓްގެ އެހީގައި އޮޔާއިވަޔަށް ބެލުމެއްނެތި އަކްޔަން ފަތަމުން ދިޔައެވެ. ޔާނާ ފެންމަތީގައި އޮންނާނެ ކަމުގެ އުއްމީދުގައި އޭނާ ހިތްވަރު ކުރަމުން ދިޔައެވެ.\n” ހެލޯ….އަންހެން ކުއްޖާ….ހެލޯ…ދިރިއެބަހުރިންތަ؟…” އަކްޔަން އަޑުގެނެތްތަނަށް ހަޅޭއްލަވަމުން ދިޔައެވެ. ނަމަވެސް އޭނަގެ އަޑު ވަޔާއިއެކުވެގެން ފަޒާގެ ތެރެއަށް އޮބިގެން ދިޔައެވެ. އެތައްފަހަރަކު އަކްޔަން ގޮވިފަހުން ޔާނާއަށް އެއަޑުއިވުނެވެ. އޭރު އޭނާ ވަރުބަލިވެގެން އިތުރަށް ފެންމަތީގައި އޮންނާނެހައި ހާލެއްނެތެވެ.\n” ﷲ އަކުބަރ…” ޔާނާ އަޑިއަށް ހިނގައިދާނެހެން ހީވުމާއެކު ބާރަށް ގޮވާލިއެވެ. ނަސީބަކުން ޔާރާގެ އަޑު ވަޔާއެކުވެގެން އައިސް އަކްޔަންގެ ކަންފަތަށް ފޯރިއެވެ. އަކްޔަން އަޑުއައި ދިމާ ލަފާކޮށްފައި ފަތައިގަތެވެ. ބިޔަރާޅުތަކާއި ހަނގުރާމަކުރަމުން އޭނާގެ ގައިގާ ހުރި ހުރިހާ ހަކަތައެއްގެ ބޭނުންކުރިއެވެ.\n” ﷲ އަކްބަރ…” އަނެއްކާވެސް ޔާނާގެ އަޑު އަކްޔަންއަށް އިވުނެވެ. މިފަހަރު ދާދިގާތުންހެން ހީވިއެވެ. އަނެއްކާވެސް އޭނާފަތައިގަތެވެ.\n” ހެލޯ…ކޮބާތަ؟…” އަކްޔަން ގޮވާލިއެވެ. މިފަހަރު ޔާނާގެ އެއްވެސް ޚަބަރެއްނުވުން ދާނެކޮޅެއް ނޭނގިފައި އޮއްވައި އޮޔާ އައި އެއްޗެއް އޭނާގެ ގައިގާ ޖެހިއްޖެއެވެ. އަވަސް އަވަހަށް އެއީ ކޯއްޗެއްތޯ ބަލާލިއިރު އެއީ އަންހެން ކުއްޖެއްކަން އެނގުނެވެ. އޭރު ޔާނާ ޚަބަރު ހުސްވެގެން އަޑިއަށްދަނީއެވެ. އަކްޔަންއަށް ޔާނާގެ ގައިގާ ހިފުނީ ކިރިޔާއެވެ. ކުޑައިރުކޮޅެއް ލަސްވިނަމަވެސް ޔާނާ އަޑިއަށް ދިޔައީހެވެ. އަކްޔަން ޔާނާ އަޑިއަށް ދިޔަނުދީ ފެންމަތީގައި ހިފެހެއްޓިއެވެ. ލައިފްޖެކެޓް ހިފައިގެން ފުންމާލެވުނުކަން އެއީ ނަސީބޭ އޭނާގެ ހިތަށްއެރިއެވެ.\nޖެހެމުންދިޔަގަދަވަޔާއި ވެހެމުންދިޔަ ބޯވާރޭގެ ތެރޭގައި ދެހަށިގަނޑުފޯވެ، ގަނޑުވާން ގާތްވެއްޖެއެވެ. އައްސޭރިއެއްހޯދަން ދާނެ މިސްރާބެއްވެސް އެނގެނީކީ ނޫނެވެ. އެހެންކަމުން ކޮޅިގަނޑު މަޑުވަންދެން ހިމޭނުން އޮތުމަށް އަކްޔަން ނިންމިއެވެ. މާގިނައިން ފަތަން ވެއްޖެނަމަ އޭނާ ލޮޑުވެދާނެއެވެ. ވުމާއެކު އޭނާ ހަރަކާތް ހުއްޓާލައިގެން ޔާނާ ފެންމަތީގައި ބާއްވައިގެން ހިފަހައްޓައިގެން އޮތެވެ. ބައެއްފަހަރު އަންނަ ބޮޑެތި ބާނިތަކާއެކީގައި އޭނަގެ އަތްދަށުން ޔާނާ ދެމިގެން ހިނގައިދާނެހެން ވެސް ހީވިއެވެ. ގާތްގަނޑަކަށް ދެގަނޑިއިރެއްހައިރު ފަހުން ވާރޭތުނިކޮށް ވައިވެސް މަޑުވާންފެށިއެވެ. އޭރު އޮޔާބެހިގެން އެމީހުން ކޮންމެވެސް ދިމާއަކަށް ގެންގޮސްފިއެވެ.\nވާރޭ ތުނިކޮށްލިނަމަވެސް ކަނުއަނދިރިކަމުން ތަނެއް ފެންނަވަރެއްވެސް ނޫނެވެ. ދެލޯތަންމިނަށް ހުޅުވައިގެން އޮންނައިރުވެސް ތަނެއް ނުފެނެއެވެ. މިއޮވެވެނީ ކަނޑުގައިކަން އެނގުނު ނަމަވެސް، އޮވެވުނު ސަރަހައްދެއްވެސް އެނގެނީކީ ނޫނެވެ. ވަށައިގެންވީ ކަނުއަނދިރިކަން ހިނދެ ހިނދަކަށް ގަދަވާހެންވެސް އަކްޔަންއަށް ހީވިއެވެ. ލޯކަނުމީހެކޭ އޭނާއެކޭ އެއްވެސް ތަފާތެއް ނެތެވެ. ވައިގެ ބޫންއަޑާއި ކަނޑުގެ އޮއެވަރުގެ އަޑުން، އެކަނުކަމަށް އިތުރުނާމަންކަމެއް ވެރިވެފައިވެއެވެ. އެހެންކަމުން، އޭނަގެ ހިތަށް ނޭނގޭ ބިރުވެރިކަމެއް ވެރިވެގެން ދިޔައެވެ. އޭނާގެ އަތްމަތީގައި އަންހެން ކުއްޖަކު އޮތްކަން އެނގޭއިރުވެސް، އެކުއްޖާގެ ދިރުމެއްހުރިކަމެއްވެސް އޭނާއަކަށް ޔަޤީނެއްނޫނެވެ. ބިރުވެރިކަމެއްގެ މައްޗަށް ބިރުވެރިކަމެއް އޭނާގެ ހިތަށްވެރިވަމުން ގޮސް އޭނާވެސް ހޭބުއްދި ފިލަން އުޅޭހެން ހީވިއެވެ. ނަމަވެސް އޭނާ އަމިއްލަ ހިތަށް ވިސްނައިދީގެން ނަފްސު ހަމައަކަށް އަޅުވަން މަސައްކަތްކުރިއެވެ. އޭނާގެ ދިރިއުޅުން މިފަދަގޮތަކަށް ނިމިދާކަށް އޭނާ ބޭނުމެއްނޫނެވެ. އުއްމީދު ކަނޑާލައި މަރަށް އިންތިޒާރު ކުރާމީހުންގެ ތެރޭގައި ވާކަށްވެސް އޭނާ ބޭނުމެއްނޫނެވެ. ސަލާމަތުގެ އައްސޭރިއަކަށް ދިއުމަށްޓަކައި ފަހުނޭވަޔާ ޖެހެންދެންވެސް އޭނާ މަސައްކަތް ކުރާނެއެވެ.\nކަނޑުގެ އޮޔާއިވަޔާއެކު ދެވޭ ނުދެވޭ މިސްރާބެއް ނޭނގި ތިއްބައި މަޑުމަޑުން ދުނިމައްޗަށް އަލިވާންފެށިއެވެ. ބޯވިލާތައް ފޫއަޅުވާފައި އިރުގެ ދޯދިތައް ފަޒާގެ ތެރެއަށް އަތްގަދަކުރަން ފެށިއެވެ. ވައިމަޑުވެ، ކަނޑުވެސް މަޑުވެއްޖެއެވެ. މަޑުމަޑުން ތަންތަން އަލިވާން ފެށުމުން ވަށައިގެން ހޯދާލިއިރު ދާދިގާތުގައި ރަށެއް އޮއްވައި ފެނުނެވެ. ވީއުފަލުން އަކްޔަންއަށް ހަޅޭއްލަވައިގަނެވުނެވެ. ލޮޑުވެފައިވީ ނަމަވެސް ހިތްވަރުކޮށްފައި ރަށާއިދިމާއަށް އަކްޔަން ފަތައިގަތެވެ. ސަލާމަތްވުމުގެ އެންމެ ފަހު ފުރުސަތު ގެއްލެން އޭނާ ބޭނުންނުވީއެވެ. އެމީހުން ގެއްލިގެން ދޯނި އަންނާނެ ކަމުގައި އޭނާއަށް ހީކުރެވުނު ނަމަވެސް ދޯނީގެ އެއްވެސް ޚަބަރެއްނުވިއެވެ. އެތައް ހިތްވަރަކާއެކު ރަށުގެ ގޮނޑުދޮށާއި ހަމައަށް އަކްޔަން ފޯރިއެވެ. ޔާނާ އުފުލާލައިގެން ގެންގޮސް ވެލިގަނޑުމަތީ ބޭއްވުމާއެކީ އަކްޔަންވެސް ވަރުހުސްވެގެން ވެލިގަނޑު މައްޗަށް ދެމުނެވެ.\nއިރުގެ ދޯދިތައް މޫނަށް އެޅި ހޫނުވާން ފެށުމުން ޔާނާއަށް ލޯހުޅުވާލެވުނެވެ. ވަށައިގެން ހޯދާލުމާއެކު ހައިރާންވެފައި އޭނާއަށް އިނދެވުނީ މިފެންނަނީ ހުވަފެނެކޭ ހިތާއެވެ. ވިސްނަންވީ އެއްޗެއް ނޭނގިފައި އިންދައި އަކްޔަން މޯޅިއަކަށް ދެމިލުމުން ޔާނާއަށް އެދިމާ ބަލާލެވުނެވެ. އޭނާއާ ދާދިގާތުގައި ވެލިގަނޑުމަތީގައި ނިދާފައި އޮތް ފިރިހެންމީހާ ފެނުމާއެކު ޔާނާއަށް ފުންމައިގެން ތެދުވެވުނެވެ. އޭނާގެ ބޮލުގައި ބުރުގާވެސް ނެތްކަން އެނގުނީ އިރުކޮޅެއްފަހުންނެވެ. ހާސްވެ ހަދާނެ ގޮތް ހުސްވެގެން ޔާނާއަށް ރޮވެންފެށިއެވެ. ހިލޭފިރިހެނަކާއެކު އޭނާއަށް މިހުރެވުނީ ފަޅުރަށެއްގައިއޭ ހިތަށް އެރުމުން ހިތަށް ބިރުވެރިކަން ވަދެއްޖެވެ. ޔާނާ ތެދުވެގެން ރަށުތެރެއާ ދިމާއަށް މިސްރާބުޖެހީ މިއީ ފަޅޫރަށެއްތޯ ޔަޤީން ކުރުމަށެވެ.\n” ކޮންތާކަށް ތިދަނީ؟…” ޔާނާގެ ފަހަތުން އަކްޔަންގެ އަޑުއިވިފައި އޭނާއަށް ހުއްޓެވުނެވެ. ނަމަވެސް ދެވަނަ ސިކުންތުގައި އޭނާ ފަޔަށް ބާރުލާފައި ދުރަށް ދުއްވައިގަތެވެ. ރަށުތެރެއަށް އެރޭނެ މަގެއް ފެނޭތޯ އޭނާ ކުރިމަސައްކަތް ކާމިޔާބުނީ އެތައްއިރަކު ދުވިފަހުންނެވެ. އޭނާގެ ފަސްފަހަތުން އަކްޔަންވެސް ހައިރާންވެހުރެ ދުވަމުންދޔައެވެ. ޔާނާއަށް ފެނުނު މަގުން ރަށުތެރެއަށް އަރައިގެން ދަނިކޮށް ފަނުން ހަދާފައިވާ ގެއެއް ފެނުނެވެ. އޭނާ އަވަސް އަވަހަށް ގޮސް އެގޭގެ ދޮރުގައި ޓަކިދިނެވެ. އެއްވެސް ޚަބަރެއް ނުވުމުން ބަލާލިއިރު އެތާގައި އެއްވެސް މީހަކުނެތެވެ. އޭނާ އެތެރެއަށްވަދެ ބަލާލީ އޭނާގެ ބޯނިވާކުރާނެ ފޮތިކޮޅެއް ފެނޭތޯއެވެ. ނަސީބަކުން ބާބެޑްޝީޓެއް އޭނައަށް ފެނުނެވެ. އަވަސް އަވަހަށް ބޮލާއެކު މުޅިގައިގާ ބެޑްޝީޓް އޮޅާލިއެވެ. އަކްޔަންއަށް މިމަންޒަރު ފެނުމުން ވަގުތުން އޭނާއަށް ހެވުނެވެ. ޔާނާ އެހާ ބާރަށް ދުވެފައި އެއައީ އޭނާގެ އިސްތަށިގަނޑު ނިވާކުރަންބާއޭ އޭނާގެ ހިތަށްއެރިއެވެ.\nއަކްޔަން އެގޭތެރެ ހާވާ ބެލުމުން އެނގުނީ އެއީ މީހުން އުޅެފައިހުރި ތަނެއްކަމެވެ. ގެއާއި އިންވެގެން ކުޑަބަދިގެއްވެސް ހުއްޓެވެ.\n” މިއީ މީހުން އުޅޭތަނެއްހެން ހީވަނީ…ބަލާބަލަ އެހުރީ ފެންވަޅެއްވެސް” ގޭގެ ބިތްދޮށުގައިހުރި ފެންވަޅެއް ދައްކާލަމުން އަކްޔަން ބުންޏެވެ. ނަމަވެސް ޔާނާ އެއްވެސް ޖަވާބެއްނުދީ ތަންކޮޅެއް ދުރުގައި ހުއްޓެވެ. މިއީ ފަޅުރަށެއްކަން ޔާނައަށް އެނގެއެވެ. އެ ގެއަކީ ރަށްބަލަހައްޓާ މީހާގެ ގެއެވެ. ޔާނާ އިންތިޒާރު ކުރަމުން ދިޔައީ އެމީހާ އަންނާނެ އިރަކަށެވެ. އަކްޔަން ވަޅުކައިރިއަށް ގޮސް ވަޅުގައި އޮތް ޕްލާސްޓިކްދާނިން ފެންނަގައި އޭނާގެ ގަޔަށް ފެންއަޅާ ލޮނުތައް ފިލުވާލިއެވެ.\n” ބަނޑުހައެއްނުވޭތަ؟…އަހަރެން ވަރަށް ހައިވެއްޖެ….އަހަރެން އަންނާނަން ކާލާނާނެ ކޮންމެވެސް އެއްޗެއް ލިބޭތޯ ބަލާފަ…މިތަނުން ދުރަށް ނުދައްޗޭ…” އަކްޔަން އެހެން ބުނެފައި ވަލުތެރެއަށް ވަނުމުން، ޔާނާވެސް މަޑުމަޑުން އައިސް ގަޔަށް ފެންއެޅިއެވެ. ލޮނުވަސް ކެނޑުމުން އައިސް ގެކައިރީގައިހުރި އުނދޯލީގައި އިނށީދެ އަކްޔަންއާއި މެދު ވިސްނާލިއެވެ. އެއީ މީގެކުރިން އޭނަ ދުށްމީހެއްނޫނެވެ. ހީވާގޮތުން އެއީ ރަށުމީހެއްވެސް ނޫނެވެ. ފެންނަ ފެނުމަށް ރަނގަޅުމީހެއް ވައްތަރެއްވެސް ނުޖަހައެވެ. މިފަދަ މީހަކާއެކި އެންމެ ހިނދުކޮޅެއްވެސް ހޭދަކުރުމަކީ އޭނާއަށް ކުޅަދާނަ ކަމެއްނޫނެވެ. ނަމަވެސް މިނޫންގޮތެއްވެސް ނެތެވެ. އެދޯނީގެ މީހުންނަށް އެމީހުންމަދުކަންވެސް ނޭނގެނީބާއެވެ.\nއަކްޔަން އެތައްތަނަކަށް ހިނގިފަހުން އޭނައަށް ނުކުމެވުނީ ފަޅޮލާއި ދޮންކެޔޮ ގަސްތަކުން ފުރިވައިވާ ދަނޑަކަށެވެ. ހިނިތުންވެލަމުން އޭނާގޮސް ދޮންވެފައިވާ ދޮންކެޔޮ ގަނޑަކުން ކެޔޮ އަރިއަކާއި ފަޅޯގަހަކުން ދެފަޅޯ ބިނދެލިއެވެ. އަދި އަވަހަށް ޔާނާ ހުރިދިމާއަށް ދިއުމަށްޓަކައި މިސްރާބުޖެހިއެވެ. އަކްޔަން އެތަކެތި ގެނެސް ޔާނާއަށް ދިނުމުން އޭނާ އޭގައިހިފަން އިންކާރުކުރިއެވެ. އެހެންކަމުން އުނދޯލީގައި އެތަކެތި ބެހެއްޓުމަށްފަހު އަކްޔަން ތަންކޮޅެއް ދުރުގައި ހުރި އައްޓެއްގައި އިށީނދެ ދޮންކެޔޮކާން ފެށިއެވެ. އެހެން އިނދެގެން އޭނާ ތަފާތު ވާހަކަތައް ދައްކަމުން ދިޔައެވެ. ރޭގައި ކަންތައް ހިނގާދިޔަ ގޮތްވެސް ކިޔާދިނެވެ. އެހުރިހާ ވާހަކައެއް ދެއްކިއިރުވެސް ޔާނާ އަނގައިންވެސް ނުބުނެއިނީ ބިރުންނެވެ. ވާހަކަ ދައްކަމުން އައިސް އެފިރިހެނާ އޭނާއާއި ކައިރިވެދާނޭ ހީވަނީއެވެ.\nދުވަހުގެ ބާކީބައިގާ އަކްޔަން ރަށްވަށައިގެން ގޮނޑުދޮށުގައި ހިނގީ ދޯންޏެއްގެ ހިލަމެއްވޭތޯއެވެ. ނަމަވެސް އިރުއޮއްސެއް ގާތްވިއިރުވެސް އެއްވެސް ހިލަމެއްނުވިއެވެ. އަނެއްކޮޅުން ޔާނާ ކޮންމެ ނަމާދެއްގެ ވަގުތު ލަފާކޮށްގެން ނަމާދުކޮށް ހެއްދެވިފަރާތަށް ދުޢާދެންނެވުމުގައި މުޅިދުވަސް ހޭދަކުރިއެވެ. އިރުއޮއްސި އަނދިރިވުމުން ވަލުތެރެއިން ހިކި ދަނޑިކޮޅުކޮޅު ގެނެސް އެއްތަން ކުރުމަށްފަހު، ބަދިގެތެރެއިން ފެނުނު ލައިޓަރެއްގެ އެހީގައި އަލިފާން ގަނޑެއް ރޯކުރިއެވެ. އޭގެ ކައިރީގައި އަކްޔަން ހީފިލުވަން އިށީނުމާއެކު ޔާނާ ގޭގެތެރެއަށްވަނެވެ. އަކްޔަން ފެންނަ ހިސާބުގައި އިންނަންވެސް ޔާނާ ބޭނުން ނުވާކަހަލައެވެ. ކަނޑުން އަންނަ ފިނި ވައިރޯޅިތަކުން އަކްޔަންގެ ހަންގަނޑުތޮރުފަމުން ދާކަހަލަ އިހުސާސެއްކުރެވުނެވެ. އަލިފާން ގަނޑުވެސް މަޑުމަޑުން ހުލިވަމުން ގޮސް ނިވިއްޖެއެވެ. އެހެންކަމުން އޭނާ ހީކަރުވައިގެނެގެން ދަތްދޮޅި ތުރުތުރުލާން ފެށުމުން ގޭތެގެރެއަށް ވަނެވެ. ހަމައެއާއެކު އެނދުގައި އޮށޯވެގެން އޮތް ޔާނާ ފުންމައިގެން ތެދުވިއެވެ. އަދި އަވަސް އަވަހަށް ބޭރަށް ނުކުތެވެ. ޔާނާގެ އަމަލުތައް ހުންނަގޮތުން ހައިރާންވެފައި އަކްޔަންއަށް ހުރެވުނެވެ. އަކްޔަން އެނދުގައި އޮށޯތުމާއެކު އިސާހިތަކު ނިދިއްޖެއެވެ.\nމެންދަމުގެ ހަމަހިމޭން ވަގުތު އަކްޔަންއަށް ހޭލެވުނީ ޔާނާ ޤުރުއާން ކިޔަވާ އަޑަށެވެ. އެއަޑުގައިވި އަސަރާއި އެކިޔެވުމުގެ ފުރިހަމަކަމުން އިސާހިތަކު އޭނާގެ ނިދިވެސް ފިލާ ހިނގައްޖެއެވެ. ކަނުލާ އަޑުއަހަން އޮތްއިރު އޭނާގެ ހިތަށް ތަފާތު އަސަރެއް ކުރުވިއެވެ. އޭނާގެ ގައިން ބައެއްފަހަރު ހީބިހިވެސް ނަގައެވެ. މުޅިއުމުރުގައިވެސް ސަމާލުކަން ނުދެވޭވަރަށް އެކިޔެވުމަށް އޭނާއަށް ސަމާލުވެވުނެވެ. އެތައްއިރަކު ޤުރުއާން ކިޔެވުމަށްފަހު ޔާނާ ކިޔެވުން ހުއްޓާލުމުން އަކްޔަން ނުކުތްއިރު ޔާނާއިނީ ނަމާދަށެވެ. މިހާ ދަންވަރުގަޑިއެއްގައި އެކުރަނީ ކޮންނަމާދެއްބާއޭ އޭނާގެ ހިތަށްއެރިއެވެ. އޭނާ އެތާހުރެ ހުރެ ދެފައިވާޅުވީއިރުވެސް ޔާނާގެ ނަމާދު ނިމޭކަށް ނޫޅުނެއެވެ. އެހެންކަމުން އަނެއްކާވެސް ގޮސް އޮށޯވެނިދީއެވެ.\nއަނެއްދުވަހުގެ އިރުއެރީވެސް ޔާނާ އެގޮތުގައި ދުޢާކޮށްކޮށް އިންދައެވެ. އަކްޔަންއަށް ހޭލެވުނީ ދަމަކަށް އިރުއެރިފަހުންނެވެ. އޭނާ އަވަސްވެގަތީ ކޮންމެވެސް ކާއެއްޗެއް ހޯދުމަށެވެ. ބަދިގެ ތެރެއިން ފެނުނު ކަތިވަޅިއެއް ހިފައިގެން އޭނާ ވަލަށްއަދެ ކުޑަކުޑަ ރުކަކުން ކުރުބާއަޅައިގެން އައިސް، ކުރުނބާ މެށުމަށްފަހު ޔާނާއަށްދިނެވެ. މިފަހަހަރުވެސް ޔާނާ އޭގައި ހިފަން ޖެހިލުންވިއެވެ. އެހެންކަމުން އަށިމަތީގައި ކުރުނބާ ބޭންދުމަށްފަހު އޭނާ ކުރުނބާ ބޯންފެށިއެވެ.\n” އަހަރެންނަށް ކިޔަނީ އަކްޔަން…ތިކުއްޖާއަށް ކިޔަނީ ކޮންނަމެއްތަ؟…” ޔާނާގެ ނަންނޭނގޭތީ އުނދަގޫވެގެން އަކްޔަން އަމިއްލައަށް ތަޢާރަފްވެލިއެވެ.\n” ޔާނާ..” ޔާނަ މަޑުމަޑުން ޖަވާބުދިނެވެ.\n” ހޫމް…ޔާނާ ދޯ…” އަކްޔަން ހިނިތުންވެލަމުން ބުނެލިއެވެ. ނަމަވެސް ޔާނާ އޭނާއާ ދިމާ ބަލާވެސް ނުލައެވެ. އަކްޔަން ވާހަކަ ދައްކަން އުޅުނު ނަމަވެސް ޔާނާ ބަލަނީ ވީހާވެސް އަކްޔަންއާ ދުރުގައި ހުރެވޭތޯއެވެ. އެދުވަސްވެސް ނިމިގެން ދިޔައީ ބަޔަކު އެމީހުން ހޯދަން އަންނާނެ ކަމުގެ އިންތިޒާރުގައެވެ.\nއިރުއޮއްސުމާއެކު ޔާނާ ގޭތެރެއަށްވަދެ އޮށޯތީ ކުރީރޭ ނުނިދުމުގެ ސަބަބުން މާބޮޑަށް ވަރުބަލިވެ ނިދިއައިސްފައި ހުރުމުންނެވެ. ރެއަކީ ހަނދުވަރު ތޫނު ރެއެކެވެ. ވިއްސާރައިގެ އަސަރުވެސް އުޑުމަތީގައި ފެންނާކަށްނެތެވެ. އެހެންކަމުން ރުއްތަކުގެތެރެއިން ފުރޭނިގެން އައިސްފައިވާ ހަނދުވަރުގެ އަލިން މުޅިތަންވަނީ އަލިކޮށްފައެވެ. މިފަދަ ހިތްގައިމު ރެއެއްގައި އަކްޔަން ނިދާހިތެއްނެތެވެ. ބޯދަށަށް އަތްލައްވާލައިގެން އިރުކޮޅަކު އޮތުމަށްފަހު އޭނާ ތެދުވިއެވެ. ޔާނާ އޮތް ގެއާއި ދިމާއަށް މިސްރާބުޖެހިއިރު އޭނާގެ ހިތް ޝައިތާނާގެ ވަސްވާސްތަކުން ފުރެމުންދިޔައެވެ. މަޑުހިނގުމެއްގައި ގޮސް ދޮރުމަތީގައި ހުއްޓި އެތެރެއަށް ބަލާލިއެވެ. ގޭގެ އެއްފަރާތު ބިތުން ކަނޑާފައިވާ ކުޑަޖާލީދޮރުން ހަނދުގެ ރިހިއަލި އެތެރެއަށް އެޅިފައި ހުއްޓެވެ. ޔާނާ ނިދާފައި އޮތްއިރު އޭނާގެ ގައިގާ ލައިގެން އޮތް ބެޑްޝީޓްވަނީ ކެހިގެން ގޮސްފައެވެ. އެހެންކަމުން ޔާނާގެ ކުލައަލި މޫނާއި ދިހުންކުލައަރާ އިސްތަށިގަނޑު ހަނދުވަރުގެ އަލީގައި ފެންނަނީ އަޖާއިބުކުރުވަނިވި މަސްތީގޮތަކަށެވެ. އެމަންޒަރު ފެނުމާއެކު އަކްޔަންއަށް ހިންދިރުވާލެވުނެވެ. އެނިޔަނެތި އަންހެން ކުއްޖާގެ ގައިގާ ބީހިލަން ހިތްއެދި ގޮވަމުން ދިޔައެވެ. އޭނާގެ ނަފްސުގެ މައްޗަށް ޝަހުވަތުގެ ޖަޒްބާތު ގަދަވެއްޖެއެވެ. އެންމެފަހުން ކެތްނުކުރެވިގެން ގޭތެރެއަށް ވަންނަން ދިމާކޮށްލުމާއެކީ ކުއްލިއަކަށް މުޅިމާހައުލު އަނދިރިވެގެން ހިނގައްޖެއެވެ. ހަނދުވަރުގެ އަލިފަނޑުވެގެން ދިޔައީ ހަމަ ކުއްލިއަކަށެވެ. ހީވީ ވަރުގަދަ އަލިކަމެއް ކުއްލިއަކަށް ފެނިފައި ކަނުއަނދިރީގެ ތެރެއަށް ގެނބިގެން ދިޔަހެންނެވެ. ހުރެވުނުތަންވެސް ނޭނގޭވަރަށް އަނދިރިވުމުން ގުޑާލަންވެސް ނޭނގިފައި ހުރެވުނީއެވެ. ދެން ހޭވެރިކަމެއްވީ ވަޅުން މީހަކު ފެންނަގާ އަޑުއިވުމުންނެވެ. ރަނގަޅަށް ދެލޯހުޅުވައި ބަލާލެވުނުއިރު އޭނާއަށް އިނދެވުނީ ގޭގެ ބިތްބުޑުގައި ނިދާފައެވެ. އަކްޔަން ވިސްނާ ވިސްނާވެސް އެވީގޮތެއް ނޭނގުނެވެ.\nއަކްޔަން ތެދުވެގެން ގޮސް ބަލާލިއިރު ޔާނާ ވުޟޫކޮށްގެން އައިސް ނަމާދަށް އަރަނީއެވެ. ބެޑްޝީޓުން ބޯނިވާކުރުމަށްފަހު ޔާނާ ނަމާދުކުރަން ފެށިއެވެ. ނަމާދުކޮށް އަވަދިވެގެން ގިސްލާރޮމުން ދުޢާކުރަން ފެށުމާއެކު ހައިރާންވެފައި އަޑުއަހަން އަކްޔަންއަށް ހުރެވުނެވެ. ހަމަހިމޭން އެ މެންދަމުގައި ޔާނާ ކުރަމުންދިޔަ ދުޢާގެ އަޑު ހުރަހެއްނެތި އޭނާއަށް އިވެމުންދިޔައެވެ. ޔާނާ ރޮއެފައި އޭނާގެ ފާފަ ފުއްސެވުން އެދި ކަލާނގެ ހަޟްރަތަށް ދުޢާ ދަންނަވަނީއެވެ. އަކްޔަން އެނބުރިގޮސް އޭނާ ނިދަން އޮންނަ އަށީގައި އޮށޯތީ އެކުއްޖާ ކޮންމެ ރެއަކު އެކުރާ ނަމާދަކާމެދު ސުވާލު އުފެދިފައި ހުރެގެންނެވެ.\nޖެހިގެން އައި ދުވަހު އަކްޔަންއަށް ހޭލެވުނުއިރު ޔާނާއޮތީ ނިދާފައެވެ. އަކްޔަން ގޮވާލަން އުޅެފައިވެސް ނުގޮވާ ދިޔައި ފާޚާނާއަކަށް ދާންޖެހިފައި ހުރުމުންނެވެ. އަކްޔަން ފާޚާނާ ކޮށްގެން އެނބުރި އައިއިރުވެސް ޔާނާއެއް ނުތެދުވެއެވެ.\n” ޔާނާ؟” އެންމެފަހުން އަކްޔަން ޔާނާއަށް ގޮވާލިއެވެ. ނަމަވެސް ޔާނާގެ އެއްވެސް ޚަބަރެއްނުވިއެވެ. އެހެންކަމުން އޭނާ މަޑުމަޑުން ވަދެ ޔާނާގެ ނިތްކުރީގައި އަތްޖައްސާލީ ޔާނާ ބަލިހެން ހީވާތީއެވެ. އެއާއެކު ސިހިފައި ޔާނާތެދުވިއެވެ.\n” އަހަރެންގެ ގައިގާ އަތްނުލާތި….ދުރަށްދޭ!…ހެޔޮނުވާނެ ﷲ ޓަކާ އަހަރެންނާ ދުރުގަހުރޭ!..\nތުރުތުރުލަމުންދާ އަޑަކުން ޔާނާ ބުނުމާއެކު އަކްޔަން އަވަހަށް ބޭރަށް ނުކުތެވެ. ޔާނާއޮތީ ހުންއައިސްފައެވެ. އެހެންކަމުން އަކްޔަން އަވަހަށް ވަލުތެރެއަށް ގޮސް ކުރުބައެއް އަޅައިގެން އައިސް ޔާނާއަށް ދިނެވެ. ޔާނާ ބަހެއްބުނުމަކާ ނުލައި ކުރުބާ ބޯލިއެވެ.\n” ޔާނާ….މާބޮޑަށް ނުވިސްނާ….އިރާދަކުރެއްވިއްޔާ އަހަރެމެން ސަލާމަތްވާނެ….އަހަރެމެން ހޯދަމުން އެމީހުން މިތަނަށްވެސް އަންނާނެ….މާބޮޑަށް ވިސްނީމަ ސިއްޚަތު ގޯސްވާނީ…” ޔާނާއަށް ވިސްނައިދިނުމުގެ ގޮތުން އަކްޔަން ބުނެލިއެވެ. އޭނާހީކުރީ ޔާނާބަލިވީ މާބޮޑަށް ވިސްނާތީ ކަމަށެވެ. އެދުވަހު އަކްޔަން އިރުއިރުކޮޅުން ޔާނާގެ ހާލުބަލައެވެ. އިރު އިރުކޮޅުން ޔާނާއަށް ކާއެއްޗެއް ދިނުމަށްވެސް އޭނާ މަސައްކަތް ކުރެއެވެ. އޭނާ އެވަރުން އުޅޭއިރުވެސް ޔާނާގެ އެއްވެސް ސަމާލުކަމެއް އޭނާއަށް ނުލިބޭތީ އޭނާ ރުޅިގަދަވިއެވެ.\n” އަހަރެންނަކީ އެހާ ހުތުރުމީހަކީވެސް ނޫން….އެހާ ނުބައިނުލަފާ މީހަކީވެސް ނޫން….ދެންކީއްވެތަ މިއަންހެން ކުއްޖާ އަހަރެންދެކެ އެހާފޫހިވަނީ….އެހާބިރުން އެއުޅެނީ…” އަކްޔަން އޭނާގެ ހިތާހިތާ ޝަކުވާކުރަމުން ދިޔައެވެ.\nއެދުވަސްވެސް އެގޮތުގައި ނިމި ދިޔައީއެވެ. ޔާނާ އެގޭތެރެއިން ނުނިކުމެ އެއޮތް ގޮތަށް އޮތެވެ. އިރުއޮއްސި ދަމެއް ހިނގިފަހުން ހަނދުއަރާ މުޅި މާހައުލަން އަލިކަމާއި ހިތްގައިމުކަން ފަތުރާލިއެވެ. ލޮލަށް ނިދި ނައިސްފައި އަކްޔަން އޮތީ މިރޭވެސް ހިތަށް އުނދަގޫކުރަމުންދާ ޚިޔާލުތަކެއްގެ ސަބަބުންނެވެ. މިއަންހެން ކުއްޖާއާއެކު އޭނާ މިރަށުގައި ހޭދަކުރަންޖެހޭނީ ކިތައްދުވަސްކަންވެސް އެނގެނީކީ ނޫނެވެ. މިފަދަ ވަގުތުތަކެއް އަންހެން ކުއްޖަކާއި އެކީ ހޭދަކުރަން ކޮންމެ ކޮންމެ މީހަކަށް ނުލިބޭނެކަން ޔަޤީނެވެ. އޭނާވެސް ޒުވާންވެގެން އައި ދުވަސްވަރު ” ބުލޫލެގޫން” ފިލްމު ބަލާފައި ދިރިއުޅުމުގައި އެފަދ ތަޖުރިބާއެއް ކުރަން ލިބޭނެ ނަމައޭ ކިތަންމެ ފަހަރަކު ހިތަށްއެރިއެވެ. ނަމަވެސް މިއަދު އެތަޖުރިބާ ކުރަން ލިބުމުން، މިއީ ފިލްމުތަކުފައި ފެންނަފަދަ ހިތްގައިމު ތަޖުރިބާއެއްނޫންކަން އެނގުނެވެ. ނަމަވެސް އޭނާގެ ހިތުގައި އަދިވެސް ކުޑަކުޑަ އުއްމީދެއް ބާކީ އެބައޮތެވެ. އަދި މިވީ ދެތިން ދުވަހު ޔާނާ އޭނާއާ ދުރުގައި ހުރިނަމަވެސް، މިޔަށްވުރެ ގިނަދުވަސް ވެއްޖެނަމަ އަމިއްލައަށް އޭނާގެ އަތުތެރެއަށް އަންނާނެކަމަށް އޭނާ ގަބޫލުކުރިއެވެ. އެހެންކަމުން އޭނާ އަދި މާޔޫސްވާކަށް ބޭނުމެއްނުވެއެވެ.\nއަނެއްކޮޅުން ޔާނާގެ ލޮލަށް ނިދިނައިސްފައި އޮންނަނީ ހިލޭ ފިރިހެނަކާއެކު ފަޅުރަށެއްގައި ހޭދަކުރަން ޖެހުމުންނެވެ. ކޮންމެފަދަ ވަގުތެއްގައިވެސް އޭނާގެ އިތްފަތްތެރިކަމަށް އެފިރެހެނާ އަރައިގެންފާނޭ ހިތަށް އަރަނީއެވެ. ނޫންނަމަ ޝައިތާނާގެ ވަސްވާސްތަކުން ޚުދު އޭނާގެ އަމިއްލަހިތް އަކްޔަންއާ ދިމާއަށް ލެނބިދާނެތީ ބިރުގަންނަނީއެވެ. ކިތަންމެ ދުރު ދުރުން އުޅުނު ނަމަވެސް ބައެއްފަހަރު އަކްޔަންއާ ވާހަކަދައްކަންވެސް އޭނާގެ ހިތްއެދެނީއެވެ. ބައެއްފަހަރު އޭނާގެ ދެލޯވެސް އަކްޔަން ދެކިލުމަށް އެދެވެނީއެވެ. މިއީ ޝައިތާނީ ވަސްވާސް ނޫނިއްޔާ ދެން ކޮން އެއްޗެއް ހެއްޔެވެ؟ މިއީ ފާފައަކަށް ޝައިތާނާދޭ ދައުވަތުކަން އޭނާ ހަނދާން ނައްތާލައިގެން ނުވާނެއެވެ. ޔާނާ ކޮންމެ ރެއަކުވެސް އަކްޔަން ނިދާންދެން އެގޮތުގައި އޮވެއެވެ. އަކްޔަން ނިދީކަން ޔަޤީންވުމުން ތެދުވެ ނަމާދުކޮށް ދުޢާކުރެއެވެ. މިރޭވެސް އަކްޔަން ނިދުމުން އޭނާ ތެދުވިއެވެ އަދި ވުޟޫކޮށްގެން ނަމާދުކުރުމަށްފަހު ދުޢާކުރަން ފެށިއެވެ.\n” ހައްދަވާ ބޮޑުކުރެއްވި އެންމެ އޯގާވަންތަ އިލާހު….މިއަޅާގެ ފާފަތައް ފުއްސަވާ ރަޙުމަތްލައްވާންދޭވެ!….މިއަޅާއަށް ކުރިމަތިވެފައިވާ މުސީބާތުން މިއަޅާ ސަލާމަތްކޮށްދެއްވާންދޭވެ!…މިއަޅާގެ އާރެއްބާރެއް ނެތްކަމާއެކުވެސް މާސިންގާ ކަނޑުގެ ރާޅުތަކުގެ ތެރެއިން އިބަރަސްކަލާނގެ މިއަޅާގެ ފުރާނަ ސަލާމަތް ކޮށްދެއްވި ފަދައިން، މިއަޅާގެ އިތްފަތްތެރިކަންވެސް ސަލާމަތްކޮށްދެއްވާ ރައްކާތެރިކޮށްދެއްވާންދޭވެ!..،،މިއަޅާއާ އެކުގައިވާ އިންސާނާގެ ކިބައިގާ ނުބައިކަމެއް ވާނަމަ އެކަމަކުން މިއަޅާ ސަލާމަތްކުރައްވާންދޭވެ! އަދި އޭނާގެ ކިބައިގާ ހެޔޮކަމެއްވާނަމަ އެކަމަކުން މިއަޅާއަށް މަންފާ ލިބެނިވިގޮތް މިންވަރުކޮށްދެއްވާންދޭވެ!…އަދި އޭނާއަކީ މަގުގެއްލިފާވާމީހެއްނަމަ އޭނާއަށް މަގުދައްކަވާންދޭވެ! އަދި މިއަޅާއަށް ސާބިތުކަން ދެއްވާ މިއަޅާގެ ހިތް ސީދާ ކުރައްވާންދޭވެ!” ޔާނާ ތުރުތުރުލަމުންދާ އަޑަކުން ކުރަމުންދިޔަ ދުޢާގެ ކޮންމެ ލަފްޒެއް އަކްޔަންގެ ކަންފަތުގެ ތޫރީގެ ތެރެއިންގޮސް އޭނާގެ ހިތާއި ހަމައަށް ފޯރައިފިއެވެ. އެފަދަ އިޚުލާސްތެރިކަމާއެކު އިންސާނަކު އެއްވެސް އިންސާނެއްގެ ފަރާތުންވެސް އާދޭސްއެދި ދަންނަވާތީއެއް އޭނާއަށް އަޑުއިވިފައެއްނެތެވެ. ހެއްދެވިފަރާތަށް ދުޢާދަންނަވާނެ ގޮތެއް އަދި އަމުދުންވެސް އޭނާ ނުދަނެއެވެ. ނަމަވެސް ދުޢާއަކީ ކިހާ ބާރުގަދަ އެއްޗެއްކަން މިރޭ އޭނާއަށް ސާބިތު ވެއްޖެއެވެ.\nއެއަންހެން ކުއްޖާ ތަކުރާރުކޮށް އެދުޢާ ކުރާކަމުގެ އަސަރު އޭނާއަށް ކުރީރޭ ފެނިއްޖެއެވެ. އޭނާގެ ހިތްގޯސްވެގެން ޔާނާގެ ގާތަށް ދިޔަނަމަވެސް އޭނާއަށް އޭނާގެ މަޤުސަދު ކާމިޔާބު ނުވީ އެކުއްޖާ އެކުރާ ދުޢާއެއްގެ ސަބަބުންނެވެ. އެހެންނޫންނަމަ ކުރިންރޭ އޭނާގެ ހިތް ގޯސްވީކީ ފަސޭހައިން ކޮންޓްރޯލް ކުރެވޭވަރަކަށް ނޫނެވެ. އެއަންހެން ކުއްޖާ ރޭގަނޑުގެ ނިދި ނަގާލާފައި ﷲގެ ހަޟުރަތަށް ދުޢާ އެދަންނަވަނީ އޭނާގެ ކިބައިން އެއަންހެން ކުއްޖާގެ އިތްފަތްތެރިކަން ސަލާމަތްކޮށް ރައްކާތެރިކޮށްދެއްވުމަށް އެދިއެވެ. އަދި އޭނާއަށް ތެދުމަގު ދެއްކެވުމަށް އެދިއެވެ. އޭގެ ބަދަލުގައި ރޭގަނޑުގެ ނިދި ލޮލަށް ނައިސް އޭނާގެ ހިތުގައި ތަފާތު ރޭވުންތައް ރާވަމުން އެދަނީ އެއަންހެން ކުއްޖާގެ އިތްފަތް ފޭރޭނޭ ގޮތަކާއިމެދުގައެވެ. ސުބުޙާނަﷲއެވެ! އޭނާއަކީ ކިހާ ޖާހިލުގޮތެއް ނެތް މީހެއް ހެއްޔެވެ؟ ފުރާނަ އަތްމައްޗަށް ލައިގެން ކަނޑުގައި އެތައްއިރަކު ފެތުމަށްފަހު، ފަޅުރަށެއްގައި އެކަނިވުމުންވެސް އޭނާގެ ޚިޔާލަށް ނުބައިކަމެއްނޫނީ ނައެވެ. މިއީވެސް އިމްތިޙާނެއްކަން އޭނާގެ ހިތަށް ކުޑަކޮށްވެސް ނާރައެވެ. އޭނާ ނުބައިކަމެއް ކުރަނިކޮށް ﷲގެ ކޯފާ އަތުވެއްޖެނަމަ ހަދާނީ ކިހިނެއް ހެއްޔެވެ؟ ސަލާމަތަށްއެދި ގޮވާނީ ކާކަށް ހެއްޔެވެ؟ ކުއްލިއަކަށް އަކްޔަންގެ ހިތަށް ބިރުވެރިކަމެއް ވަނެވެ.\nފަތިސްވާންދެން އަކްޔަން އޮތީ ވިސްނާ ފިކުރުކުރުމުގައެވެ. ދުނިޔެއާއި އާޚިރަތުގެ ދިރިއުޅުމާއިމެދު އޭނަ ފިކުރުކުރިއެވެ. ޔާނާއާއި އޭނާގެ އުޅުމާއި އަޅާކިޔެވެ. މިދެމީހުންނަކީވެސް ﷲގެ އަޅުންނެވެ. ނަމަވެސް ދެމީހުން އަމަލު ކިހާ ތަފާތު ހެއްޔެވެ؟ ޔާނާގެ ހިތް ރެޔާއި ދުވާލު ﷲ އަށް އިބާދާތު ކުރަމުން ދިޔައިރު، އަކްޔަންގެ ހިތުގެ އިމާދާތު ގުޅިފައިވަނީ އޭނަގެ ނަފްސުގެ އެދުންތަކާއެވެ. މިއަދާ ހަމައަށްވެސް އޭނާތަބާވަމުން އައީ ނަފްސުގެ ގޮވުންތަކަށެވެ. ހުރިހިތާމައެއްގެ ބޮޑުކަމާއެވެ.\nފަތިހު ޔާނާ ނަމާދުކުރުމުން އަކްޔަންވެސް އޭނާއަށް އެނގޭގޮތަކަށް ވުޟޫކޮށްގެން ނަމާދަށް އެރިއެވެ. ނަމާދުގައި ކިޔާ އެކައްޗެއް އޭނާގެ ހަނދާނުގައި ނެތްނަމަވެސް ނަމާދުގައި ކުރާ ހަރަކާތްތައް އޭނާ ހަނދާން އެބަހުއްޓެވެ. ހަރަމްބަނދެގެން ހުރެ ﷲ މަތިން ހަނދުމަކުރަމުން ގޮސް ބޭއިޚުތިޔާރުގައި އޭނާގެ ލޮލުން ކަރުނަ އައެވެ. އޭނާގެ ހިތްމަޑުމޮޅިވެ، ނަފްސަށް ހަމަހިމޭންކަން ވެރިވިއެވެ. ޔާނާ ނަމާދުން ނިމިގެން ބަލާލިއިރު އަކްޔަން ސަޖިދާގައި އޮތްތަން ފެނުމުން ޔާނާއަށް ހިނިތުންވެލެވުނެވެ.\nއާދުވަހަކަށް އިރުއެރީ ތަފާތު ކުލަތަކެއް ދައްކަމުންނެވެ. ހިތްތަކަށް ތަފާތު އަސަރުތަކެއް ކުރުވަމުންނެވެ. އަކްޔަންގެ މިޒާޖަށްވަނީ ހަމަހިމޭންކަމެއް ވެރިވެފައެވެ. ޔާނާއަށް އެކަން ވަރަށް ފަސޭހައިން ފާހަގަ ކުރެވުނެވެ. ހެނދުނު ވަލަށް ގޮސް ކުރުނބާ ހިފައިގެން އައިސް ޔާނާއަށް ކުރުނބާ މަށައިދިނުމަށްފަހު އަކްޔަން ތަންކޮޅެއް ދުރުގައި އިށީނދެ ޔާނާއަށް ބަލާލިއެވެ. އޭރު ޔާނާ އިސްދަށަށް ޖަހައިގެން ކުރުނބާ ބޮމުން ދިޔައެވެ.\n” ޔާނާ ކީއްވެ އަހަރެންދެކެ އެހާ ބިރުގަންނަނީ؟…” ކުއްލިއަކަށް އަކްޔަން ކޮށްލި ސުވާލުން ސިހިފައި ޔާނާއަށް ބަލާލެވުނެވެ. ނަމަވެސް އަވަސް އަވަހަށް އޭނާ އިސްދަށަށް ޖަހާލިއެވެ.\n” ކީއްވެ އަބަދު އަހަރެންނާ ދުރުދުރުން އުޅެނީ؟….ކީއްވެ އަހަރެންނާ ވާހަކަ ނުދައްކަނީ؟..” އަކްޔަން ސުވާލަކަށްފަހު ސުވާލެއްކުރަމުން ދިޔައިރުވެސް ޔާނާ ޖަވާބެއްނުދީ އެއިން ގޮތަށް އިނެވެ.\n” އަހަރެންނަށް އެނގޭ ޔާނާ ނުބުންޏަސް ކީއްވެގެންކަން އެގޮތަށް ކަންތައްކުރަނީ…..އަހަރެންނަކީ ވަރަށް ގޯސްމީހަކަށް ވެދާނެތީ، އެހެންނު…..އަހަރެންގެ ފަރާތުން ޔާނާއަށް ގެއްލުމެއް ލިބިދާނެތީދޯ…..އަހަރެން ޔާނާގެ އިތްފަތްތެރިކަމަށް އަރައިގެންފާނެތީދޯ އެހާބިރުގަންނަނީ؟..” އަކްޔަން އެންމެފަހުން ކުރިސުވާލު އަޑުއިވިފައި ޔާނާގެ ގައިން ހީބިހި ނަގައިގެން ދިޔައެވެ. އަކްޔަންއަށް އެކަން އެހާފަސޭހައިން އެނގުނީ ކިހިނެއްބާއޭ ހިތަށްއެރިއެވެ. އަނެއްކާ އޭނާ ދުޢާކުރާއަޑު އަކްޔަންއަށް އިވުނީބާއެވެ. އޭނާ ދުޢާކުރީ އަމިއްލަ ނަފްސަށް އިވޭވަރަށް މަޑުންނެވެ.\n” ޔާނާ….ޔާނާ އަހަރެންނާމެދު ތިހީކުރާވަރަށް ވުރެވެސް ހަޤީޤާތުގަ ނުބައިމީހެއް އަހަރެންނަކީ….ރެޔާއި ޖެހެންދެންވެސް އަހަރެންގެ ވިސްނުންހުރީ ވަރަށް ގޯސްކޮށް…އެކަމު އަހަރެން ބޭނުން އިސްލާހުވާން….އަހަރެންބޭނުން ރަނގަޅުމީހަކަށްވާން….ޔާނާ ކަހަލަ އިޚުލާސްތެރި އަޅަކަށްވާން އަހަރެންވެސް ބޭނުން…..އަހަރެން ކިހިނެއް ކަންތައްކުރިއްޔާ އިޚުލާސްތެރި އަޅަކަށް ވެވޭނީ….ﷲ އަށް ކުށްތަން ވެވޭނީ….އަހަރެންނަކީ ނުލާހިކު ބޮޑު ފާފަވެރިއެއް….އަހަރެން ކިހިނެއް ރަނގަޅު މީހަކަށް ވާނީވެސް…” އަކްޔަންގެ އަޑު ކުރެހިގެން ދިޔައެވެ.\n” ކޮންމެ މީހަކަށްވެސް ރަނގަޅު މީހަކަށް ވެވޭނެ….ރެޔާއި ދުވާލު ތައުބާގެ ދޮރުހުޅުވިގެންވޭ….ﷲގެ ހަޟުރަތުން އުއްމީދު ކަނޑާނުލާ…” އާނާ ފުރަތަމަ ފަހަރަށް އަކްޔަންއާ ވާހަކަ ދެއްކިއެވެ. އާނާ އަކްޔަންގެ ހިތަށް ތަސައްލީދިނުމަށް އެކިގޮތްގޮތަށް ވާހަކަ ދައްކާ ތައުބާވުމަށް ހިތްވަރުދިނެވެ. ޤުރުއާނުގެ އެކި އެކި އާޔަތްތަކުގެ މާނައާއި ހަދީޘްތައް ކިޔާދީ ﷲ ގެ ފަޟްލުވަންތަ ކަމުގެ މިސާލުތައް ދެއްކިއެވެ. ޔާނާގެ ކޮންމެ ޖުމްލައެއްގައި އިބުރަތުން ފުރިގެންވީ މެސެޖެއް އެކުލެވިގެންވިއެވެ. އެހާ ބަލާޣާތްތެރި ވާހަކަތަކެއް މީގެކުރިން އަކްޔަންއަށް އަޑުއިވިފައެއްނެތެވެ. އެހެންކަމުން ޔާނާގެ ވާހަކަތަކުން އޭނާގެ ހިތުގެ އެންމެ ފުނަށް އަސަރު ކުރުވިއެވެ. ލޮލުން ކަރުނަ ފާއްދާލިއެވެ. ޒަމާންތަކެއް ވާންދެން ލޮލުގެ ފެނުމުން މަޙުރޫމުވެފައިވާ މީހަކަށް ފެނުމުގެ ނަސީބު ލިބުނުފަދައެވެ. އެހާވެސް ތަފާތު އަސަރެއް އެވާހަކަތަކުން އޭނާއަށް ކުރުވިއެވެ.\nތިންރޭ ތިންދުވާ ފަޅުރަށެއްގައި ވޭތިކުރިފަހުން މަހަށް ނުކުމެ އުޅުނު ދޯންޏަކަށް އަކްޔަން ހަނާއެޅުމުން ރަށާއި ގާތްކުރިއެވެ. އެދެމީހުން ސަލާމަތުން މާލެ ގެނެވުމާއެކު ނޫސްތަކުގެ ފަލަސުރުޚީއަށް އެދެމީހުންގެ ފޮޓޯއަރައިފިއެވެ. ތިންދުވަސްވާންދެން ފަޅުރަށެއްގައި ތިބެފައި އައުން، ބައެއްމީހުން ސިފަކުރީ ހިތާމަވެރި އަދި ބިރުވެރި ކަމެއްގެ ގޮތުގައެވެ. އަނެއްބަޔަކަށް އެކަންވެގެން ދިޔައީ ވަރަށްވެސް ” އިޝްޤީ” ކަމަކަށެވެ. އެޚަބަރު ކިޔުމަށްފަހު އެކިމީހުން އެކިފާޑު ފާޑުގެ ކޮމެންޓް ކުރަމުން ދިޔައެވެ.\nޔާނާ ގަދަވެ ސަލާމަތުން ހުރީތީ އޭނާގެ ބައްޕަ އިންތިއާހަށް އުފާކުރިއެވެ. އެމީހުން ނެތްކަން އެނގުމުން ވަގުތުން ކަމާބެހޭ ފަރާތަށް އެންގިކަމަށާއި އެރެއިން ފެށިގެން ހުއްޓާނުލައި އެމީހުން ހޯދުމުގެ މަސައްކަތް ކުރިޔަށް ދިޔަކަމަށްވެސް ބައްޕަ ބުންޏެވެ. ނަމަވެސް ވެއްޓުނު ހިސާބެއް ނޭނގޭތީ ހޯދިމީހުންނަށް ހޯދިފައިހުރީ މާލެއާއި ކައިރި ސަރަހައްދުތަކެވެ. އެމީހުނަށް ތިބެވުނީ ނޫނު އޮތަޅުގައިވާ ފަޅުރަށެއްގައި ކަމުން ހޯދިމީހުންނަށް ކާމިޔާބު ނުވީއެވެ. ނަމަވެސް ޔާނާގެ ބައްޕަ އުއްމީދު ކަނޑައެއް ނުލައެވެ. ﷲ އަށް ވަކީލުކޮށްގެން ދުޢާ ދެންނެވުމުގައި ދެމިހުރީއެވެ.\nއެހާދިސާއަށްފަހު އޭނާ ކައިވެނި ކުރަން ހަމަޖެހިފައިވާ ޔޫސުފު އާއި އޭނަގެ އާއިލާ ބަދަލުވިއެވެ. ޔާނާއާއި ކައިވެނިކުރަން ފާޅުގައި ޔޫސުފު ދެކޮޅުހެދިއެވެ. ޔާނާގެ އިތްފަތްތެރި ކަމާއިމެދު އޭނަ ސުވާލު އުފެއްދިއެވެ. ތިންދުވަސްވާންދެން ހިލޭފިރިހެނަކާއެކީގައި ފަޅުރަށެއްގައި ހޭދަކުރާއިރު އިތްފަތްތެރިވެވޭނެ ކަމަށް އޭނަ ގަބޫލު ނުކުރާކަމަށް ބުންޏެވެ. ޔާނާ ﷲ ގަންދީ ހުވާކޮށްފައި އޭނާއަކީ އިތްފަތް ތެރިއެއްކަމަށް ބުނުމުން ވެސް ޔޫސުފް ގަބޫލުކުރާކަށް ބޭނުމެއްނުވިއެވެ. އޭނާ ދެންބުނި ވާހަކައަކީ ދުނިޔޭގެ އެންމެންގެ ނަޒަރުގައި ތިއީ އިތްފަތްތެރިއެއްކަމަށް ނުދެކެވޭއިރު އަހަރެންނަށް ވަކީން ތިއީ އިތްފަތްތެރިއެއް ކަމުގައި ދެކެވޭނީ ކިހިނެއް ހެއްޔެވެ؟ ދެން އޭނާ ދެއްކީ އޮންލައިން ނޫސްތަކަށް މީހުން ކޮށްފައިހުރި ބޭއަދަބީ ކޮމެންޓްތަކެވެ. އެމީހުންގެ ނަޒަރުގައި ޔާނާއާ އަކްޔަންގެ ދެމެދުގައި ނުހިނގާ ގުޅުމެއްނެތެވެ. ޔޫސުފް ކައިވެންޏަށް އިންކާރުކުރުމުން ޔާނާ އެނބުރި ރަށަށް ދިޔައީ ހިތްކުދިކުދިވެފައިވާ ހާލުގައެވެ.\nއަކްޔަން މާލެ އައުމާއެކީ އާމިރު އޭނާގެ ގާތަށް އައިސް ހާލު އަހުވާލުބެލިއެވެ. އެހާދިސާ ހިނގާދިޔަ ގޮތުގެ ތަފްސީލް ރިޕޯޓަރެއްފަދައިން ހޯދިއެވެ. އޮންލައިން ނޫސްތަކުގައި އެމީހުންނާ ބެހޭގޮތުން ކޮށްފައިވާ ކޮމެންޓްތައްފެނި އަކްޔަންގެ ރުޅިގަދަވިއެވެ. ހަޤީޤަތް ނޭނގިތިބެ މައުސޫމު އަންހެން ކުއްޖެއްގެ އަބުރަށް ހުތުރުއަރާފަދަ ކޮމެންޓްތައް މީހުން ކޮށްފައި ހުއްޓެވެ. އާމިރުގެ ފަރާތުން ޔާނާގެ ކައިވެނި ކެންސަލްވި ވާހަކަ އިވުމުން އަކްޔަން ވަރަށްދެރަވިއެވެ. އެވަގުތު އޭނާގެ ހިތަށްވެރިވި ޚިޔާލަކުން އާމިރުގާތުގައި އެވާހަކަ ދެއްކިއެވެ.\n” އަހަރެންނަކަށް ހިޔެއްނުވޭ މުދިންބޭ ގަބޫލު ވާނެހެނެއް….އެކަމު އަހަރެން އަޅެ އެވާހަކަ ދައްކާނަން..” އާމިރު ބުނެލިއެވެ. އާމިރު މުދިންބެއާއި ގުޅާފައި އަކްޔަންއާއި ޔާނާގެ ކައިވެނީގެ ވާހަކަ ދެއްކުމުން، މުދިންބޭގެ ގާތަށް އައީ ރުޅިއެވެ. ޔާނާގެ ކައިވެނި ކެންސަލްވުމުގެ ހުރިހާ ޒިންމާއެއް އެޅުވީވެސް އަކްޔަންގެ ބޮލުގައެވެ.\n” އަހަރެންގެ ދަރިފުޅު މީހަކާ ނީނދެ އުމުރަށް ހުސްހަށިބަޔަށް ހުންނަން ޖެހުނަސް އެކަހަލަ ގޮތެއްނެތް ޖާހިލުމީހަކާ ނުދެވާނަން…” މުދިންބޭގެ އެންމެ ފަހުބަހަކީ އެއީއެވެ.\nއެދުވަހުން ފެށިގެން އަކްޔަން ރަނގަޅުމީހަކަށް ވުމަށް އަޒުމް ކަނޑައެޅިއެވެ. އޭނަގެ ކުރީގެ ވިޔާނުދާ އުޅުން ދޫކޮށް ދީނީ އިލްމު އުނގެނެންފެށިއެވެ. މީހާގެ މިޒާޖާއި ސިފަވެސް މުޅިން ބަދަލުވިއެވެ. ދިގުކޮށް، ކުލަޖައްސާފައިހުރި،އިސްތަށިގަނޑު ކޮށާލިއެވެ. ތަންތަނުން ވީދިފައިހުންނަ ޖީންސްލުން ހުއްޓާލައި ރީތިކޮސް ހެދުން އަޅަންފެށިއެވެ. ތުނބުޅިވެސް ރީތިވަރަކަށް ދިގުކުރިއެވެ. އަކްޔަންއަށް ވީވަރަކުން ސުންނަތްތަށްވެސް އަދާކުރަން ފެށިއެވެ. އަމިއްލަ ނަފްސާމެދު ހިތްހަމަ ޖެހޭވަރަށް އަކްޔަން ބަދަލުވުމުން އޭނާ އެނބުރި ނޮޅިވަރަށްފަރަށް ދިޔަނީ ޔާނާގެ ކައިވެންޏަށް އެދިގެންނެވެ. އުފާވެރި މޫނަކައިގެން ގޮސް މުދިންބެއާއި ބައްދަލުކުރިއިރު، މުދިންބެގެ މޫނުވަނީ މިލާމޯޅިވެފައެވެ. އަކްޔަން އޭނާ އެއައީ ޔާނާއަށްޓަކައި ބަދަލުވެގެން ކަމަށްބުނެ ޔާނާގެ ކައިވެންޏަށް އެދުމުން މުދިންބޭ އަޑުން އަޑުނަގާފައި ރޯންފެށިއެވެ.\n” ކޮއިފުޅާ….އަހަރެންގެ ދަރިފުޅުގެ ސަބަބުން ކޮއިފުޅު އިސްލާހުވީތީ އަހަރެން އުފާކުރަން…އެކަމަކު ދެން ދުވަހަކުވެސް އެދަރިފުޅު އެނބުރިއެއް ނާންނާނެ…ރޭގެ ދަމުނަމާދުގެ ސަޖިދާގަ އޮއްވާ އެދަރިފުޅު ނިޔާވެއްޖެ…” ރޮމުން ރޮމުން މުދިންބޭ ބުނި ޖުމަލަ އަކްޔަންއަށް އަޑުއިވުނީ ހޮނުގުގުރިއެއް ފަދައިންނެވެ. ޔާނާ މިދުނިޔޭގައި ނެތްކަން އެނގުމުން އިސާހިތަކު އޭނާގެ ލޯފެންކަޅިވިއެވެ. އެމާތް އަންހެން ކުއްޖާ އޭނާއަށް މަގުދައްކައި ދިނުމަށްފަހު އަބަދުގެ އަބަދަށް އޭނާއާ ވަކިވީއެވެ.\nކުއްލިއަކަށް އަކްޔަން ސިހުނީ މަޣްރިބް ނަމާދުގެ ބަންގީގެ އަޑުންނެވެ. އޭނާ ނަމާދަށް ދިއުމަށް އަވަސްވެގަތެވެ. މިހާރު އޭނާ އެންމެ ލޯބިވާތަކަނީ މިސްކިތެވެ. މިސްކިތް ފިޔަވައި އެންމެ ގިނައިން ޒިޔާރަތް ކުރެވޭތަނަކީ ގަބުރުސްތާނެވެ. ކޮންމެ ދުވަހަކު އޭނާ ޤަބުރުސްތާނަށް ޒިޔާރަތްކުރަނީ ގިނަގިނައިން މަރުހަނދާން ކުރުމަށެވެ. އޭނާ މަރުވާނޭ ދުވަހަކާ ހަމައަށް ސާބިތުކަމާއެކު ހުންނަން ބޭނުމެވެ. އޭނާއަށް މިދުނިޔޭގައި ޔާނާ ނުލިބުނު ނަމަވެސް އަންނަން އޮތް ދުނިޔެއިން ޔާނާ ލިބުމަށް އޭނާ ތާއަބަދު ދުޢާކުރެއެވެ. އެރޭގެ ގަދަ ކޮޅިގަނޑުގައި ޖެހުނުކަން އެއީ އޭނާގެ ނަސީބުކަމުގައި މިއަދު އޭނާ ގަބޫލުކުރެއެވެ. އެކޮޅިގަނޑުގެ ސަބަބުން އޭނާގެ ދިރިއުޅުމަށް އައިސްފައިވާ ފާސިދުކަމުގެ ކޮޅިގަނޑުން ސަލާމަތްވާނެ މަގެއް ލިބުނެވެ. އެކަމަށްޓަކައި އޭނާ ފަށްފަށުން ޝުކުރުވެރިވެއެވެ.\nއިންތިޒާރުގައި ހުރިން (9)\nhello everyone…missing you all bodu bodukoh…..miee shine kuruvaaka mubaaraathah vaahakaeh liyan engeytho balaalee…thikudin nah kamudhaa kamah vanya please do comment and share…thank you\nHi shine..keehve tha ahannah shine ge boss story open nukurevwry?varah try khfin ekam open eh nuvi\nNeyge aslu thi vaa gotheh…e sitah vakin vadhelan veenu….faharehga fenidhaane\nWarah wes reethi ibraitheri waahakaeh ?❤\nVahaka v rythi v ibraitheri Masha Allah.\nvarah heart touching varah reethi hama bunaa ne ehcheh neygifa mihuree\nMi vaahaka vvv reethi adhi iburaitheri\nVarah ibraitheri vaahaka eh . Vvv reethi . ماشا الله.\nMasha Allah,v furihama vaahaka eh…\nMa sha Allah ?? varah asaru gadha reethi vaahakaveh.. Keep it up\nWow. Masha allah mivaahaka varah furihama and ibraiytheri.\nMaasha allah varah reethi iburaiytheri vaahaka eh ?\nMasha allah v rythi v interesting allah magu dhakkavaifi alhakah magufuredhumenneiy n magufuradhdhavaifi myhakah magu dhekkevumenneiy allah ee hurihaakamevves molhah dhenevodigenvaa hakeem vantha raheem vantha ras kalaange masha allah, allah thibaage masakkathugaa barakaaiy lavvaa mi stryge sababun jaahili kanmathy thibi ethah baeh islaah koh dhevvaa ebaimyhunnah heyo thaufeeg minvarukoh dhevvaashi aameen!!!! thank u4the luvly stry shine thank u so much??❤❤\nMaasha Allah ,suchaheart touching story …and story genesdheefa in goi v.kamudhey …keep it up…\nvarah salhi. hama obinoavayy\nFlower pririncess says:\nMaasha Allah. Varah reethi. Love it.\nVarah reethi mi vaahaka .. v iburahtheri v furihama .. ??\nMasha Allah varah furihama varah reethi vaahaka eh.\nVarah iburaitheri.heebihi nagaigen dhiae\nV.v.v furihama bunane ehcheneii thanks shine\nVarah reethi shine he vaahaka abadhuves kiyan love this story too\nWow… v v reethi… maasha allah.. ?\nShain mihaaru kon sait eh ga story liyanee? Pls bunedheeba\nShine ge boss story esfiya.com ga ves liyaanan dhw\nMa sha allah…..vaahaka vvvv reethi n vvv iburaiytheri…?\nWow. Varah reethi vaahakaeyy.\nV furihama v ibraiytheri vaahakaeh.. V asarugadha 🙂\nV v furihama\nshine dear fenvaruga start kuri story (MEE HEY LOAIBAKY) ge next part whn tha? ndestory esfiyaaga start kuran vnu?? miss ualot.. Aisha wanna shine to cum bck in esfiya >3\nV v v v v v v v reeeeeethi\nMissing you shine, varah reethi mi vaahaka ?????\nV touching story eh mi . V beautiful . Thnk u shine for da lovely story\nMasha allah varah iburai theri…\nhardcore supporter says:\nmi vaahaka v v v v v reethi, v rangalhu ibraiyytheri vaahaka eh mivaahakain eba genesdhey, and dheenee vaahaka eh veema adhi v happy abt this story, ekam hithah eree akyan ah yana libun nama haadha ufaaveehey vaahaka kiyaa nimumun. aslu kiyaa nimun gothah hithah hama jehumeh nulibey yana maruveema, ekam ves v ufaavi akyan ah thedhumagu fenuneema, dhen emeehun aslu ekahala viyaanudhaa evves kameh nukuraakan dhuniye ah engun nama adhi v furihama vees hen heevanee, emeehun beyzaaruvi fadhain. but shine ge hurihaa ninmun thakah ihuthiram kuran.\nMasha Allah story v v v reethi. Story kiyaafa hama rangalhah vx rovijje. Good job shine. Keep it up.\nasluves varah varah reethi hama rovijje\nMasha Allah vvv ‘reethi hama rovijje\nWow shine is back.\nmaasha Allah v furihama mi part ves..\nHeart touching ingey shine…. boss story up kuranee kon site akah tha?????\nvvv reethi vaahaka\nFb ga shine ge site name egey kujjeh bunedheebala pls\npinkish pinker says:\nBunaane evves neiy hithuge emme hima naaraa kulhelaifi mi vaahaka kiyaafa haadha reechey masha Allah ???\nMashaa Allah V reethi mi story…. ❤❤❤❤Love it…


Dhivehi fasgandu dhifaau kohfi! dhivehivanthakan ves dhifaau...\nދިވެހި ފަސްގަނޑު ދިފާއު ކޮށްފި! ދިވެހިވަންތަކަން ވެސް ދިފާއު ކުރަން ޖެހޭ\nދިވެހިންގެ ތެރޭގައި ފަހުރުވެރިކަމާއެކު ތިމަންނައަކީ ދިވެއްސެކޭ އަޑުހަރުކޮށް ބުނަން ބޭނުންވާ މީހުން ވަރަށް މަދު\nދިވެހިވަންތަ ކަމުގެ ދިފާއުގައި މި ޖީލުގެ ދިވެހިން ނުކުންނާނެ ކަމާއިމެދު ޝައްކު އުފެދޭ\nކ. މާލެ | 27 ޖުލައި 2019 | ހޮނިހިރު 09:24 | 2,621\nއިނގިރޭސިންގެ އަޅުވެތިކަމުން ދިވެހިރާއްޖެ މިނިވަން ވިތާ 54 އަހަރު - ޝުއައިބް މުހައްމަދު އިގްބާލް\nއިނގިރޭސިންގެ އަޅުވެތިކަމުން ދިވެހިރާއްޖެ މިނިވަން ވިތާ 54 އަހަރު ވީއެވެ. އެކަމުގެ އުފަލުގައި ދިވެހި ދިދަ ވެސް ވިހުރޭތަން ފެނެއެވެ. ގައުމުގެ ކުދި ބޮޑު އެންމެން ވެސް އެކަމުގެ ފަހުރުގައި އެތިބީ ނަށާލަ ނަށާލައެވެ. ނަމަވެސް އަޅުގަނޑުގެ ހިތުގައި އުފެދޭ އެންމެ ބޮޑު އެއް ސުވާލަކީ ދިވެހި ވަންތަ ލޭ އެ ހިތެއްގައި ދައުރުވާ ކޮންމެ މީހެއްގެ ހިތުގައިވެސް އުފެދޭނެ ސުވާލެކެވެ.\nދިވެހިންނަށް މީގެ 54 އަހަރު ކުރިން ވެރިވި ފަދަ އަޅުވެތިކަމެއް ފަހަރެއްގައި ވެސް ވެރިވެއްޖެނަމަ މި ލޮބުވެތި ފަސްގަނޑުގެ ދިފާއުގައި މި ޖީލުގެ ޒުވާނުން ނިކުންނާނެބާއެވެ؟ މިހެން ހިތަށް އަރަނީ އެއްގޮތަކަށް ވެސް ދިވެހިންނަކީ ފިނޑި ބައެއް ކަމަށް ހީކުރާތީއެއް ނޫނެވެ. ނަމަވެސް މިހާރު އަޅުގަނޑުމެންގެ ލޯމަތީގައި އެނބުރެމުންދާ މަންޒރުތަކަށް ބަލާފައި އަޅުގަނޑަށް ފާހަގަ ކުރެވޭ އެއް ކަމަކީ ދިވެހިންގެ ތެރޭގައި ފަހުރުވެރިކަމާއެކު ތިމަންނައަކީ ދިވެއްސެކޭ އަޑުހަރުކޮށް ބުނަން ބޭނުންވާ މީހުން މަދުވަމުންދާ ކަމެވެ.\nހުޅަނގުގެ ގައުމުތަކުގެ "ސްޓައިލް" ތަކުގެ ފަހަތުން ބިސްމަޅި ދުއްވަމުންދާ މީހުން ރާއްޖޭގައި ގިނަ ކަމީ ވަރަށް ހިތާމަވެރި ކަމެކެވެ. އަޅާ ހެދުމުން ފަށައިގެން ވާހަކަ ދެއްކުމަށް ދަންދެން ހުންނަނީ މުޅިން ހުޅަނގުގެ ވައްޓަފާޅިއަށް ވެއްޓިފައެވެ. އެހެންކަމުން، އަނިޔާވެރިކަމެއްގެ ދަށަށް ދިވެހިން ގޮސްފިނަމަ އެދުވަހަކުން ދިވެހިންގެ ރީތި އުސޫލުތަކާއި ސަގާފަތާއި ތަރިކަ ރައްކާތެރި ކުރާނެ ދިވެހި ދަރިން ނުކުންނާނެބާއެވެ.\nމީސް މީޑިއާގައި ދައުރުވަމުންދާ ފޮޓޯތަކާއި މޮޅު ސްޓޭޓަސްތަކަށް ބަލާލި ނަމަވެސް ފެނިގެންދަނީ ބޭރުގައުމުތަކުގެ ސަގާފަތްތަކަށް ދިވެހިން ލޯބިކުރާ ކަމުގެ ހެއްކެވެ. ދެ ރަހުމަތްތެރިއަކު އެއްވެއްޖެއްޔާ ބަައެއް ފަހަރަށް އިވޭ އެއް އަޑަކީ ދިވެހިރާއްޖޭގައި އުޅުމަކީ ފޫހި ކަޓު ކަމެކޭ ބުނާ އަޑެވެ. އަބަދުވެސް ބޭނުންވަނީ ކޮންމެވެސް އެހެން ގައުމެއްގައި ވަޒަންވެރިވާށެވެ. އެހެން ބުނާއިރު ހަގީގަތުގައިވެސް މި ފަސްގަނޑުގެ ވަޒަންވެރިކަމަކީ ލިބޭ ފަހުރެއްކަން ހަނދާން ނުވަނީހެއްޔެވެ؟\nރާއްޖޭގައި ދިވެހިވަންތަ ކަމަށް ލޯބިކުރާ މީހުން މަދުކަމަށް ބުނަން މިޖެހެނީ މިހާރު ދިވެހިންގެ ތެރޭގައި ދިވެހިބަހުން މުއާމަލާތް ކުރުމަކީ ލަދުވެތި ކަމެއް ކަމުގައި ބަލާ ބަޔަކު ވެސް އުޅޭތީއެވެ. އިނގިރޭސި ބަހުން ނޫނީ ކުޑަ ނަމަވެސް އެއްޗެއް ބުނެ ނުލެވޭ ކުދިން ރާއްޖޭގައި ގިނަ ކަމަކީ އެންމެން ވެސް ދަންނަ ހަގީގަތެކެވެ. އަލަށް ވާހަކަ ދައްކަން ފަށާ ކުޑަ ކުއްޖާގެ ދުލު ކުރިން ވެސް އެންމެ ފުރަތަމަ ބޭރުވާނީ އިނގިރޭސި ބަހެކެވެ. މިނިވަން ދުވަހުގެ އުފަލުގައި ފުޅަނދު ބުރުތަކާ އެއްޗެހި ބާއްވާއިރު މިފަދަ ކަންކަން ހިތަށް އެރުމުން ބައެއް ފަހަރު ހިނިވެސް އާދެއެވެ. އިނގިރޭސިންގެ އަތުން ދިވެހި ފަސްގަނޑު މިނިވަން ވެއްޖެއެވެ. ނަމަވެސް އެމީހުންގެ އަސަރެއް މިގައުމުން ފިލައެއް ނުދެއެވެ.\nމިނިވަން ކަމަށް 100 އަހަރު ވިޔަސް ފާހަގަ ކުރެވޭނީ ހަމައެކަނި ބަޔެއްގެ އަޅުވެތިކަމުން ސަލާމަތްވިކަމޭ ބުނުމަކުން ދޮގަކަށް ނުވާނެ ކަންނޭނގެއެވެ. ފެންނަމުންދާ ހުރިހާ މަންޒަރުތަކަށް ވިސްނާލައިފިނަމަ އަޅުގަނޑުގެ ހިތުގައި އުފެދުނު ސުވާލަށް ޖަވާބު ލިބޭ ފަދައެވެ. ތެދެކެވެ. ދިވެހި ފަސްގަނޑުގެ ހިމާޔަތުގައި ނުކުންނާނެ އެތަކެއް ދަރިން ތިބޭނެއެވެ. ނަމަވެސް ވަކި ހާލަތެއް މެދުވެރިވެއްޖެ ދުވަހަކުން ދިވެހިވަންތަ ކަމުގެ ދިފާއުގައި ނިކުންނަން ފަސްޖެހޭނެ ބައެއް ދިވެހިން ތިބެދާނެ ކަމަށް ބަލާ ބަޔަކުވެސް ތިބެދާނެ ކަމަށް މިއަދު ގަބޫލު ކުރެވެއެވެ.


Ekaniveri Dhuniye | Vaahaka އެކަނިވެރި ދުނިޔެ – Vaahaka\n2k 21 1\tMay 7, 2021\nދެލޮލަށް ބޮނޑިވާން ފެށި ކަރުނަތައް ފައިބައިގަތީ އަހަރެންގެ އަތުގައި އޮތް ޑައިރީއަށެވެ.. އަހަރެން ކުރަން މިއުޅޭ ކަންތަކަކީ ރަނގަޅު ކަމެއްބާއޭ އަހަރެންގެ ހިތަށް އަރައެވެ. އަހަރެންގެ އަތުގައި އޮތް ގަލަން ނަގައި ޑައިރީގައި ލިޔަން ފެށިއިރު އަހަރެންގެ އަތް ތުރުތުރު އަޅައެވެ. އަހަރެން މާލެ އައީ އަހަރެންގެ މައިންބަފައިންގެ ހުވަފެންތައް ޙަޤީޤަތަކަށް ހެދުމަށެވެ. އަހަރެން ވަރަށް ފޮނި އުއްމީދުތަކެއް ކުރީމެވެ. ނަމަވެސް އެ އުންމީދުތައް ވިއްސިވިހާލިވެގެން ދާކަށް މާގިނަ ދުވަހެއް ނުނެގިއެވެ.\nއަހަރެންނަށް ކިޔަނީ ޔަލާއެވެ. އަހަރެން މާލެ އައީ މީގެ ދޮޅު އަހަރެއްހާ ދުވަސް ކުރިންނެވެ. ރަށުން ކިޔެވެން އޮތް އެންމެ މައްޗަކަށް ކިޔަވައި އިތުރު އެއްޗެއް އުނގެނުމުގެ ބޭނުމުގައެވެ. ފުރަތަމަ ސްކޫލްއަށް ދިޔަ ދުވަސްކޮޅު ހުރިހާ ކުދިން ވެސް އަހަންނަށް ވަރަށް ރަނގަޅެވެ. ކަންކަމުގައި އެހީތެރިވެ އެކުގައި އުޅެ ހަދައެވެ. ބޭރަށްދާން ދައުވަތު ދީހަދައެވެ. ނަމަވެސް އަހަންނަކީ މާ ބޭރުތެރެއަށް ގޮސް ހަދާ ހިތްވާ ކުއްޖަކަށް ނުވާތީ އެ ދައުވަތުތަކަށް ނޫނެކޭ ބުނެ ކިޔެވުމައިގެން އުޅުނީމެވެ. މިކަމުގެ ސަބަބުން އެމީހުން މަޑުމަޑުން އަހަރެންނާއި ދުރުވާން ފެށިއެވެ. ދެތިން މަސްދުވަސް ވީއިރު އަހަރެންނާއި އަނގައިން ބުނެލާނެ ކުއްޖަކުވެސް ނުވެއެވެ. އަހަރެންނާއި އެއްކޮށް އުޅެ ހަދާލާނެ ކުއްޖަކުވެސް ނުވިއެވެ. އަހަރެން އެންމެންގެ ތެރޭގައި ބާކީވިއެވެ. ފުރަތަމަ ޓާރމްގެ ނަތީޖާ ލިބުނުއިރު ހުރިހާ މާއްދާއަކުން އަހަރެންނަށް ލިބުނީ A ފާހެވެ.\nއާދައިގެ މަތިން ދުވަހެކެވެ. އަހަރެން އިނީ އަހަރެންގެ މޭޒު ކައިރީގައެވެ. ކުއްލިއަކަށް އަހަރެން ސިއްސައިގެން ދިޔައީ ކުލާހުގައި އުޅޭ ނުފޫޒުގަދަ ކުއްޖެއް ކަމުގައިވާ ރައުދާ އައިސް އަހަރެންގެ މޭޒުމަތީގައި ވަރަށް ބާރަށް ޖެހުމުންނެވެ. " އޭ. މިއަދު މިސް ދިނެއްނު ފިލާވަޅެއް . އެ މަށަށް ހަދައިދީ.." އޭނާ އަހަރެންނާއި ދިމާލަށް ބުންޏެވެ. " އެކަމު އެއީ އަމިއްލައަށް ހަދަންޖެހޭ އެއްޗެކެއްނުން. އެހެންވީމާ އަމިއްލައަށް ހަދާ.." އަހަރެން ބުނީމެވެ. ރައުދާ އަހަރެންގެ އިސްތަށިގަނޑުގައި ހިފާ ދަމައިގަތެވެ. " އަނިޔާއެއް ވާން ބޭނުން ނޫނިއްޔާ ބުނީމަ ބުނާގޮތް ހަދާނީ.. " ރުޅިވެރި މޫނަކާއެކު އޭނާ އަހަރެންނާއި ދިމާލަށް ބުންޏެވެ. އަހަރެންގެ ދެ ލޮލުން ކަރުނަ ހިލުނެވެ. އަހަރެންގެ އަޑު ބެދޭގޮތް ވިއެވެ. " ހު. ހޫން. ހަ ހަދާނަމޭ.. ދޫކޮށްބަލަ.." އަހަރެންނަށް ގިސްލެވެން ފެށިއެވެ. " ގުޑް ގާރލް.." ރައުދާ ނުލަފާ ފޮތަކަށް ހީލާފައި ދުރަށް ދިޔައެވެ.\nއެދުވަހު ރައުދާގެ ފިލާވަޅު ހަދައިދޭން އިން އިރު އަހަރެންނަށް ވަރަށް ރޮވުނެވެ. އެންމެންގެ ކުރިމަތީގައި އަހަރެންނަށް ބިރުދައްކައި އަނިޔާ ކުރުމުން އެކަމާއި ދެރަވިއެވެ. އަހަރެންގެ ދިފާއުގައި ތެދުވާނެ ކުއްޖަކު ނުވުމުން އެކަމާއި ހިތުގައި ޖެހުނެވެ. އޭގެ އަނެއް ދުވަހު އަހަރެން ސްކޫލަށް ދިޔައީ ރައުދާގެ ފިލާވަޅު ހަދައިގެންނެވެ.. ރައުދާ މިސްއަށް ފޮތް ދެއްކުމުން މިސް ވަރަށް ފަރުވާތެރިކަމާއި އެކު އެޔަށް ބެލިއެވެ. އިރުކޮޅަކުން މިސް ރައުދާއަށްް ގޮވައެވެ. އަދި ފިލާވަޅު ހެދީ އަމިއްލައަށްތޯ ސުވާލު ކުރިއެވެ.. ރައުދާ އެފިލާވަޅު ހެދީ އަމިއްލައަށް ކަމުގައި ބުނުމުން މިސް އޭނާ ކޮޅަށް ނެގިއެވެ.. އަދި ބުންޏެވެ.. " ރައުދާ ދޮގުހެދީ ކީއްވެ.؟ މި ލިޔުންމީ ރައުދާގެ ލިޔުމެއް ނޫން. މި ކޮންމެވެސް އެހެން ކުއްޖެއްގެ ލިޔުން.. މިސްއަށް ތިކުދިންގެ ލިޔުން ފާހަގަ ކުރަން އިނގޭ.. ދޮގުނުހަދާ ބުނޭ.. މި ކޮން ކުއްޖެއްގެ ލިޔުން.." ރައުދާ އިސްޖެހިގޮތަށް އަނގައިންވެސް ބުނެނުލިއެވެ. " ރައުދާއަށް ފިލާވަޅު ހަދައިދިން ކުއްޖަކު ކޮޅަށް ތެދުވެފައި މިސް ކާރީގައި ބުނެބަލަ. ފަހުން މިސްއަށް އެނގިއްޖެއްޔާ އެކުއްޖަކަށް އަދަބު ލިބޭނެ." މިސް އަނެއްކާވެސް ބުނެލިއެވެ.. އަހަރެން ރައުދާއާއި ދިމާލަށް ބަލައިލީމެވެ. އަދި ކޮޅަށް ތެދުވެފައި މިސް ކައިރީގައި އެފިލާވަޅު ހެދީ އަހަރެން ކަމުގައި ބުނީމެވެ. ރައުދާ ފާޑަކަށް އަހަރެންނާއި ދިމާލަށް ބަލާލި އެވެ. " ޔަލާ ކީއްވެ ރައުދާއަށް ފިލާވަޅު ހަދައި ދިނީ.." މިސް އަހަރެންގެ ގާތުގައި އެހިއެވެ. " ރައުދާ އަޅުގަނޑަށް ބިރުދެއްކީމަ ހަދައިދިނީ.. އަޅުގަނޑު ބުނިން އެކަނިންނޭ ހަދަންޖެހޭނީ.. " އެދުވަހު ރައުދާއަށް މިސް އަދަބު ދިނެވެ. އެކަމާއި ރައުދާ ހުރީ ވަރަށް ރުޅިއައިސްފައި ކަން އަހަންނަށް އެނގުނެއްކަމަކު ނޭނގޭކަމަށް ހަދައިގެން އިނިއްޔެވެ.\nއެދުވަސް ވެގެންދިޔައީ އަހަރެންނަށް ވަރަށް ވޭންދެނިވި ދުވަހަކަށެވެ. ސްކޫލްއިން ނިމުން ގަޑީގައި ރައުދާއައީ އޭނާގެ އެކުވެރިން އަހަރެންގެ ގައިގައި ވަރަށް ތަޅައި އަނިޔާ ކުރިއެވެ. ރައުދާއާއި ނުބެހުމަށް އަހަރެންނަށް އިންތިޒާރު ދިނެވެ. އަދި ބެހުމުން ވާނެ ގޮތަކީ މިއީ ކަމަށް ބުންޏެވެ. އެދުވަހު އަހަރެންގެ މުޅި ގައިގައި ރިއްސިއެވެ..\nދުވަސްތައް ފާއިތުވަމުން ދިޔައިރު އެމީހުން އަހަރެންނަށް ކުރަމުންދިޔަ ޖެއްސުންތަކާއި އަނިޔާތަށްވީ އިތުރުވެ. މީހުން އަހަރެންނޭ ކިޔައިގެން ދޮގު ވާހަކަތައްވެސް ފަތުރަން ފެށިއެވެ. އަހަރެންގެ ހިތަށް އަރައެވެ. އަހަރެންގެ ކުށަކީ ކޮބާހެއްޔެވެ ؟ އަހަރެން އެމީހުންނަށް ކުރީ ކޮން ކަމެއް ހެއްޔެވެ.؟ އަހަރެން އެހެންމީހުންނަށް ބުރައަކަށް ވަނީ ކީއްވެ ހެއްޔެވެ.؟ އަހަރެންނަށް އެހެންމީހުން ނަފްރަތު ކުރަނީ ކީއްވެ ހެއްޔެވެ.؟\n" މައިންބަފައިންގެ ގާތުގައި މިވާހަކަތައް ކިޔާދޭކަށް އަހަންނަކަށް ނުކެރޭނެ އެވެ.. މިކަމާއި ކުރިމަތިލާނެހާ ހިތްވަރެއް އަހަރެންގެ ގަޔަކު ނެތެވެ. އެހެންކަމުން އަހަރެން މި ނިންމަނީ އެހެން މީހުންނާއި ދުރަށް މީހަކަށް އުނދަގޫ ނުވާނެ ހިސާބަކަށް ދާށެވެ. ވެގެން ވާނަމަ އަހަރެންނަށް މައާފް ކުރާށެވެ.. މަންމައާއި ބައްޕަ ދެކެ އަހަރެން ވަރަށް ލޯބިވެއެވެ. "\nޑައިރީގައި އެންމެ ފަހު ފަހަރަށް ލިޔުމަށްފަހު އަހަރެން ދިޔައީ ޓެރެހަށެވެ. ޓެރެހުގެ ފާރަށް އަރައި އަހަރެން މަގުމަށްޗަށް ނަޒަރު ހިންގާލީމެވެ. މިގަޑިއަކީ ދަންވަރު ގަޑިއަސް އާދައިގެމަތިން މަގުމަތިތަށް ވަރަށް ހަލަބޮލިއެވެ. ދަންވަރު ގަޑިކަމުގައި ވިއަސް މީހުންް މަދުވާން އުޅޭ ހެނެއް ހިޔެއް ނުވެއެވެ. އަހަރެންގެ ހިތް ބާރުބާރަށް އެބަތެޅެއެވެ. ވަރަށް ބިރު އެބަގަނެއެވެ.\nދެލޮލުން އޮހިގަން ކަރުނަތަކާއި އެކު އަހަރެން ދެލޯ މަރާ ބާރު ކޮށްލީމެވެ. އެކަނިވެރި ދުނިޔެއެއްގައި އުޅުމަށް ވުރެން މިގޮތް ވެސް މާރަނގަޅު ވާނޭ އަހަރެންގެ ހިތަށް ވިސްނައިދިނީ މެވެ.. ހިތާއި ހިތުން އަހަރެންނަށް މަޢާފު ކުރުމަށް ބުނަމުން އަހަރެން ޓެރެހުން ފުންމާލީ އަހަރެންގެ ހިޔާލު ބަދަލު ވުމުގެ ކުރިންނެވެ. އަހަރެން ގޮސް ބިމުގައި ޖެހުމާއިއެކު މުޅި ހަށިގަނޑަށް އެއްކޮށް ފިނިވެގެން ދިޔައެވެ. އަހަރެންގެ ހަށިގަނޑުގެ އެތަން މިތަނުގައި ވޭން އެބަ އަޅައެވެ. ދެލޯ ފުސްވަމުން ދިޔައިރު އަހަރެންނަށް މިކުރެވުނު ކަންތަކާއި މެދު އަހަރެން ދެރަވިއެވެ. މީހަކު އަހަރެން ސަލާމަތް ކޮށްދޭނެނަމައޭ ހިތަށް އަރަމުން ދިޔައެވެ. ކުރާނެ ކަމެއް ނެތެވެ. މިއީ އަހަރެން އަމިއްލައަށް ލިބިގަން ކަމެކެވެ.\nAngels devil May 7, 2021\nވާވް ސަޅި.. ކީޕް އަޕް ދި ގުޑް ވޯރކް..🧡🧡\nNixxx Nixoo May 8, 2021\nHibaa May 9, 2021\nދިސް ލިޓްރަލީ ޑިސްކްރައިބް މައި ލައިފް\nއައި ލަވް ދިސް ސްޓޯރީ 💜💜💜\nއައި ގެސް ދިސް ސްޓޯރީ އިޒް އެބައުޓް ޔުއާރ ލައިފް🙂\nNixxx Nixoo May 15, 2021\nވާހަކަ އެއްކޮން ރިލޭޓަބަލް އެކޭ ނުބުނެވޭނެ😊😊\nިއަޒޫ May 9, 2021\nހިބާ May 10, 2021\nކުޑަކޮށް އަހަރެންގެ ލައިފް އާ ވައްތަރު.....\nލަވް އިޓް 💜💜\nBe brave and fight for your right\ndon't do anything without thinkin straight\nMariyam arien ifhaam May 10, 2021\nNixxx Nixoo May 11, 2021\n🌸ގާރލް🌸 May 11, 2021\nރިއު May 13, 2021\nމި ވާހަކަ ކީން ކޮންމެވެސްތާކުން\nމި ވާހަކަ އެސްފިޔަ ސައިޓްގައި އިންނާނެ މި ވާހަކަ ލިޔުނީ އަޅުގަނޑާއި އަޅުގެ ބެސްޓީ\nއަޅުގެ ބެސްޓީ އަށް މިތާ މި ވާހަކަ ނުލިޔެވުނީމަ އަޅު ލިޔުނީ😊\njungkook May 17, 2021\nThis is so beauttyful\nާާ May 17, 2021\nލަވް އިޓް ❤❤❤\nNixxx Nixoo June 12, 2021\nZAIKOOK June 5, 2021


Philippines ah BrahMos missiles export kurumah, India inn kuri mashvaraathkuge enme fahu maruhalaagai – adduLIVE\nފިލިޕީންސަށް ބްރަހްމޯސް މިސައިލް އެކްސްޕޯޓް ކުރުމަށް، އިންޑިއާއިން ކުރި މަޝްވަރާތައް އެންމެ ފަހު މަރުހަލާގައި\n1 Jan 01, 2022, 12:26 އަބްދުﷲ ޔާމީން\nދެކުނު ޗައިނާ ކަނޑުގެ ސަރަހައްދީ ރޮނގުތަކެއްގައި ޗައިނާއިން ބާރުގަދަ ކޮށްފައިވާ ދަނޑިވަޅެއްގައި، އިންޑިއާއާއި ރަޝިޔާ ގުޅިގެން އުފައްދާ ބްރަހްމޯސް ސުޕަރސޮނިކް މިސައިލް ސިސްޓަމްތައް ފުރަތަމަ ގަންނަ ފަރާތަކަށް ފިލިޕީންސް ވުމާ ގާތަށް ޖެހިލައިފިއެވެ.\nފިލިޕިންސާއި އިންޑިއާއިންވެސް މިހާރު އޮތީ މިމަޝްވަރާގެ އެންމެ ފަހު މަރުހަލާގައި ކަމަށާއި ފިލިޕިންސުން ވަނީ މިސައިލްތައް ގަތުމަށް ބަޖެޓެއް ކަނޑައަޅާފައި ކަމަށްވެސް ބޭރު މީޑިއާތަކުން ރިޕޯޓްކޮށްފައިވެއެވެ.\nބޭރު މީޑިއާތަކުން ރިޕޯޓްކުރާ ގޮތުގައި، ފިލިޕީންސްއިން މިސައިލް ވަރަށް އަވަހަށް ގަތުމުމުގެ ފުރުސަތު އެބައޮތް ކަމަށާއި ފިލިޕިންސުން ބްރަހްމޯސް މިސައިލްތައް ގަންނަނީ "ގަވަރމަންޓް-ޓު-ގަވަރމަންޓް" ޑީލެއްގެ ދަށުން ކަމަށް ބެލެވޭކަމަށެވެ. މި ނިމުނު 2021 ވަނަ އަހަރު ކުރީކޮޅު ދެ ގައުމުގެ ދިފާއީ އިންތިޒާމެއްގެ ދަށުން ވަނީ ދިފާއީ އާލާތްތައް އެކްސްޕޯޓް ކުރެވޭނެ އިންތިޒާމް ހަމަޖައްސާފައެވެ.\nއިންޑޮނޭޝިއާ ހިމެނޭ ގޮތަށް ދެކުނު އިރުމަތީ އޭޝިއާގެ އެހެން ގައުމުތަކުން ވެސް މި މިސައިލް ގަތުމުގެ ޝައުގުވެރިކަން ފާޅުކޮށްފައިވާކަމަށް ބޭރުމީޑިއާތަކުން ރިޕޯޓްކޮށްފައިވެއެވެ.\nބްރަހްމޯސް އަކީ އިންޑިއާގެ އާމީ، ނޭވީ އަދި އެއާފޯސްއަށް ހާއްސަ ސުޕަސޮނިކް މިސައިލެކެވެ. މި ޔުނިވާސަލް މިސައިލް ބޯޓުތަކާއި މޯބައިލް ލޯންޗަރުތަކާއި ސަބްމެރިން އަދި މަތިންދާ ބޯޓުތަކުންނެވެ. އޭގައި ނެޓްވޯކް-ސެންޓްރިކް އާކިޓެކްޗަރ، މަލްޓިޕްލް ޓްރެޖެކްޓްރީސް އަދި ވޭ ޕޮއިންޓް ކެޕޭސިޓީގައި އުދުއްސާލުމުގެ ގާބިލުކަން ލިބިގެންވެއެވެ. މިއީ ދުނިޔޭގައި މިހާތަނަށް އަޑުގެ ސްޕީޑަށް ވުރެ ތިން ގުނަ ބާރު މިނުގައި އުދުހޭ ހަމައެކަނި ސުޕަސޮނިކް ކްރޫޒް މިސައިލެވެ.


ގިނަ ޚިދުމަތްތަކެއް އެއް ތަނަކުން ލިބޭ ބާވަތުގެ "ސުޕާ އެޕެއް" ޓާޓާއިން ތައާރަފުކުރަނީ\nއިބްރާހިމް އާދަމް 24 އޯގަސްޓު 2020 08:36\nޓާޓާއިން ތައާރަފުކުރާ ސުޕާ އެޕަކީ އެއްތަނަކުން ގިނަ ޚިދުމަތް ލިބޭނެ މަންސައެއް\nއިންޑިޔާގެ ޓާޓާ ގުރޫޕުން އޮންލައިންކޮށް ފޯރުކޮށްދެމުންދާ ތަފާތު އެކި ޚިދުމަތްތައް އެއް އެޕްލިކޭޝަނެއްގެ ހިޔަލަށް ގެނެސް "ސުޕާ އެޕް"އެއް އެކުންފުނިން ތަޢާރަފުކުރަން ނިންމަިފިއެވެ.\nމިއަހަރުގެ ޑިސެންބަރުގައި ނުވަތަ އަންނަ އަހަރުގެ ޖަނަވަރީގައި އިފްތިތާހުކުރުމަށް ނިންމާފައިވާ މިމަންސައަކީ ޓާޓާގެ ވާދަވެރިން ކަމުގައިވާ އެމޭޒަން އަދި ރިލައެންސް ފަދަ ކުންފުނިތަކާ އެއް ހަމައެއްގައި ވާދަކުރުމުގެ ފުރުޞަތު ޓާޓާއަށް ފަހިކޮށްދޭނެ މަންސައެއް ކަމުގައި ފައިނޭންޝަލް ޓައިމްސް ނޫހުން ރިޕޯޓުކޮށްފައިވެއެވެ.\nޓާޓާ ސަންސްގެ ޗެއާމަން ނަތަރަޖަން ޗަންދްރަސެކަރަން ވިދާޅުވެފައިވަނީ އެއެޕްލިކޭޝަންވާނީ ސުޕާ އެޕެއް ކަމުގަި ކަމަށެވެ. މާނައަކީ އެއީ އެތައް އެޕްތަކެއް އެއް އެޕެއްގެ ތެރޭގައި ހުންނަ ޒާތުގެ އެޕެއް ކަމުގައިވެސް އޭނާ ވިދާޅުވިއެވެ. މިއީ ވަރަށް ބޮޑު ފަހި ފުރުޞަތެއް ކަމުގައިވެސް އޭނާ ވިދާޅުވިއެވެ. ޓާޓާއަކީ ޖަވާހިރުގެ ވިޔަފާރިއާއި މާލީ ޚިދުމަތްތަކާއި ސެޓެލައިޓު ޓީވީ ޚިދުމަތް ފަދަ ގިނަ ވިޔަފާރިތަކެއް ކުރާ 113 ބިލިއަން ޑޮލަރުގެ އާމްދަނީއެއް ލިބޭ ކުންފުންޏެކެވެ.\nޓާޓާގެ ޕްލޭން އިޢުލާނުކޮށްފައިވަނީ ބޭރުގެ 13 އިންވެސްޓަރެއްގެ އަތުން 20 ބިލިއަން ޑޮލަރު ހޯދައިގެން މުކޭޝް އަމްބާނީގެ ރިލައެންސް ކުންފުނީގެ ޓެކްނޮލޮޖީ ކުއިރުވުމުގެ މަޝްރޫޢެއް އިޢުލާނުކޮށްފައިވަނިކޮށެވެ. ރިލައެންސްގެ މަޝްރޫޢަށް އިންވެސްޓުކުރި ބޭރު ކުންފުނިތަކުގެ ތެރޭގައި ފޭސްބުކާއި ގޫގުލް ހިމެނެއެވެ.\nއިންޓަނެޓު ބޭނުންކޮށްގެން ވިޔަފާރިކުރާ ފަރާތްތަކަށް މިހާތަނަށް ޓާޓާއަށްވަނީ ރަނގަޅު މަންސައެއް އުފައްދައިނުދެވިއެވެ. އިންޑިޔާ ސަރުކާރުން އެޤައުމުގައި މަސައްކަތްކުރާ ޗައިނާ ޓެކް ކުންފުނިތަކަށް ހުރި ފުރުޞަތުތައް ބަންދުކުރަމުންދިއުމާއި، ސަރަހައްދީ ސިޔާސީ ނުތަނަވަސްކަން އިތުރުވުމާ ގުޅިގެން އުފެދެމުންދާ ހުސްކަމުގެ ފައިދާ ހޯދުމަށް ގިނަ ކުންފުނިތަކަކުން މަސައްކަތްކުރަމުންދެއެވެ.\nމެއިޓުއާން އާއި ގްރެބް ފަދަ "ސުޕާ އެޕުތައް"ވަނީ ޗައިނާއާއި އިރުމަތީ އޭޝިޔާގައި މަޤުބޫލުކަން ހޯދާފައެވެ. ނަމަވެސް އިންޑިޔާއާއި ހުޅަނގުގެ ޤައުމުތަކުގައި މިބާވަތުގެ އެޕުތައް އަދި ވަނީ އެމިންވަރުގެ މަޤުބޫލުކަމެއް ހޯދުމަށް ނުކުޅެދިފައެވެ. މިއެޕުތަކުގައި ފޯރުކޮށްދެނީ ވަކިވަކި އެޕުތަކުން ފޯރުކޮށްދޭ އެތައް ޚިދުމަތެއް އެއް މަންސައަކަށް ތަރުތީބުކޮށްގެންނެވެ. އެގޮތުން ކާނާ ޑެލިވެރީ ޚިދުމަތާއި، ފައިސާ ދެއްކުމާއި މިނޫންވެސް ތަފާތު ސުމޭކު (ޑިޖިޓަލް) ޚިދުމަތްތައް އެއް މަންސައަކުން ލިބޭ ގޮތަށެވެ.\nޓާޓާ ކުންފުނިން ބުނި ގޮތުގައި އެކުންފުނީގެ އެޕުގައި ކާނާއާއި ގެއަށް ބޭނުންވާ ސާމާނަށް އޯޑަރުކުރުމުގެ ޚިދުމަތާއި، ފެޝަން އަދި އިލެކްޓްރޯނިކް ސާމާނާއި، އިންޝުއަރޭންސް ޚިދުމަތުގެ އިތުރަށް މާލީ ޚިދުމަތްތައްވެސް ލިބެން ހުންނާނެ ކަމުގައެވެ.\nޓާޓާ އިންޑިޔާ ސުޕާ އެޕް ޚިދުމަތް


vnews - Rohingya camp thakuga aabaadhee control kurumuge masakkai\nރޮހިންގާ ރެފިއުޖީ ކޭމްޕްތަކުގައި އާބާދީ ކޮންޓްރޯލް ކުރުމުގެ މަސައްކަތް ކުރިއަށް\nބަނގްލަދޭޝްއަށް އެތެރެވެފައިވާ ރޮހިންގާ މުސްލިމް އަންހެނުންތަކެއް ރެފިއުޖީ ކޭމްޕެއްގައި ޅަދަރިން ގޮވައިގެން ޑޮކްޓަރަށް ދެއްކުމަށް މަޑުކޮށްލައިގެން - ފޮޓޯ: އޭ.އެފް.ޕީ\nމިޔަންމާއިން ބަނގްލަދޭޝްއަށް އައިއިރުވެސް މާބަނޑުވެފައިވާ 70،000 އަންހެނުން ބަނގްލަދޭޝްގެ ކަމާބެހޭ ފަރާތްތަކުންވަނީ ފާހަގަކޮށްފައެވެ. އޭގެ ތެރެއިން ގާތްގަނޑަކަށް 200 އަންހެނުން މިހާރުވަނީ ރެފިއުޖީ ކޭމްޕްތަކަށް ވިހާފައެވެ. އަދި އިތުރު އަންހެނުންދަނީ ވިހަން ތައްޔާރުވަމުންނެވެ.\nރެފިއުޖީ ކޭމްޕްތަކުގައި އާބާދީ އިތުރުވުމަކީ މިހާރުވެސް ތޮއްޖެހިފައިވާ ކޭމްޕްތަކަށް އިންސާނީ އެހީ ފޯރުވައި ދިނުމުގައި އިތުރު މައްސަލަތަކެއް ކުރިމަތިވާނެ ކަމަކަށްވާތީ ބަނގްލަދޭޝް ސަރުކާރުން މިހާރުވަނީ ފިޔަވަޅުތަކެއް އަޅާން ފަށާފައެވެ. މިދަނޑިވަޅުގައި އެކަމަށް ފިޔަވަޅެއް ނާޅައިފިނަމަ އާބާދީ އިތުރުވުމުގެ މައްސަލަ ބޮޑުވެ ހާލަތު މިހާރަށްވުރެންވެސް ގޯސްވެދާނޭ ކަމަށް ކަމާބެހޭ ފަރާތްތަކުން ދެކެއެވެ.\nއާބާދީ ކޮންޓްރޯލް ކުރުމުގެ ހޭލުންތެރިކުރުމުގެ މަސައްކަތްތަކެއް ބަނގްލަދޭޝްގެ ކަމާބެހޭ ފަރާތްތަކުން މިހާރުވަނީ ރެފިއުޖީ ކޭމްޕްގައި ފަށާފައެވެ. އެގޮތުން، އާބާދީ ކޮންޓްރޯލް ކުރުމުގެ މުހިންމުކަން ބުނެދީ، އެކަމަށް ބޭނުންވާ އިރުޝާދާއި ވަސީލަތްތައް ފޯރުވައި ދިނުމަށްޓަކައި ޚާއްސަ ޓީމުތައް މިހާރު ދަނީ ރެފިއުޖީ ކޭމްޕްތަކުގައި ހަރަކާތްތެރިވަމުންނެވެ. މިއީ، ރޮހިންގާ މުސްލިމު ބައެއް އާއިލާތަކަށް މުޅީން އާކަމެއް ކަމަށްވެއެވެ.\nރޮހިންގާ މުސްލިމް ކުޑަކުދިންތަކެއް ބަނގްލަދޭޝްގެ ރެފިއުޖީ ކޭމްޕެއްގައި - ފޮޓޯ: އޭ.އެފް.ޕީ\nބަނގްލަދޭޝް ސަރުކާރުގެ ފެމިލީ ޕްލޭނިންގ ޑިޕާޓްމަންޓްގެ ވެރިޔާ ޕިންޓޫ ކާންޓީ ވިދާޅުވީ، ބަނގްލަދޭޝްއަށް އައިފައިވާ ރޮހިންގާ ބައެއް އާއިލާތަކުގައި ހައެއް، ހަތެއް، އަށެއް، ނުވައެއް އަދި ދިހަ ކުދިންވެސް އެބަތިބި ކަމަށެވެ. ބަނގްލަދޭޝްއަށް އެތެރެވެފައިވާ މީހުންގެ ތެރޭގައި އަލަށް އުފަންވެފައިވާ ދަރިން ގޮވައިގެން އައިސްފައިވާ މައިންވެސް ގިނައިރު، ގިނަ ދަރިން ގޮވައިގެން އެތެރެވެފައިވާ މާބަނޑު އަންހެނުންވެސް ގިނަކަމަށް ޕިންޓޫ ވިދާޅުވިއެވެ.\nރޮހިންގާ މުސްލިމުން ބަނގްލަދޭޝްގައި އިތުރު ހައެއްކަމަސް ނުވަތަ އަހަރެއްހާ ދުވަހު ތިބޭން ޖެހިއްޖެނަމަ އިތުރު ވިއްސަކަށްހާސް ކުދިން އަލަށް އުފަންވާނޭ ކަމަށާއި، އެކަމާ ވަރަށް ކަންބޮޑުވާ ކަމަށްވެސް ބަނގްލަދޭޝްއިން ބުނެއެވެ.\nއާބާދީ ކޮންޓްރޯލް ކުރުމަށް ދެވެމުންދާ ނަސޭހަތްތަކާމެދު ރޮހިންގާ ބައެއް އާއިލާތަކުން ދެކެނީ މަސްހުނި ނަޒަރަކުންނެވެ. ބައެއް ކަހަލަ ވަސީލަތްތައް ފޯރުވައި ދިނުމުން ބައެއް ދެމަފިރިން އެކަން ހެޔޮހިތުން ގަބޫލުކޮށް އޭގެ ސަބަބުން އެހީތެރިކަމެއް ލިބިގެންދާނެ ކަމަށް ބުނިއިރު، ބައެއް މީހުން ބުނެފައިވަނީ އަބާދީ ކޮންޓްރޯލް ކުރުމަށް ބޭސްވެރިކަން ބޭނުން ކުރުމަކީ އިސްލާމްދީނުގައި ހުއްދަކަމެއް ނޫންކަމަށެވެ.\nދެ އަނބިންނާއި 14 ދަރިންނާއެކު ރެފިއުޖީ ކޭމްޕެއްގައި އުޅެމުންދާ އުމުރުން 40 އަހަރުގެ މުހަންމަދު މުސްތަފީޒް ބުނެފައިވަނީ ދަރިން ހޯދުމަކީ ދީނީގޮތުން ވާޖިބެއް ކަމަށެވެ. ބައެއް މީހުންގެ ވިސްނުން މިގޮތަށް ހުރުމުން ގޮންޖެހުންތަކެއް އެބަހުރި ކަމަށް ބަނގްލަދޭޝްއިން ދެކެއެވެ.\nބަނގްލަދޭޝްގެ ރެފިއުޖީ ކޭމްޕެއްގައި ހުރި ރޮހިންގާ މުސްލިމް އަންހެނަކު އޭނާގެ ދެދަރިންނާއެކު - ފޮޓޯ: އޭ.އެފް.ޕީ\nރެފިއުޖީ ކޭމްޕްތަކުގައި އާބާދީ ކޮންޓްރޯލް ކުރުމުގެ މަސައްކަތް ބަނގްލަދޭޝްގެ ކަމާބެހޭ ފަރާތްތަކުން ފަށާފައި ވާއިރު، ބަނގްލަދޭޝްއަށް މިފަހަރު އަލަށް އެތެރެވި ރޮހިންގާ މުސްލިމުންގެ ގާތްގަނޑަކަށް %60 އަކީ ކުޑަކުދިން ކަމަށް ޔުނިސެފުން ބުނެއެވެ. ގިނަކުދިން ތިބީ ރަނގަޅު ކާނާ ނުލިބުމުގެ ސަބަބުން ބަލިކަށިވެ ނިކަމެތިވެފައެވެ. ބޮޑެތި ޒަޚަމްތަކާއި އަނިޔާ ލިބިފައިވާ ކުދިންވެސް ގިނައެވެ. ޖަންގަލި ތެރޭގައި ގިނަދުވަސްތަކެއް ވަންދެން ހިނގުމުގެ ސަބަބުންވެސް ގިނަކުދިން ތިބީ ވަރަށް ބޮޑަށް ބަލިވެފައެވެ.\nމައިންބަފައިން ނުވަތަ އާއިލާގެ އެއްވެސް މީހަކުނެތް 1،267 ކުޑަކުދިން ބަނގްލަދޭޝްގެ ރެފިއުޖީ ކޭމްޕްތަކުގައި އެބަތިއްބެވެ. މިއީވެސް ކަމާބެހޭ ފަރާތްތަކަށް ކުރިމަތިވެފައިވާ ބޮޑު ގޮންޖެހުމެކެވެ.\nއަލަށް އެތެރެވެފައިވާ ރޮހިންގާ މުސްލިމް ރެފިއުޖީންނަށް ކޭމްޕްތައް ޖެހުމުގެ މަސައްކަތް ބަނގްލަދޭޝްއިން ކުރަމުން ގެންދާއިރު ޖާގައިގެ މައްސަލަވެސް ވަރަށް ބޮޑަށް ނުކުމެފައިވާ ކަމަށް އެގައުމުން ބުނެއެވެ.\nރެފިއުޖީ ބައެއް އާއިލާތައް އެއްކޮށް އަދިވެސް ނިދަމުން ގެންދަނީ ހާމަ މައިދާންތަކުގައާއި، ދަނޑުބިންތަކުގައާއި، މަގުތަކުގެ އަރިއަރިމަތީގައެވެ. މިހާލުގައި ބައެއް އާއިލާތައް އުޅެމުން ގެންދާއިރު، ރެފިއުޖީންގެ އަދަދު ގިނަކަމާއެކު ކާއެތިކޮޅާއި، ހިޔާވަހިކަން އަދި ޟަރޫރީ އެހެނިގެން ތަކެތި ލިބިގަތުމުގައިވެސް ބޮޑެތި އުނދަގޫތައް އެމީހުންނަށް ކުރިމަތިވަމުންދެއެވެ.\nމިފަދަ ކަންކަމާހުރެ އާބާދީ ކޮންޓްރޯލް ކުރުމަކީ ވަރަށް މުހިންމު ކަމެއް ކަމަށް ބަނގްލަދޭޝްއިން ދެކެއެވެ.


China ge zuvaaneh ge haassa shukuru dhivehi driver akah | Mihaaru\nފަންގް އަށް އެހީތެރިވި ދިވެހި ޑްރައިވަރު ސާމީ.--- ފޮޓޯ: ފަންގް ޓްވިޓާ\nޗައިނާގެ ޒުވާނެއްގެ ހާއްސަ ޝުކުރު ދިވެހި ޑްރައިވަރަކަށް\n11 ސެޕްޓެމްބަރ 2019 - 16:21 27 comments\nދިވެހި ބަސް ދަސް ކުރުމަށް ރާއްޖެ އައިސް އުޅޭ ޗައިނާގެ ޒުވާން އަންހެނަކަށް، ދިވެހި ޓެކްސީ ޑްރައިވަރަކު ދިން އެހީތެރިކަން ފާހަގަކޮށް ހާއްސަ ޝުކުރެއް މިއަދު އަދާކޮށްފި އެވެ.\nފަންގް ފަންގް، ނަމަކަށް ކިޔާ އެ ޒުވާނާ ޝުކުރު އަދާކޮށް، ޓްވީޓް ކުރީ އޭނާ ފުރަން ދިޔަ ޓެކްސީގައި ހަނދާން ނެތިގެން ބެހެއްޓުނު ލަގެޖް، އެ ޑުރައިވަރު ގެންގޮސް ދިނުމުންނެވެ. އޭނާ އަށް އެހީތެރިވީ އޮންލައިންކޮށް ކާރު ހޯދާ "އަވަސް ރައިޑް" ގެ ޑްރައިވަރެއް ކަމަށްވާ އާދަމް ސާމީ އެވެ.\nފަންގް ކޮށްފައިވާ ޓްވީޓް--\nއެ ޒުވާން އަންހެން ކުއްޖާ މިއަދު ކުރި ޓްވީޓެއްގައި ބުނީ ލަގެޖް ނެތްކަން ހަނދާންވެގެން ގުޅިއިރު، ޑްރައިވަރު ހުރީ ހުޅުމާލޭގައި ކަމަށާއި ކުޑައިރުކޮޅެއް ފަހުން އަނބުރާ ލަގެޖް ގެނެސްދިނީ އެއްވެސް އިތުރު އަގެއް ނެގުމަކާ ނުލައި ކަމަށެވެ.\n"އެހެންވެ އަހަރެން މާލެ ދެކެ ލޯބިވަނީ،" ޑްރައިވަރުގެ ފޮޓޯއާ އެކު ކޮށްފައިވާ ޓްވީޓްގައި ޗައިނާގެ ޒުވާނާ ބުންޏެވެ.\nފަންގް "މިހާރު" އަށް ބުނީ އޭނާ އަށް އެ ޓެކްސީ ޑްރައިވަރު އެހީވީ ވަރަށް ކަންބޮޑުވެފައި ހުއްޓާ ކަމަށެވެ.\n"އޭރު ފުރަން 10 ވަރަކަށް މިނިޓަށް ވެއްޖެ. އަވަސް ރައިޑް އޮފީހަށް ގުޅައިގެން ޑްރައިވަރަށް ގުޅުނީ،" އޭނާ ބުންޏެވެ.\nފަންގްގެ އެ ޓްވީޓާ އެކު ގިނަ ބަޔަކު އަންނަނީ ޑްރައިވަރުގެ ހިދުމަތް އަގު ވަޒަން ކުރަމުންނެވެ. ޓްވިޓާގައި ޑްރައިވަރަށް ޝުކުރު އަދާކޮށް އެތައް ބަޔަކު ޓްވީޓް ކޮށްފައިވެ އެވެ.\nފަންގް އަކީ އެކި ބަސްތައް ދަސް ކުރާ މީހެކެވެ. އޭނާ ވަނީ ސިންހަޅަ ބަހުން ޑިގްރީ ހަދައިފަ އެވެ.\nއިތުރު ލިޔުންތައް ޓެކްސީ ހިދުމަތް ރާއްޖެ-ޗައިނާ ޓެކްސީ ޑްރައިވަރުން ޗައިނާ


އަދިވެސް ލަހެއްނުވޭ … | Fuvahmulahcity\nއަދިވެސް ލަހެއްނުވޭ …\n4 އަހަރު ކުރިން August 16, 2017 Shirufa Abdul Raheem0ޚިޔާލު\nއިރުއެރުމާއި އިރު އޮއްސުމާއި ދުނިޔެ ދައުރުވުމުގެ ނިޒާމަކީ އިލާޙީ ޤާނޫނުގެ ހަމަތަކާޢި އެއްގޮތަށް ކޮންމެ ދުވަހަކުވެސް އެއް އުސޫލަކުން ހިނގަމުންދާތަން އަޅުގަޑުމެންނަށް ފެންނަ ކަންތައްތައް ކަމަށްވާތީ އެކަމާއި ބެހޭގޮތުން ފިކުރުކޮށް ޚިޔާލުކޮއްލާ އުޅޭ މީހަކު މަދުވާނެއެވެ. ހަމަ އެހެންމެ އަޅުގަޑުމެންނަށް މުޅިން އަލަށް ފެންނަ ކަންތައްތަކާއި ތަކެއްޗަކީވެސް އަބަދުމެ ފެންނަ ކަންތައްތަކާއި ތަކެއްޗަށް ބަދަލުވެއްޖެނަމަ، އެއީ ކޮންމެ ގޮތަކަށް ހިނގާކަމެއްވިޔަސް އަދި ކޮންމެ ފަދަ އެއްޗެއްކަމަށް ވިޔަސް އެއީ ވަރަށް އާދައިގެ ކަންތައްތަކާއި ތަކެތިކަމުގައި ގަބޫލުކުރެވޭތަން އާދެއެވެ. އެހެން ނަމަވެސް …. އެހެން ނަމަވެސް ލޯމަތިން ފެންނަ ހިތްދަތި މަންޒަރުތަކަކީ ތިމާއަށް މާބޮޑު އަސަރުތަކެއް ކުރުވާ މަންޒަރުތަކެއްކަމުގައި މިއަދު ނުވިޔަސް، ތިމާގެ އަމިއްލަ ނަފްސުވެސް އެފަދަ ކަމެއްގެ ޝިކާރައަކަށްވެ، ދެރަ ނިކަމެތި ގޮތްތަކެއް ތިމާއަށް މެދުވެރިވުމުގެ ފުރުސަތު އޮވެދާނެކަން ގަބޫލު ކުރުމަކީ އެފަދަ އަނދަވަޅަކަށް ތިމާ ވެއްޓުމުގެ ކުރިން އެކަމުން ސަލާމަތް ވުމަށް ތިމާގެ ލޯ ހުޅުވާދޭނެކަމެވެ. އެގޮތުން ކިޔުން ތެރިންނާއި ޙިއްސާކޮއްލުމަށް އަޅުގަޑު މަސައްކަތްކުރާނީ މުޖްތަމަޢުގައި ހިނގާ ބައެއް ނޭދެވޭ ކަންތައްތަތަކުގެތެރޭން އަޅުގަޑުގެ ލޯމަތީގައި ހިނގާފައިވާ ބައެއް ޙާދިސާތަކުގެ މަޢުލޫމާތެވެ.\nއެއްރެއެއްގެ އިރާކޮޅުގެ ވަގުތެކެވެ. މާލެގެ ފަސްގަނޑުގައި ހުރެ، އެހެން ނަމަވެސް މާލެތެރޭގެ ހަލަބޮލި މަގުތަކާ ކިރިޔާވެސް ދުރަށް ޖެހިލެވޭނެ އެއްތަނެއްގެ ގޮތުގައި އަޅުގަޑު ޢާންމުކޮށް ރޭގަޑު ސައިކަލުގައި މަޑުކޮއްލާ އެއްތަންކަމަށްވާ “އުފުލި ޖެޓީ” ސަރަޙައްދުގައި މަޑުކޮއްލައިގެން އިނީމެވެ. މިލަ ހަނދުވަރުގެ ތެރޭން ފެންނަން ހުރި ހަނދާއި ދިމާއަށް ބަލަހައްޓައިގެން އެއްވެސް ޚިޔާލެއް ފިކުރެއް ނެތި އިނދެވުނީއެވެ.\nކުއްލިއަކަށް ސިއްސައިގެންގޮސްގައި އެނބުރިބަލާލެވުނީ މީހަކު އައިސް އަޅުގަޑުގެ ކަނާތު ކޮނޑުގައި އަތްބާއްވާލާފައި “ހާދަ ނުފެނެއޭ” ބުނިއަޑަށެވެ. ޖަވާބުގައި ހިނިތުންވެލާފާޢި “އާނ! ދޯ ” އޭ އަޅުގަޑު ބުނީމެވެ. އަދި ހާލު ކޮހިނެތްތޯ އަހާލީމެވެ. ނަމަވެސް އެމީހަކީ ކާކުކަމެއް ދެނެގަންނާކަށް އޭރަކު އަޅުގަޑަކަށް ނޭނގުނެވެ. ނަމަވެސް އިތުރަށް ވާހަކަ ދެކެވުމުން އެއީކާކުކަމާއި “ހާދަ ނުފެނެއޭ” އޭނާ ބުނީ ކީއްވެގެންކަން އެނގުނެވެ. އަދި އޭނާ އަޅުގަޑު ހޯދަންވެގެން އަޅުގޑުމެންގެއަށް ދެފަހަރެއްގެ މަތިން ގޮސްގެންވެސް ދިމާނުވިވާހަކަ ބުނުމުން އޭނާ ދައްކަން އުޅޭ ވާހަކަ އަޑުއެހުމަށް ޝަވްޤުވެރި ވެވުނެވެ. އޭނާޢަށް ދިމާވެގެން އުޅޭ ހިތްދަތިކަމާޢި ކަން ބޮޑުވުމުގެ ވާހަކަ އަޑު އަހާފައި އެއްފަހަރާ އެތަށް ޖަޒްބާތުތަކަކާއި ޝުޢޫރުތަކެއް ހިތަށް އަރަމުން ދިޔައެވެ. ފޮރުވުމަށް ކިތަންމެ މަސައްކަތް ކުރިޔަސް ހާމަކަން ބޮޑު ގޮތެއްގައި އަޅުގަޑުގެ މޫނުމަތިން އެކުލަވަރުތައް އޭނާއަށް ފެންނާނެކަން ޔަޤީނެވެ.\nވެގެން އުޅޭ ގޮތެއް އަދިވެސް ނޭނގެ ދޮގެއްތޯއެވެ؟ ވެގެން އުޅޭ ގޮތަކީ ހަމަ އަޅުގަޑު އަދި ތިޔަ ބޭފުޅުން ފަދަ ދިވެހި ރައްޔިތެއްގެ ދިރިއުޅުމުގެ ހަތަރު އުދަރެސް ފެނުޖެހުނީއެވެ. ހަދާނެ ގޮތް ހުސްވީއެވެ. މާލޭގެ ނަން މަޝްހޫރު ސްކޫލެއްގައި ކިޔަވަމުން ، ކްލާހުގެ ދަރިވަރުންގެ ތެރޭން މަތީ ދަރަޖާގައި ފާސްފާ ކުތިންގެ ތެރޭގައި ހިމެނެމުންއައި އަންހެން ދަރިފުޅު މަސްތުވާތަކެތީގެ ވަބާގައި ޖެހުނީއެވެ. ދަރިފުޅު ސަލާމަތް ކުރުމަށް ކުރެވުނު މަސައްތައް ނާކާމިޔާބުވީއެވެ. އަދި ދަރިފުޅުގެ މައްޗަށް ބާރު ފޯރުވާ ، އޭނާގެ އުޅުމާއި ގުޅުމާއި ދިރިއުޅުމުގެ ހުރިހާ ކަމެއް މަސްތުވާ ތަކެއްތާއި އެތަކެތި ބޭނުންކުރާ މީހުންނާއި އެމީސް މީހުންގެ ބާރު ހިނގާ ތަންތަނުގައި މުޅިން ހަމަޖެހިއްޖެއެވެ.\nވަރަށް އަސަރާއެކު އޭނާ އަޅުގަޑަށް ކިޔާދިނެވެ. އޭނާގެ ކުދިންގެ މަންމަ ނިޔާވުމަށްފަހު އޭނާ ދިރިއުޅެމުން ދިޔައީ އެކުދިންގނާއެކު ކުދިންގެ މަންމަގެ ގޭގައި ކަމަސް ބުނިއެވެ. އަދި ހުރިހާ ކުދިންވެސް ބޮޑެތިވެ، ސްކޫލްގައި ގްރޭޑް9ގައި ކިޔަވަމުންދާ އެންމެ ހަގު އަންހެން ދަރިފުޅު ފިޔަވާ އެހެން ހުރިހާ ދަރިންވެސް ވަޒީފާއަދާކުރަން ފަށާފައިވާ ކަމުގައިވެސް ބުނިއެވެ. އަންހެނުން ނިޔާވުމަށްފަހުގައިވެސް ލިބިފައިވާ ނިޢުމަތްތަކަށް ޝުކުރުކޮއްލައިގެން ހިތްހަމަޖައްސާލައިގެން ދަރިންނާއެކު އުޅެމުންދިޔަ ސާދާ ދިރިއުޅުމަށް ކަޅުވިލާގަނޑެއްގެ ހިޔަނި އެޅެންފެށި ހިސާބަށް އޭނާގެ ވާހަކަ ދިޔައިރު އޭނާ ހުރީ ލޮލުން ފެންކަޅިވެފައެވެ.\n2007 ވަނަ އަހަރު ޖުލައިމަހުގެ ތެރޭގައި އޭނާ ދެވަނަ ކާވެއްޏެއް ކުރުމަށްފަހު ހދ.ހަނިމާދޫއަށް ދިރިއުޅުން ބަދަލުކުރިކަމަށާއި މިހާރު ގޭދޮށުން ނުފެންނަނީ އެހެނވެގެން ކަމުގައި ބުނިއެވެ. އަދި އޭނާގެ ދަރިންތެރޭން ވަޒީފާގައި އުޅޭ ހުރިހާ ކުދިން ގުޅިގެން އެކުދިންގެ މަންމަގެ ގޭގައި ދިރިއުޅެތީ ސްކޫލްގައި ކިޔަވަމުންދާ ހަމައެކަނި ދަރިފުޅުގެ ކިޔެވުމާއި އެނޫން އެހެން ކަންތައްތައްވެސް ހަވާލުވެގެން އުޅެނީ އެކުދިންގެ ތެރޭން އެނމެ ދޮށީ2ފިރިހެން ކުދިން ކަމުގައިވެސް ބުނިއެވެ. އަމިއްލައަށް ނަގަންޖެހޭ ޒިންމާއެއް ދަރިންނާއި ޙާވާލުކޮއްފައި ބަލާ ނުލެވުނީމަ ވީގޮތްކަމުގައި ބުނެފައި ދެލޯ ފޮހެލާފައި ނުހަނު އަސަރާއެކު ވާހަކަ ކުރިއަށް ގެންދިޔައެވެ.\nއޭނަގެ ދަރިފުޅު ޔުމްނާ ( އަސްލު ނަމެއްނޫން) އަކި މިއަހަރު ގްރޭޑް9ގައިކިޔަވަމުންގެންދާ ދަރިވަރެއްކަމަށާއި ފުރަތަމަ ޓާރމް ޓެސްޓްގައި “އޭ” ރިޕޯރތެއް ހޯދިކަމަށާއި ނަމަވެސް ދެވަނަ ޓާރމްގައި ފާސް ނުވާކަން އެނގުމުން ރިޕޯރޓް ފޮތް ބެލިއިރު އެޓާރމްގައި ދަރިފުޅު ސްކޫލަށް ހާޒިރުވެފައިވަނީ4ދުވަހުކަމުގައި އޭނާގެ ދޮށީ ފިރިހެން ދަރިފުޅު ފޯނުކޮއްފައި ބުނިކަމަށް ބުންޏެވެ. އެކަންވީ ވަރަށް ބޮޑު ހައިރާންކަނެއް ގެނުވި ކަމަކަށް ކަމަށާއި ކޮންމެ ދުވަހަކު ޔުނިފޯލް ލައިގެން ފޮތްތައް ހިފައިގެން ދަރިފުޅު ދަނީ އަނެއްކާ ކޮންތާކަށްބާވައޭ ސުވާލު އުފެދުނު ކަމުގައިވެސް ބުނިއެވެ.\nކޮންމެއަކަސް ޖެހިގެންއައި ދުވަހު ހެނދުނުގެ ފްލައިޓުން ރަޙުމަތްތެރިއާ މާލެ އަތުވެއްޖެއެވެ. އަދި ދިރިންނާއި ބައްދަލުކޮށް ، ވެގެން އުޅޭ ގޮތް އޮޅުން ފިލުވިއެވެ. ” ހަފްތާއަކު އެއްދުވަހުވެސް ކޮއްކޮ ގެއަށް ނާދޭ” އެއްކުއްޖަކު ބުންޏެވެ. ” އޭނަ އުޅެނީ މާފަންނުކޮޅުގައި ހުންނަ ގެއެއްގައި . އެއްދުވަހަކު އަހަރުމެން އެގެއަށް ގޮސް ގަދަކަމުން އޭނާ ގެނައިން. އެކަމަކު ދެން ނުކެރޭނެ ދާކަށް” އެހެން ދަރިއަކު ބުނިކަމަށް ވެއެވެ. އެއީ ކޮއްކޮ ކަމާއި އަދިވެސް ގެންނަން ދާން ޖެހޭނެކަމާއި އަދި ގެއިން ބޭރަށް ދިޔަ ނުދީ ހިފަހައޓާއިގެންވެސް ބަލަންވާނެ ކަމުގައި ދަރިންކާރީ ބުނެފައި އަންހެން ދަރިފުޅު ހޯދުމަށްޓަކައި ދޮށީ ފިރިހެން ދަރިފުޅުގެ ސައިކަލުގެ ފަހަތަށް އަރައިގެން ދިޔަކަމަށާއި ދެން ކަންތައްވީ ގޮތް ކިޔާދިނެވެ.\nބައްޕަ ނުފެނި ގިނަ ދުވަސްތަކެއް ފާއިތުވުމަށްފަހު ބައްޕަ ގޮވައިގެން ސައިކަލްގައި ދާން ޖެހުމުން ދޮށީ ފިރިހެން ދަރިފުޅު ވަރަށް ގިނަ ވާހަކަ ދައްކާނެ ކަމަށް އުންމީދު ކުރެވުނެވެ. އަދި ދަރިފުޅާ ޙިއްސާކޮއްލަން ބޭނުންވާ ވަރަށް ގިނަ ވާހަކަތައް ހުރިހަމަށް ރަޙުމަތްތެރިޔާ ބުންޏެވެ. އެހެން ކަމުން ހެންވޭރުން މާފަންނަށް ސައިކަލުގައި ދިޔުމަކީ ހުރިހާ ވާހަކައެއް ދެއްކޭވަރަށްވުރެ މާކުޑަ ހިނދުކޮޅެއްކަމުގައި ހީކުރެވުނުކަމަށާއި ނަމަވެސް ކަންތައްވީ ހީކުރި ގޮތަށްނޫން ކަމަށްވެސް ރަޙުމަތްތެރިޔާ ބުންޏެވެ. ވާނީވެސް އެހެންތާއެވެ. ދިމާވެގެން އުޅޭ ކަންތަކުގެ ބޮޑުކަމާއި ހާސްކަން ބޮޑުކަމުން ބަސް ހުއްޓިފައި ދެބަފައިންވެސް ތިބެވުނީ އަމިއްލަ ފިކުރާއި ވިސްނުމުގެ ތެރެއަށް ގެއްލިފައެވެ.\nމާލޭގެ ނިސްބަތުން ވަރަށް އާދައިގެ ފެންވަރަކަށް ހަދާފައި ހުރި ގެއެއްގެ ދޮރުކާރިއަށް ސައިކަލު ހުއްޓާލާފައި ދަރިފުޅު ބުންޏެވެ. “ބައްޕާ! މީ އެގެއަކީ . އެފިރިހެން މީހާއަށް ކިޔަނީ ހުސޭނު ( އަސްލު ނަމެއް ނޫން).\nރަޙުމަތްތެރިޔާ ސަލާން ގޮވާލުމުން އެގޭތެރޭން ނިކުތް އަންހެނަކު “ކީކޭ ‘ ކާކު ހޯދަނީ!” ރުން ކުރު ރާގަކަށް ބުންޏެވެ. އާދައިގެ އިސްކޮޅެއް ހުރި، ކަޅު އަދި ހިކިތޮޅި އެއަންހެން މީހާ ހުރީ ކޮންމެވެސް ކަމަކާ ރުޅިގަދަވެފައި ކަމަށް ލަފާކުރެވުނު ކަމަށް ރަޙުމަތްތެރިޔާ ބުންޏެވެ.\n“މިގޭގައި ޔުމްނާ އެބަ.. ؟” ރަޙުމަތްތެރިޔާގެ ސުވާލު ފުރިހަމަ ނުވަނީސް އެއަންހެން މީހާ ޖަވާބު ދިންކަމަށް ވެއެވެ. “ދޭ ގޮސް ބަދެބަލާ ، އެހެރީ ހުސޭނުގެ ކޮޓަރި”\nއުމުރުން 18 އަހަރު އަދި ފުރިހަމަ ނުވާ އަންހެން ދަރިދުޅު އުޅޭތަނެއް ހޯދުމަށް ބައްޕައަކު ކުރި ސުވާލެއްގެ ޖަވާބު ލިބުނު ގޮތުގެ ވާހަކަ އިވުމުން އަޅުގަޑުގެ ގައިން ދިޔައީ ހީބިހި ނަގައިގެންނެވެ. ރަހުމަތްތެރިޔާގެ އަންހެން ދަރިފުޅު މިހާރު ދިރި އުޅެމުން އެދަނީ ހިލޭ ފިރިހެނަކާއެކު އޭނާގެ ކޮޓަރީގައިކަން ޔަގީންވުމުން އޭނާއަށް ވެރިވާނެ އިޙުސާސާއި ކުރާނެ އަސަރު ހިތަށް އަރާފައި ސަހަރޯއޭ ހީވިއެވެ.\n“ދަރިފުޅާ، ދޭބަލަ ގޮސް ބަލަން” ރަޙުމަތްތެރިޔާ އޭނާގެ ފިރިހެން ދަރިފުޅަށް މުޚާތަބްކޮށް ބުންޏެވެ. ނަމަވެސް އޭނާގެ ދަރިފުޅު ބުނީ އޭނާ އެގެއަށް ނުވަންނާނެ ކަމަށެވެ. އަދި އޭގެ ކުރީ ދުވަހަކު ކޮއްކޮ ހޯދުމަށް އެގެއަށް ދިޔުމުން ކޮއްކޮ ގޮވައިގެން އުޅޭ ހުސޭނާޢި ޒުވާބު ކުރަން ޖެހުނު ކަމަށާއި ދެން އެގޭތެރެއަށް ވަދެއްޖެނަމަ” ކޮށާލާނެކަމަށް” އެހުސޭނު އިންޒާރުވެސް ދީފައިވާކަމަށް ބުނެ އޭނާ އެގެއަށް ވަނުމަށް ޖެހިލުންވާކަމަށް ބުނިކަމަށްވެއެވެ.\nރަޙުމަތްތެރިޔާއާޢި އޭނާގެ ފިރިހެން ދަރިފުޅާއި ދެމީހުންނަށް ތިބެވުނީ އެމީހުން ގޮސް ތިބިގޭގެ ދޮދުމަތީގައެވެ. އެވަގުތު މަގުމަތިން އައިސް އެގެއަށް ވަތް މީހަކު “އޭ އެއްކާރިވޭ” އޭ ކިޔާފާޢި ގޮވާލުމުން ފަހަތަށް އެނބުރި ބަލާލިއިރު އޮޅުލައިގަނެގެން ތިބި އަންހެނަކާއި ފިރިހެނަކު ތިއްބެވެ. އެދެމީހުންކުރެ އެކަކުވެސް އެމީހެއްގެ އަމިއްލަ ބާރުގައި ދެފައިމައްޗަށް ކޮޅަށް ހުންނަން މަސައްކަތްކޮއްފިނަމަ ހަމަގައިމުވެސް ނުހުރެވޭނެއެވެ.\nޔުމްނާ މަސްތުވެފައި ހުރިނަމަވެސް އޭނާގެ ބައްޕައާޢި ބޭބެ ފެނުމުން އެމީހުން އޭނާއަށް އެނގުނެވެ. އެހެންކަމުން “ކީއްކުރަން ބައްޕަ ގޮވައިގެން ތިއައީ ” އޭނާގެ ބޭބެއާޢި ދިމާއަށް ބަލާލާފައި ބުންޏެވެ. “އޭ ޔުމްނާއެއް ނުގެންދެވޭނެ ! ރައްކާވޭ ! ނިކުމޭ މިގޭން!” ޔުމްނާއާޢި އެކީ ހުރި ފުރިހެންމީހާ ބުންޏެވެ.\nއަޅުގަޑުގެ ރަހުމަތްތެރިޔާ ގަންނާކުރެއްވި ބިރުން ހަމަ އެވަގުތު އެގޭން ބޭރަށް ނިކުތެވެ. އަދި ފުލުހުންގެ އެހީގައި ދަރިފުޅު ގެއަށް ގެންދިޔުމުގެ މަސައްކަތް ފެށިއެވެ. ފުލުހުންގެ ފަރާތުން ތަފާތު ގިނަ ގުނަ ސުވާލުތައް ކުރި ނަމަވެސް އެމީހުންގެ މިންނެތް މަސައްކަތުން ރަހުމަތްތެރިޔާގެ ދަރިފުޅު ހޯދައިގެން ގެއަށް ގެނެސްދިނެވެ. އަދި އޭނާއަކީ 18 އަހަރު ނުފުރޭ ކުއްޖަކަށްވާތީ ރަގަޅަށް ބެލެހެއްޓުމަށްވެސް އެންގެވިއެވެ.\nފުލުހުންގެ އެހީގައި ޔުމްނާ ގެއަށް ގެނެސްދެއްވިޔަސް އަދި އޭނާ އަކީ އުމުރުން 18 އަހަރު އަދި ނުފުރޭ ކުއްޖަކަށްވިޔަސް އޭނާ ގޭތެރޭގައި ހިފެހެއްޓުމަށް އޭނާގެ ބައްޕައާޢި އޭނާގެ ގާތް ތިމާގެ މީހުންވެސް ނުކުޅެދޭ ހިސާބަށް އޭނާގެ ކަންތައްތައްހުރީ ގޮސްފައެވެ. އޭނާގެ ޢަމަލާއި ބަސްމަގު ހުރީ ކުށުގެ މާޙާއުލެއްގައި ބޮޑުވެފައިވާ “ބާޒާރުމަތީ” އަންހެނެއްގެ މިސާލުގައެވެ. އޭނާގެ ހަށިގަޑަށް އައިސްފައިވާ ބަދަލުގެ ސަބަބުން އޭނާ ނުދަންނަ މީހަކު އޭނާގެ އުމުރު އަންދާޒާ ކޮއްލައިފިނަމަ 20 ނުވަތަ 22 ހިސާބުގެ އަދަދެއް އޭނާގެ އުމުރުގެ ގޮތުގައި ބުނާނެކަން ކަށަވަރެވެ. ގެއަށް ވަނުމާއެކު ދުލަށް އައިހާ ހަޑި ހުތުރު ބަސްތަކުން އޭނާގެ ބައްޕައާއި ދިމާއަށް ހަޑި ހުތުރު އެއްޗެތި ގޮވަން ފެށިކަމަށް ވެއެވެ. ތިމާގެ އަމިއްލަ އާރެއް ބާރެއް ނެތި ، އެއްފުށުން އަނެއްފުށަށް އަމިއްލައަށް ފުޜޮލިލާންވެސް ނޭގޭހާ ތުއްތު އުމުރެއްގައި އަހަރުތަކެއް ހޭދަކުރިއިރު މަންމައެއްގެ ލޯބިން މަޙުރޫމްވުމުން އެތަންވެސް ފޫބައްދައިގެން އިންތިހާއަށް އަޅާލުމާއި އޯގާތެރިކަން ފޯރުވާދިން ބައްޕަގެ ލޯބީގެ އަގު ޔުމްނާއަށް ވަޒަންނުކުރެވުނަސް އަދި މާޒީގެ އެދުވަސްތައް ޔުމްނާއަށް އިޙްސާސްކޮއްނުލެވުނަސް ހަމަގައިމުވެސް އޭނާގެ ބައްޕަގެ ލޮލުން އެދުވަހު އޮހުރުނު ކަރުނަތައްވެސް އެކަމަށް ހެކިދޭނެއެވެ. ޔުމްނާގެ ނަން ފިޔަވާ ހުރިހާކަމެއްވެސް ވަނީ ބަދަލުވެފައެވެ. ވާހަކަ ދެއްކުމާއި ބަސްމަގެވެ. އިޙްތިރާމް ކުރުމާޢި ޢިހްތިރާމް ލިބިގަތުމެވެ. ކެއިން ބުއިމުގެ އުޞޫލުތަކާއި ނިދާ ހޭލުމުގެ ވަގުތުތަކެވެ. ގައިން ތާހިރުވުމާއި ހެދުން އެޅުމުގެ މިންގަޑުތަކެވެ. ނަމާދުކުރުމެއް ޤުރްއާން ކިޔެވުމެއް އަމުދުން އެއީ ދަންނަވެސް ކަމެއްނޫނެވެ.\n— ނުނިމޭ —\n← ވިޔާނުދާ އަންހެނަކާއި ކައިވެނިކުރާކަށް އެއްވެސް ފިރިހެނަކު ބޭނުމެއް ނުވާނެ\nފިޖެޓު ސްޕިނާ މީހާގެ ހާސްކަން ފިލުވައިދޭ →


Aishwarya Rai ah Vivek Oberou nisbaiy kuri tweet deletekollaifi | Mihaaru\nވިވެކް އަދި އޭނާ ޓްވީޓް ކުރި ފޮޓޯ.\nއައިޝްވާރިޔާ އަށް ނިސްބަތްކޮށް ވިވެކް ކުރި ޓްވީޓެއްގެ މައްސަލަ ހޫނުވުމުން ޑިލީޓްކޮށްލައިފި\n22 މެއި 2019 - 08:342comments\nމި މަހުގެ 24 ގައި ރިލީޒް ކުރާ އިންޑިއާގެ މިހާރުގެ ބޮޑުވަޒީރު ނަރެންދުރަ މޯދީގެ ބައޮގްރަފިކަލް ޑްރާމާ "ޕީއެމް ނަރެންދުރަ މޯދީ" ގައި މޯދީގެ ރޯލް ކުޅުނު ވިވެކް ކުރި ޓްވީޓްގައި އިނީ ކޮލާޖްކޮށްފައި އައިޝްވާރިޔާގެ ތިން ފޮޓޯއެކެވެ.\nއޭގެ ތެރެއިން އެންމެ މަތީގައި އިން ފޮޓޯގައި އައިޝްވާރިޔާ ސަލްމާނާ އެކު ފެންނައިރު، އެ ފޮޓޯގައި ލިޔެފައި ވަނީ އޮޕީނިއަން ޕޯލް އެވެ. އޭގެ ދަށުން އިން ފޮޓޯގައި ތިބީ އައިޝްވާރިޔާ އާއި ވިވެކެވެ. އެ ފޮޓޯގައި ލިޔެފައި ވަނީ އެގްޒިޓް ޕޯލެވެ. އެންމެ ފުލުގައި އިން ފޮޓޯގައި ރިޒަލްޓް ޖަހާފައި އިން އިރު، އެއިން ފެންނަނީ އައިޝްވާރިޔާ އާއި ފިރިމީހާ އަބީޝެކް ބައްޗަންގެ އިތުރުން އެ މީހުންގެ ދަރިފުޅު އާރަދިޔާ ބައްޗަން އެވެ.\nމި ފޮޓޯ ވިވެކް ޓްވީޓް ކުރީ ކެޕްޝަނަކަށް "ހައްހައް...ކްރިއޭޓީވް! ނޯ ޕޮލިޓިކްސް ހިއާ...ޖަސްޓް ލައިފް" ޖަހައިފަ އެވެ.\nއޭނާ މި ފޮޓޯ ޓްވީޓް ކުރުމާ އެކު ވަރަށް ގިނަ ބަޔަކު ވަނީ އެއީ އަންހެނަކަށް ކުޑައިމީސް ކުރުމުގެ އަމަލެއް ކަމަށް ބުނެ ވިވެކަށް ވަރަށް ބޮޑަށް ފާޑު ކިޔައިފަ އެވެ. ބަތަލާ ސޯނަމް ކަޕޫރް ވެސް ވަނީ ވިވެކްގެ ޓްވީޓަކީ "މުޑުދާރު އަދި ފެންވަރު ދަށް" އަމަލެއް ކަމަށް ބުނެފަ އެވެ.\nމިކަމާ ގުޅިގެން ވިވެކް ވަނީ ސޯނަމަށް މީޑިއާގައި ބަހުގެ ހަމަލާތަކެއް ވެސް ފޮނުވައިފަ އެވެ. އޭނާ ބުނީ ނުބެހޭ ކަންކަމާ ނުބެހި ސޯނަމް ކުރަންވީ ކަމަކީ ފިލްމުތަކާއި ޓްވިޓާގައި އޯވަރިއެކްޓް ނުކުރުން ކަމަށެވެ.\nއާންމުންގެ ތެރެއިން ވަރަށް ގިނަ ބަޔަކު ވިވެކްގެ ޓްވީޓަށް ފާޑު ކިޔަމުން ބުނީ އެ ޓްވީޓަކީ ކައިވެނިކޮށްގެން ރީތި ދިރިއުޅުމެއް އުޅެމުން އަންނަ އަންހެނެއްގެ ގަދަރު ކުޑަކޮށްލުމުގެ އަމަލެއް ކަމަށާއި ވިވެކްއާ ދޭތެރޭ ފިޔަވަޅު ވެސް އަޅަން ޖެހޭ ކަމަށެވެ. އަދި އަންހެނުންގެ ހައްގުތަކަށް މަސައްކަތް ކުރާ ބައެއް ޖަމާއަތްތަކުން ވެސް މިހާރު ދަނީ ވިވެކާ ދެކޮޅަށް އަޑު އުފުލަމުންނެވެ.\nނަމަވެސް އޭނާ މީޑިއާތަކަށް ބުނީ އޭނާއަކީ އަބަދުވެސް އަންހެނުންނަށް އިހުތިރާމުކުރާ މީހެއް ކަމަށާއި އަންހެނުން ބާރުވެރި ކުރުވަން މަސައްކަތް ކުރާތާ ވެސް 10 އަހަރުވެއްޖެ ކަމަށެވެ. އަދި ޓްވީޓަކީ އެއްވެސް މީހެއްގެ އިހުސާސްތަކާ ކުޅެން ކުރި ކަމަށް ނޫން ކަމަށް ބުނެ، ޓްވީޓް ޑިލީޓްކޮށްލައި ވަނީ މައާފަށް އެދިފަ އެވެ.\nއައިޝްވާރިޔާ އާއި ސަލްމާން ލޯބީގެ ގުޅުން 2000 ގެ އަހަރުތަކުގެ ކުރީކޮޅު ވަރަށް ހިތިކޮށް، ނިމިގެން ދިއުމަަށް ފަހު، އައިޝްވާރިޔާ ދެން ލޯބީގެ ގޮތުން ގުޅުނީ ވިވެކްއާ އެވެ. ނަމަވެސް އޭގެ ތެރެއަށް ސަލްމާން ވަދެ، ބިރު ދައްކައި އިންޒާރު ދޭ ކަމަށް ބުނެ މީޑިއާތައް އެއްކޮށްގެން ދިން ވިވެކް ދިން އިންޓަވިއުއަކާ ގުޅިގެން އޭނާ އާއި އައިޝްވާރިޔާގެ ގުޅުން ވެސް ނިމުމަކަށް އަ އެވެ.\nއޭގެ ފަހުން ސަލްމާނާއި ވިވެކާ ދެމެދު ބޮޑު ހަތުރުވެރި ކަމެއް އުފެދިފައިވާ އިރު، ސަލްމާންގެ ކިބައިން ވިވެކް ވަނި އެތައް ފަހަރެއްގެ މަތިން މައާފަށް ވެސް އެދިފަ އެވެ. އެކަމަކު އެ މާފު ސަލްމާން ބަލައެއް ނުގަނެ އެވެ.\nއައިޝްވާރިޔާ އާއި ވިވެކްގެ ގުޅުން ނިމުމަކަށް އައުމުން އޭނާ ވަނީ 2010 ގައި އިންޑިއާގެ ސިޔާސީ އާއިލާއަކަށް ނިސްބަތްވާ ޕްރިޔަންކާ އަލްވާއާ ކައިވެނިކޮށްފަ އެވެ. އަދި އެ ކައިވެންޏަށް ދެ ދަރިން ވެސް ލިބިފައިވެ އެވެ.\nއިތުރު ލިޔުންތައް ބޮލީވުޑް ސަލްމާން ޚާން ބޮލީވުޑް ކައިވެނި އަބީޝަކް ބައްޗަން ވިވެކް އޮބްރޯއީ އައިޝްވާރްޔާ ރާއީ


Ikraam ge hovun thah reethi tha?\nއިކްރާމްގެ ހޮވުންތައް ރީތި ތަ؟\nރޭ މޯލްޑިވިއަން އައިޑޮލްއިން ގެސްޓް ޖަޖެއްގެ ގޮތުގައި ފެނިގެން ދިޔައީ، ތަޖުރިބާކާރު މިއުޒިކް ކޮމްޕޯޒަރު އަދި މި ދާއިރާ އިން މާސްޓާސް ޑިގްރީ ހާސިލުކޮށްފައިވާ މުހައްމަދު އިކްރާމެވެ. ގަދަ ފަސް ބައިވެރިން ހުށަހަޅައިދިނީ އިކްރާމްގެ ލަވަތަކެވެ. އަމިއްލަ ދިވެހި އުފެއްދުންތަކެވެ.\nކޮންމެ ބައިވެރިޔަކަށް ވެސް ލަވަ ހޮވައިދީފައިވަނީ އިކްރާމެވެ. ރޭގައި ބައިވެރިން ކީ އިކްރާމް ބުނި ލަވަތެކެވެ. ތީމަކީ ވެސް އެއީ އެވެ. "އިކްރާމްސް ޗޮއިސް" އެވެ. އެހެންކަމުން އިކްރާމްގެ ޗޮއިސްތައް ރަނގަޅު ހެއްޔެވެ؟ ރޭގެ ލަވަތަކަށް ބަލާއިރު އެންމެ ކަމުދިޔައީ ކޮން ލަވަ ހެއްޔެވެ؟ ވޯޓު ދޭނީ ކޮން ލަވައަކަށް ހެއްޔެވެ؟\n"ލިބުމަށް މި އެދެނީ"\nއިކްރާމްގެ އަމިއްލަ އުފެއްދުމެއް ކަމަށްވާ "ލިބުމަށް މި އެދެނީ" މި ލަވައިން ރޭގެ ޝޯ ފަށައިދިނީ ޒަލީފެވެ. ޒަލީފު ހުށަހަޅައިދިން މި ލަވައަކީ އާންމުކޮށް ޒަލީފު ހުށަހަޅައިދޭ ލަވަތަކާ ތަފާތު ލަވައެކެވެ. ކިޔަން އުނދަގޫ ލަވައެކެވެ. ޒަލީފު ލަވަ ހުށަހަޅައިދިނީ ވަރަށް ރީއްޗަށެވެ. އަޑު އަހާލަން ފަސޭހަ އެވެ. ނަމަވެސް ރޭގައި އެންމެ ގިނައިން ނެގަޓިވް ކޮމެންޓްސް ލިބިފައިވަނީ ޒަލީފަށެވެ. އަޑުއަހަލާން ރީތިވި ނަމަ ޓެކްނިކަލީ ޖަޖުން މާ މޮޅުވާނެ އެވެ. ރަނގަޅުކޮށްލަން ޖެހޭ ކަންކަން ޒަލީފަށް ޖަޖުން ކިޔައިދިނެވެ.\nޖަޖުން މިހާރު ވަނީ ޒަލީފަށް މާކްސް ދީފަ އެވެ. އެއީ 50 ޕަސެންޓެވެ. މިދިޔަ ހަފުތާއެކޭ އެއްގޮތަށް އެންމެ ފުރަތަމަ ސޭފްވާ ބައިވެރިޔަކަށް ޒަލީފު ހަދަން ބޭނުންނަމަ އަވަހަށް ޒަލީފަށް ވޯޓު ދޭން ފަށާށެވެ. ޒަލީފު "ޓީމް ފިޓް ގައީ" އޮތީ ވަރަށް ފޯރީގަ އެވެ.\nއެހާ އާންމު ލަވައެއް ނޫނެވެ. ނަމަވެސް މިއީ ރީތި ލަވައެކެވެ. ޝަލަބީގެ އަޑުން "ހާލަތު" މި ލަވަ އަޑު އިވިގެން ދިޔުމުން އިތުރަށް ފުރިހަމަވެގެންދިޔަ އެވެ. ރޭގައި ދެވަނައަށް ލަވަ ހުށަހަޅައިދިން ޝަލަބީގެ ލަވަ ވަރަށް ވެސް ރީއްޗެވެ. ޖަޖުންނަށް ވެސް ލަވަ ވަރަށް ރީތިވި އެވެ. ތިބީ ބުނާނެ އެއްޗެއް ވެސް ހަމަ ނޭނގިފަ އެވެ. ޝަލަބީގެ ލަވައަކީ ވެސް ކިޔާލަން ފަސޭހަވާނެ ލަވައެއް ނޫނެވެ.\nޖަޖުން މާކްސް ދީފައިވާއިރު ގަދަ ހަތަރަކުން ޝަލަބީ ފެންނަން ބޭނުންވާނަމަ ޝަލަބީއަށް ވޯޓުކުރަމުން ގެންދާށެވެ. އެ ފުރުސަތު މިއަދު ހަވީރު ހަތަރެއް ޖަހާދެން މިއޮތީ ހުޅުވިފަ އެވެ. ޝަލަބީގެ ޓީމު ވެސް ފޯރިއާއެކު މި މަސައްކަތުގައި އުޅޭނެކަން ކަށަވަރެވެ.\n"ހިތް އުފާވާ ހިނދު"\nއިކްރާމްގެ އަމިއްލަ އުފެއްދުމެއް ކަމަށްވާ "ހިތް އުފާވާ ހިނދު" ހުށަހަޅައިދިނީ ލައިޝާ އެވެ. ޝޯގެ ޖަޖު އުނޫޝާ ކިޔައިދީފައިވާ މި ލަވަ ލައިޝާ ހުށަހަޅައިދިނީ ވަރަށް ފުރިހަމައަށެވެ. މި ފަހަކަށް އައިސް ލައިޝާއަށް ކޮންމެވެސް ވަރަކަށް ޖަޖުންގެ ފަރާތުން ނެގަޓިވް ކޮމެންޓްސް އަންނަނީ ލިބެމުންނެވެ. އެގޮތުން ރޭގަ ވެސް ރަނގަޅުކޮށްލަން ޖެހޭ ކަންކަން ލައިޝާއަށް ޖަޖުން ކިޔައިދީފައިވެ އެވެ. ނަމަވެސް ލައިޝާގެ ހުށަހަޅައިދިނުން ޖަޖުން ކަމުދިޔަ އެވެ.\nދެން އޮތީ ބެލުންތެރިންގެ އަތް މަތީގަ އެވެ. ބެލުންތެރިންގެ ކޮމެންޓްތަކަށް ބަލާލާއިރު ބެލުންތެރިންނަށް ވެސް ލަވަ ވަރަށް ހިތްގައިމެވެ. މިހާރު އެންމެ ފޯރީގައި އުޅޭ "ޓީމް ލައި" ވޯޓު ދިނުމުގައި ވަރަށް ވެސް ފޯރި ނަގާނެތާ އެވެ. މިއަދު ހަވީރު ހަތަރެއް ޖަހަންވާއިރަށް ފޮނުވަން ހުރި ވޯޓެއްވިޔާ ފޮނުވާލާށެވެ.\nފަހަރުގައި މިއީ ކުރިން އަޑު އަހާފައިވާ ލަވައަކަށް ނުވެދާނެ އެވެ. "އުފާދޭ" މި ލަވަ ހުށަހަޅައިދިން އިޝާން ވެސް މީގެކުރިން މި ލަވަ އަޑުއަހާފައެއް ނުވެ އެވެ. ނަމަވެސް އިޝާންގެ އަޑު މި ލަވަ އިވިގެން ދިޔުމާއެކު ލަވަ މިހާރު ވަނީ އެންމެންގެ ހިތްތަކުގައި ބިންވަޅު ކަނޑާފަ އެވެ. ރޭގައި އެންމެ ރަނގަޅު ކޮމެންޓްތަކެއް ލިބިފައިވަނީ ވެސް އިޝާންނަށެވެ. ކުރިން އިޝާން ކައިރީ ރަނގަޅުކުރަން ބުނަން ކަންކަން މި ލަވައިގައި ރަނގަޅުކޮށްފައިވާކަން ޖަޖުން ފާހަގަކުރި އެވެ. ހާއްސަކޮށް އުނޫޝާ އިނީ މިކަމާ ވަރަށް އުފަލުންނެވެ.\nއިޝާންގެ ކުރިމަގު މިހާރު އޮތީ ބެލުންތެރިންގެ އަތްމަތީގަ އެވެ. އިޝާން ބޮޓަމް ތްރީއަށް ދާތާ މިހާރު ތިން ހަފުތާވެފައިވާއިރު އެންމެފަހު ހަފުތާ ބޮޓަމް ޓޫއަށް ވެސް ގޮސްފައިވެ އެވެ. ވޯޓު ފޮނުވުން އިތުރުނުކޮށްފިނަމަ އިޝާން މިރޭ ކައިޓައިގެން ދިޔުމަކީ ވެސް ވަރަށް އެކަށީގެންވާ ކަމެކެވެ. އެންމެންގެ ފޭވަރިޓް އިޝާން ޝޯއިން އަދިވެސް ފެންނަން ބޭނުންނަމަ ވޯޓު ކުރަމުން ގެންދާށެވެ.\n"އަނިޔާ މި ލަވަ ހުށަހަޅައިދިނީ ފާލިހެވެ. ފާލިހު ހުށަހަޅައިދިން މި ލަވައަށް ޖަޖުންގެ ފަރާތުން ލިބުނީ ވަރަށް ރަނގަޅު ކޮމެންޓްތަކެވެ. ޖަޖުންނަށް ލަވަ ވަރަށް ކަމުދިޔަ އެވެ. އިކްރާމަށް ވެސް ލަވަ ވަރަށް ކަމުދިޔަ އެވެ. ފާލިހު ދުވަހެއް ދުވަހަކަށް ރަނގަޅުވެ މޮޅުވަމުން އަންނަކަން ޖަޖުން ފާހަގަކުރި އެވެ.\nދެން އޮތީ ބެލުންތެރިންގެ ޒިންމާ އެވެ. ޖަޖުން މިވަނީ 50 ޕަސެންޓް މާކްސްދީފަ އެވެ. އަނެއް 50 ޕަސެންޓް ވޯޓު ފާލިހު ފޮނުވުމަކީ ބެލުންތެރިންގެ ޒިންމާއެކެވެ. ގަދަ ހަތަރަކަށް ފާލިހަށް ދެވޭ ވަރު ކޮށްދޭށެވެ.\nރޭ ވެސް ބައިވެރިން ހުށަހަޅައިދިން ލަވަތަކަށް ޖަޖުން މާކްސް ދިން އިރު މިއަދު ހަވީރު ހަތަރެއް ޖަހަންދެން ބެލުންތެރިންނަށް އެސްއެމްއެސް ކުރެވޭނެ އެވެ. އަދި މިރޭގެ ޝޯ އިން ވެސް ބައިވެރިޔަކު މުބާރާތާއި ވަކިވެގެންދާނެ އެވެ. އެންމެފަހުން ޝޯއިން ވަކިވެގެންދިޔައީ ސޯދިގެވެ.


އަރަބިންނަށް ރާއްޖެ އިޝްތިހާރު ކުރުމަށް ޑރ. ޝަހީމް މަސައްކަތް ފައްޓަވަނީ | Sandhaanu\nއަރަބިންނަށް ރާއްޖެ އިޝްތިހާރު ކުރުމަށް ޑރ. ޝަހީމް މަސައްކަތް ފައްޓަވަނީ\nރާއްޖޭގެ ފުރަތަމަ އަރަބި ވެބްސައިޓުގެ ގޮތުގައި މާލްދީފް.ކޮމް ތައާރަފުކުރުމަށް ހަމަޖެހިފައިވަނީ އަންނަ ބުދަ ދުވަހުގައެވެ. ވެބްސައިޓްގެ އިތުރުން ސޯޝަލް މީޑިއާގެ ހުރިހާ ވަސީލަތްތަކެއްގައިވެސް އެ އަރަބި ޕްލެޓްފޯމް އިފްތިތާހުކުރުމަށް ވަނީ ނިންމާފައެވެ.\nޑރ. ޝަހީމް ވިދާޅުވީ ރާއްޖޭގައި މިހާތަނަށް އަރަބި ބަހުން ޚާއްސަ ސޯޝަލް ޕްލެޓްފޯމުތަކެއް ހަދާފައި ނުވާ ކަމަށެވެ. އަދި އަރަބި ބަހުން ޕްލެޓްފޯމުތަކެއް ހަދައި އަރަބީންނަށް ރާއްޖެ ގެންގޮސްދޭގޮތެއް މީގެކުރީން ނޯންނަ ކަމަށެވެ.\nއާންމު އަރަބީން ރާއްޖޭގެ ތަންތަނާއި ރާއްޖޭގެ ސަގާފަތާ ގުޅޭގޮތުން އިތުރަށް އެނގެން ބޭނުންވާ ކަމަށް ޑރ. ޝަހީމް ފާހަގަކުރެއްވިއެވެ.\nއޭނާ ވިދާޅުވީ ރާއްޖެއާ ގުޅޭގޮތުން އަރަބީންނަށް ގިނަ މައުލޫމާތު އޮޅުން ފިލައިގެން ގޮސްފިނަމަ ގިނަ އަރަބީންގެ މެދުގައި ރާއްޖެ ވަރަށް ބޮޑަށް މަގުބޫލުވެގެންދާނެ ކަމަށެވެ.


Varugadha leader eh hivvvaru gadha mamma eh - AO News\nވަރުގަދަ ލީޑަރެއްގެ ހިތްވަރުގަދަ މަންމަ\nއާން ޑަންހަމް އަކީ ހަވާއީގެ މުއްސަނދި ދެމަފިރިންނަށް ލިބުނު ހަމައެކަނި އަންހެން ދަރިފުޅެވެ. މުއްސަނދި ދިރިއުޅުމެއް އުޅެމުން އައި އާން އުމުރުން 16 އަހަރުގައި ހަވާއީގެ ޔުނިވާސިޓީގައި ތައުލީމު ހާސިލްކުރަން ފެށީ ވަރަށް ފޮނި އުއްމީދުތަކަކާ އެކުގައެވެ. އެހެން ނަމަވެސް ޔނިވާސީޓީއިން ދިމާވާ ފިރިހެނެއްގެ ސަބަބުން އާންގެ އެ އުއްމީދުތައް ހަދާން ނެތިގެން ދެއެވެ.\nކެންޔާއަށް އުފަން އެ ފިރިހެން ކުއްޖާ އަކީ މޮޅު ސިކުނޑިއެއް ލިބިފައިވާ ދޫހެލޭ ޒުވާނެކެވެ. އޭނާގެ ޖާދޫގައި އާން ޖެއްސުމަށްފަހު 1961 ވަނަ އަހަރު ދެމީހުން ކައިވެނިކުރި އިރު އާން އިނީ އޭނާގެ ފުރަތަމަ ދަރިފުޅަށް ބަލިވެއެވެ. ބަނޑަށް ތިން މަހުގައި އާން ކުރި ކައިވެންޏަށް ކުޑަ ދުވަސްކޮޅެއްގެ ތެރޭގައި ބޮޑު ތޫފާނެއް އައީ އާން ކައިވެނި ކުރި މީހާގެ މަކަރުވެރިކަން އެގުނު ހިސާބުންނެވެ. އާން އަށް އޭނާގެ ފިރިމީހާއަކީ ކުރިންވެސް އެހެން މީހަކާއި ކައިވެނިކޮށް ދަރިން ލިބިފައިވާ މީހެއްކަން އެގުނު ހިސާބުން އޭނާގެ ހިޔާވަހިކަން ދޫކޮށްލައެވެ. އުމުރުން 18 އަހަރުގައި އެކަނިމާއެކަނި އޮވެ ދަރިފުޅު ވިހެއިރު އެ ދަރިފުޅުގެ އެއްވެސް ޒިންމާއެއް އުފުލަން ދަރިފުޅުގެ ބައްޕަ ބޭނުމެއް ނުވިއެވެ.\nދަރިފުޅުގެ އުމުރުން2އަހަރުގައި ދެމީހުން ވަރިވެފައިވުމަށްފަހު އެ ދަރިފުޅުގެ ހުރިހާ ޒިންމާއެއް އުފުލަމުން އައީ އާންއެވެ. އެ ދަރިފުޅުގެ ބައްޕަގެ ފަރާތުން އެއްވެސް އެހީތެރިކަމެއް ނެލިބުނު ނަމަވެސް އާން ވަނީ އެ ދަރިފުޅަށް ފުރިހަމަ ޒުވާނަކަށް ވަންދެން އެ ހަގީގަތްތައް ސިއްރުކޮށްފައެވެ. ދަރިފުޅަށް ހުރިހާ ޒިންމާއެއް އުފުލަމުން ބެޗްލާސް ޑިގްރީ ހާސިލްކުރުމަށްފަހު އާން ވަނީ އިންޑޮނޭޝިއާގެ މީހަކާއި ކައިވެނިކޮށް އިންޑޮނޭޝިއާއަށް ދިރިއުޅުން ބަދަލުކޮށްފައެވެ. މިކައިވެންޏަށް ތިން އަހަރު ފަހުން އަންހެން ކުއްޖެއް ލިބުނު އިރު ދެ ކުދިންނަށްވެސް ތައުލީމު އުގަންނައި ދިނުމުގައި އާންވަނީ ބުރަ މަސައްކަތްތަކެއް ކޮށްފައެވެ. ވަޒީފާ އަދާކުރަމުން ދަރިންނަށް ތައުލީމު އުގަންނައި ދެމުން ދިޔަ އާން ދިޔައީ ދަރިންނަށް ދުނިޔޭގެ އެކި ކަންތައްތަކަށް ލޯހުޅުވައި ދެމުންނެވެ.\nއިންޑަނޭޝިއާގައި އުޅެމުން ދިޔަ ދުވަސްވަރު ނަސްލީ ތަފާތުކުރުންތަކުގެ ސަބަބުން އޭނާގެ ފިރިހަން ދަރިފުޅަށް ގިނަ ގޮންޖެހުންތަކާއި މަލާމާތްކުރިމަތި ވެގެން ދިޔައެވެ. ކަޅު ނަސްލުގެ މީހަކަށްވުމުން އާންގެ ދަރިފުޅަށް އެކި ނަން ނަމުން ގޮވަމުން ދިޔަ ނަމަވެސް އޭނާ ވަނީ ދަރިފުޅަށް ހިތްވަރުދީފައެވެ. ހަމުގެ ކުލައަކީ ކަމެއް ހާސިލްކުރުމަށް އޮތް ހުރަހެއް ނޫންކަމުގައި ބުނެދީފައެވެ. ހުރިހާވެސް އެއްޗަކީވެސް މިނިވަންކަމާ ތެދުވެރިކަމާއެކު މީހާ ވިސްނާ ގޮށްކަން ދަސްކޮށްދީފައެވެ.\n1971 ވަނަ އަހަރު ދެކުދިން ތައުލީމު ހާސިލްކުރަމުން ދިޔަ އިރު އާންވެސް ވަނީ މާސްޓާ ޑިގްރީ ނަގާފައެވެ. އެ ދުވަސްވަރު އޭނާގެ ދެވަނަ ކައިވެނި ރޫޅުނު ނަމަވެސް އާންވަނީ ހިތްވަރާއެކު އަންހެނުންގެ ހައްގުގައި މަސައްކަތްކޮށް އަޑު އުފުލާފައެވެ. ދިރިއުޅުމުގައި ދިމާވި ގިނަ ހުރަސްތަކާއެކުވެސް އާންވަނީ އޭނާގެ ދަރިންނަށް ރަގަޅު ތައުލީމު ހޯދައިދީފައެވެ.އާންވަނީ އޭނާގެ އުމުރުން 50 އަހަރުގައި ޕީއެޗްޑީ ހަދާފައެވެ.އާން މަރުވީ އުމުރުން 52 އަހަރުގައި ކެންސަރު ބަލީގައެވެ. އޭރު އާންއަށް ނޭގޭ ކަމަކީ ހަމުގެ ކުލައިގެ ސަބަބުން މަލާމަތް ރައްދުވި އޭނާގެ ފިރިހެން ދަރިފުޅަކީ ދުނިޔޭގެ އެންމެ ބާރުގަދަ ގައުމުގެ ރައީސްއަށްވާނެ ކަމެވެ.\nތި ހީކުރެވުނީ ހަމަ ރަގަޅަށެވެ. އާން އަކީ އެމެރިކާގެ ފުރަތަމަ ކަޅު ނަސްލަށް ނިސްބަތްވާ ރައީސްގެ މަންމާފުޅެވެ.ގިނަ ދަތިތަކަކަށްފަހު އާން ބަލާ ބޮޑުކުރި ފިރިހެން ދަރިފުޅަކީ އެމެރިކާގެ ރައީސް ބަރަކް އޮބާމާއެވެ. އާން އަކީ އެކަނިވެރި މައިންނަށް ނަމޫނާއެކެވެ. ވަރުގަދަ ލީޑަރެއްގެ ހިތްވަރުގަދަ މަންމަ އެކެވެ.\nމަސްއޫދުއަށް ހަމަލާދިންކަމުގެ ތުހުމަތުގައި މީހަކު ހައްޔަރުކޮށްފި\nކިނބިގަސްދޮށުގެ އާއި ހަވާލުވުމަށް ޖާބިރު އެގެ ކައިރިއަށް ވަޑައިގެންފި\nބައިސިކަލެއް ވަގަށް ނެގި މީހަކު ހޯދަނީ\nރައީސް ނަޝީދަށް ހަމަލާދިން އަދުހަމް އާއި އެކު އިއުތިރާފް އެއްބަސްވުމެއް ހަދައިފި


Dhiraagu In Iphone "XS" Adhi "XS Max" Raajje Ah Tha'aaraf Kohfi - Vaguthu\nދިރާގުން އައިފޯން "އެކްސްއެސް" އަދި "އެކްސްއެސް މެކްސް" ރާއްޖެއަށް ތައާރަފްކޮށްފި\nފަހުގެ އައިފޯނުތައް ތަޢާރަފްކުރުމަށް ދިރާގުން ބޭއްވި ހަފްލާ - ވަގުތު އިމޭޖަސް: މުޙައްމަދު ޖިމީ\nއެޕަލް ކުންފުނިން ނެރުނު އެންމެ ފަހުގެ ފޯންތަކުގެ ތެރޭގައި ހިމެނޭ އައިފޯން "އެކްސްއެސް" އަދި "އެކްސްއެސް މެކްސް" ރާއްޖެއަށް ތައާރަފްކޮށްފިއެވެ.\nމިއަދު މެންދުރު ފަހު ދިރާގު ހެޑް އޮފީހުގައި ބޭއްވި ރަސްމިއްޔާތެއްގެ ތެރެއިން އައިފޯން އެކްސް އެސް އަދި އެކްސްއެސް މެކްސް ރާއްޖެއަށް ތައާރަފްކޮށްފައެވެ. އެ ރަސްމިއްޔާތުގެ ތެރެއިން ދިރާގު މެދުވެރިކޮށް އައިފޯން އެކްސް އެސް އަދި އެކްސްއެސް މެކްސްއަށް ޕްރި އޯޑަރު ކުރި ފަރާތްތަކަށް ވަނީ ފޯނުތައް ހަވާލުކޮށްފައެވެ.\nދިރާގުގެ ޑިވައިސް މެނޭޖަރ އަހުމަދު އިޝާން ވިދާޅުވީ، ދިރާގު މެދުވެރިކޮށް ފަހުގެ އައިފޯންތަކަށް ޕްރިއޯޑަރު ކުރި ފަރާތްތަކުގެ ތެރެއިން މާލެ އާއި ހުޅުމާލޭގައި ދިރިއުޅޭ ފަރާތްތަކަށް މިއަދު 14:30 އިން ފެށިގެން އިރުއޮއްސި 6:00 އާއި ހަމައަށް ފޯންތައް ލިބޭނެ އިންތިޒާމް ދިރާގު ހެޑް އޮފީހުގައި ހަމަޖެހިފައިވާކަމަށެވެ.\nއަދި މިއަދު ވަޑައިނުގަނެވޭ ފަރާތްތަކަށް މާދަމާވެސް ކަސްޓަމަރ ސެންޓަރ މެދުވެރިކޮށް ލިބޭނެ ކަމަށް އިޝާން ވިދާޅުވިއެވެ. އަދި ކުރިއަށްއޮތްތަނުގައި ދިރާގުގެ އޮފީސްތައް ގާއިމްކޮށްފައިވާ ތަންތަނުން ފޯން ލިބޭނެ އިންތިޒާމް ކުރިއަށް އޮތް ހަފްތާއެއްހާ ދުވަސް ތެރޭގައި ހަމަޖެހިގެންދާނެކަމަށްވެސް އިޝާން ފާހަގަކުރެއްވިއެވެ.\n"އަޅުގަނޑުމެން ޕްރިއޯޑަރު ހުޅުވާލިތާ ގާތްގަނޑަށް 24 ގަޑިއިރުގެ ތެރޭގައި ޕްރިއޯޑަރ ސްޓޮކް ވަނީ ހުސްވެފައި". އިޝާން ވިދާޅުވިއެވެ.\nއަދި ވަރަށް އަވަހަށް ކަސްޓަމަރުން ބޭނުންވާ ފޯންތައް ގެނެސްދޭނެކަމަށް ދިރާގުން ފާހަގަކުރިއިރު، އަންނަ ހަފްތާ ތެރޭގައި އެ ފޯންތައް ގަތުމުގެ ފުރުސަތު ލިބިގެންދާނެކަމަށް ވިދާޅުވިއެވެ.\nދިރާގުން އެޕަލްގެ އެންމެ ފަހުގެ ފޯންތައް ޕްރީއޯޑަރު ކުރުމަށް ހުޅުވާލީ މިމަހު 12 ވަނަ ދުވަހުއެވެ. އަދި މިހާރު ހުރިހާ ފޯނެއް ވިކި ހުސްވެފައިވާ ކަމަށް ދިރާގުން ވަނީ ބުނެފައެވެ. ދިރާގުން ޕްރިއޯޑަރ ކުރުން ހުޅުވާލީ، ވަގުތުން ފައިސާ ދައްކައިގެން ފޯން ނަގަން ބޭނުންވާ ފަރާތްތަކަށާއި، އިންސްޓޯލްމެންޓަށް ފައިސާ ދައްކައިގެން ފޯން ނަންގަވަން ބޭނުންވާ ފަރާތްތަކަށެވެ. އިންސްޓޯލްމެންޓަށް ފޯނު ނެގޭނީ ދިރާގުން ޕޯސްޓް ޕެއިޑް ޕެކޭޖްތައް ގެންގުޅޭ ކަސްޓަމަރުންނަށެެވެ. އަދި ދިރާގުން ފޯން ނަގާ ފަރާތްތަކަށް ފަސް ޖީބީގެ ޑާޓަ ހަ މަސް ވަންދެން ހިލޭ ލިބޭނެއެވެ.\nއެޕަލް އިން މިފަހަރު ނެރެފައި ވަނީ ކުރީގެ އައިފޯންތަކަށްވުރެ މާ ވަރުގަދަ ފޯންތަކެކެވެ. އެގޮތުން މިފަހަރު ނެރުނު ފޯންތައް ކުރީގެ އައިފޯނުތަކަށްވުރެ ދެގުނަ ސްޕީޑު އަވަސްވާނެއެވެ. އަދި ފޯނުތަކުގައި ހިމަނާފައިވާ ފޭޝަލް ރިކޮގްނިޝަން ފީޗާ އާއި އެކު މިފޯނު ވެގެން ދާނީ މިފަދަ އެންމެ ފުރިހަމަ ފީޗާ ހިމަނާފައިވާ ސްމާޓް ފޯނަށެވެ. "ޓްރޫ ޑެޕްތު" ކެމެރާ އާއި އެކު އާ އައިފޯންގެ ސަލާމަތީ ފިޔަވަޅު ވަނީ ވަރުގަދަ ކުރެވިފައެވެ.


Vehicle dhuhvun manaa Kuri engun baathil koffi\nވެހިކަލް ދުއްވުން މަނާކުރި އެންގުން ބާތިލުކޮށްފި\nމާލެ ސަރަހައްދުގައި ވަކި ވަގުތުތަކެއްގައި ވެހިކަލް ދުއްވުން މަނާކޮށް ޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ނެރުނު އަމުރު ވަނީ ބާތިލުކޮށްފައި —\nމާލެ ސަރަހައްދުގައި ވަކި ވަގުތުތަކެއްގައި ވެހިކަލް ދުއްވުން މަނާކޮށް ޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ނެރުނު އަމުރު މިރޭ ބާތިލުކޮށްފި އެވެ.\nކޮވިޑް-19 އިން ރައްކާތެރިވުމުގެ ގޮތުން އެޅި ފިޔަވަޅުތަކުގެ ތެރޭގައި މާލެ ސަރަހައްދުގައި ވަކި ވަގުތުތަކެއްގައި ވެހިކަލް ދުއްވުން މަނާކުރުން ހިމެނެއެވެ. ފުރަތަމަ ނިންމީ ރޭގަނޑު 8 އިން ފަތިހު ފަހަކަށް ވެހިކަލް ދުއްވުން މަނާ ކުރުމަށެވެ.\nނަމަވެސް ކޮވިޑްގެ ހާލަތު ބޮޑުތަނުން ގޯސްވެ ޕޮޒިޓިވްވާ މީހުންގެ އަދަދު އިތުރުވުމުން ފިޔަވަޅުތައް ހަރުކަށިކޮށް ވެހިކަލް މަނާ ވަގުތު އިތުރުކުރި އެވެ. އެގޮތުން އިރުއޮއްސި ހަޔަކުން ހެނދުނު ހަޔަކަށް މާލެ، ހުޅުމާލެ، ވިލިމާލެ، ގުޅިފަޅު، ތިލަފުށި އަދި ހުޅުލޭގައި ވެހިކަލް ދުއްވުން މަނާކުރިއެވެ. އެ ނިންމުން އަައީ ފެބްރުއަރީ މަހުގެ 12 ވަނަ ދުވަހުއެވެ.\nނަމަވެސް ޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ދެންމެ ނެރުނު އަމުރުގައި ބުނެފައިވަނީ ވެހިކަލް ދުއްވުން މަނާ ވަގުތު ކަނޑައަޅާ މިދިޔަ މަހުގެ 12 ވަނަ ދުވަހު ނެރުނު އަމުރު ބާތިލުކޮށްފައިވާ ކަމަށެވެ.\nވެހިކަލް މަނާ ވަގުތު އުވާލިނަމަވެސް ކޮވިޑަށް ޕޮޒިޓިވްވާ މީހުންގެ އަދަދު ދަށަކަށް ނުދެއެވެ. އަދިވެސް އެ އަދަދު ހުރީ ކޮންމެ ދުވަހަކުހެން 100 އިން މަތީގައެވެ. ރާއްޖޭގެ ޕޮޒިޓިވް ނަންބަރު 23،000 ކައިރިކުރާއިރު ކޮވިޑް ފިޔަވަޅުތައް އުވާލުމަށް އެޗްޕީއޭއަށް ސިޔާސީ ފަރާތްތަކުން ދަނީ ވަރަށް ބޮޑަށް ޕްރެޝަރު ކުރަމުންނެވެ. އަދި ފިޔަވަޅުތައް ދަމަހައްޓަނީ ވަކި ބައެއްގެ ނާޖައިޒު މަންފާއަށް ކަމަށް ތުހުމަތުކޮށް ސިއްހީ ހިދުމަތް ތެރިންނަށް ބޮޑެތި ތުހުމަތުތައްވެސް އަމާޒު ކުރަމުން ގެންދެއެވެ.\nރޯދަ މަހަށް ކޮވިޑް ފިޔަވަޅުތަކަށް ލުއި ދޭނެ ކަމަށް އެޗްޕީއޭއިން ބުނެފައިވާއިރު އަންނަ މަހުގެ 10 ވަނަ ދުވަހު އޮންނަ ލޯކަލް ކައުންސިލް އިންތިހާބުގެ ކެންޕެއިނަށް ލުއި ދޭންވެސް ސިޔާސީ ބޭފުޅުން އެޗްޕީއޭއަށް ވަރަށް ބޮޑަށް ޕްރެޝަރު ކުރިއެވެ.\nމޯލްޑިވްސް ޕޮލިސް ސާވިސް އެޗްޕީއޭ ކޮރޯނާ ވައިރަސް + ކޮވިޑް-19 މައިމޫނާ އަބޫބަކުރު މާލޭ ސަރަހައްދުގެ ކާފިއު


Nuclear hathiyaaru nahthailumuge ehbasvumugai Trump aai Kim soikurahvai\nނިއުކްލިއަ ހަތިޔާރު ނައްތާލަން ޓްރަމްޕާއި ކިމް ސޮއިކުރައްވައިފި\nއެމެރިކާގެ ރައީސް ޑޮނަލްޑް ޖޭ ޓްރަމްޕާއިި އުތުރުކޮރެއާގެ ލީޑަރު ކިމް ޖޮން އުން ސިންގަޕޫރުގެ ސަންތޯޒާ އައިލެންޑުގައި މިހާރު ބާއްވަވަމުން ގެންދަވާ ތާރީހީ ސަމިޓުގައި ދެގައުމުން އެއްބަސްވީ ކަންކަމުގެ ލިއުމުގައި ދެބޭފުޅުންް ސޮއިކުރައްވައިފިއެވެ.\nރޮއިޓާސް ބުނީ ކިމްއާއި ޓްރަމްޕް ސޮއިކުރެއްވި އެއްބަސްވުމުގައި ވަނީ ކޮރެއަން ޕެނިންސިއުލާއިން ނިއުކްލިއަ ހަތިޔާރު މުޅިން ނައްތައިލުމަށާއި އެމެރިކާއިން އުތުރަށް ސަލާމަތީ ކަށަވަރުކަން ދިނުމަށް ކަމަށެވެ. ތާރީހީ ބައްދަލުވުން ނިންމުމުގެ ގޮތުން އެކުލަވައިލި ގުޅިފައިވާ ބަޔާނެއްގެ ގޮތުގައި ސޮއިކުރި އެ އެއްބަސްވުމުގައި ކަންކަމުގެ ތަފުސީލު ހިމަނާފައެއް ނުވެއެވެ.\nއެގޮތުން އުތުރުކޮރެއާއިން އެގައުމުގެ ނިއުކްލިއަ ހަތިޔާރު ނައްތައިލުމުގެ ކަންތައް ކުރިއަށް ގެންދާނެ ގޮތާއި އެމެރިކާއިން އުތުރުކޮރެއާއަށް ސަލާމަތީ ކަށަވަރުކަން ދޭނެ ގޮތުގެ ތަފުސީލެއް އެ އެއްބަސްވުމަކު ނެތެވެ.\nބައްދަލުވުމަށް ފަހު ޓްރަމްޕް ވިދާޅުވީ ނިއުކްލިއަ ހަތިޔާރު ނައްތައިިލުމުގެ މަސައްކަތް ވަރަށް އަވަހަށް ފެށޭނެ ކަމަށް އުއްމީދުކުރައްވާ ކަމަށެވެ. އަދި ވިދާޅުވީ އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕޭއޯއާއި އުތުރުކޮރެއާގެ އޮފިޝަލުން މިއަދުގެ ބައްދަލުވުމާ ގުޅޭ އިތުރު މަޝްވަރާތައް ކުރިއަށް ގެންދަވާނެ ކަމަށެވެ.\nއުތުރުކޮރެއާއާ ދެކޮޅަށް އަޅާފައިވާ ދަތިކުރުމުގެ ފިޔަވަޅުގެ ވާހަކަވެސް އެއްބަސްވުމެއްގައި ނެތެވެ. އެކަމަކު އުތުރުކޮރެއާއިން ސިޔާސަތު ބަދަލުކުރީ އެފިޔަވަޅުތަކާ ހެދި ކަމަށް ބައިިނަލް އަގުވާމީ ދުނިޔެއިން ކުރިން ގަބޫލުކުރިއެވެ.\nއެމެރިކާ އުތުރު ކޮރެއާ ކިމް ޖޮން އުން + ޓްރަމްޕް ކިމް ސަމިޓް


Spain ge Style mihaaru Kamaku Nudhey: Pique\nސްޕޭންގެ ސްޓައިލް މިހާރު ކަމަކު ނުދޭ: ޕީކޭ\nސްޕޭންގެ ކުޅުންތެރިން ފަރިތަކުރަނީ\nސްޕޭން ކުޅެމުންދާ ފުޓްބޯޅަ އަކީ މިހާރު އެންމެނަށް އެނގޭ ބާއެއްޗެއް ކަމަށާއި ކުދިޕާސްޖަހައި ބޯލަ ހިފަހައްޓައިގެން ކުޅޭ ސްޓައިލް މިހާރު ކަމުނުދާ ކަމަށް ޑިފެންޑަރު ޖެރާޑް ޕީކޭ ބުނެފި އެވެ.\nބާސެލޯނާގެ ޑިފެންޑަރު މިހެން ބުނީ ޔޫރޯ ފުޓްބޯޅަ މުބާރާތުގެ ކުއާޓާ ފައިނަލުގައި އިޓަލީ އަތުން ބަލިވެ، މުބާރާތުން ކެޓުމުންނެވެ. ޕީކޭ ބުނީ ސްޕޭނަކީ މޮޅުވާނެ ޓީމެއްކަމަށް ސިފަވަނީ ކުޅުންތެރިންގެ ނަމުންނާއި ކުރީގެ ކާމިޔާބީތަކުގެ ސަަބަބުން ކަމަށެވެ.\nސްޕޭން ވަނީ 2008 އާއި 2012ގެ ޔޫރޯ އަދި 2010ގެ ވޯލްޑް ކަޕް ކާމިޔާބުކޮށްފަ އެވެ.\n"އެކަމަކު މިހާރު އެކާމިޔާބީ ހޯދި ސްޓައިލް ކަމަކު ނުދޭ. އެންމެނަށް ވެސް އެނގޭ އަހަރުމެން ކުޅޭގޮތް. މިފަހަރުގެ ނާކާމިޔާބީ އަކީ ކުރިއަށް ހުރި މުބާރާތްތަކުގައި އަހަރުމެންވެސް ވިސްނައިގެން ބަދަލުތަކަކާއެކު ނުކުންނަންޖެހިއްޖެކަން އަހަރުމެންނަށް ގަބޫލު ކުރެވޭނެ ފަދަ ނާކާމިޔާބީއެއް. ކުރިއާ އަޅާ ބަލާއިރު އަހަރުމެންގެ ޓީމުގައި މިހާރު ވަރުގަދ ކަމެއްނެތް. އަހަރުމެން މޮޅުވާނެއޭ ކިޔަނީ ކުރިން ލިބިފައިހުރި ކާމިޔާބީއާއި ކުޅުންތެރިންގެ ނަމަށް ބަލާފައި،" ޕީކޭ ބުންޏެވެ.\nޔޫރޯގެ ފުރަތަމަ މެޗުގައި ލަނޑު ޖަހައިދީގެން ސްޕޭން މޮޅުކޮށްދިން ޑިފެންޑަރު ބުނީ ސްޕޭންގެ ކޮންމެ ކުޅުންތެރިއަކު ވެސް އިދިކޮޅު ޓީމަށް އެނގޭ ކަމަށާއި އަދި ސްޕޭން ކުޅޭގޮތް ހުރިހާ ޓީމުތަކުން ވެސް މިހާރު ވަރަށް ރަނގަޅަށް ދަސްކޮށްފައިވާ ކަމަށެވެ.\nސްޕޭނުގެ ނާކާމިޔާބީގެ ސަބަބުން ކޯޗު ވިސެންޓޭ ޑެލްބޮސްކޭ ވެސް ވަނީ މަގާމުން ވަކިވާން ބޭނުންވާ ކަމަށް ބުނެފަ އެވެ. ނަމަވެސް ވަކި ގޮތެއް ނިންމާނީ ސްޕޭނުގެ ފުޓްބޯޅަ ފެޑަރޭޝަނާ ވާހަކަ ދެއްކުމަށް ފަހު އެވެ.\nއޭނާ ބުނީ މި ފަހަރު ސްޕޭން ބަލިވި ނަމަވެސް އެ ގައުމުގެ ފުޓްބޯޅައަކީ ވަރަށް ރަނގަޅަށް ރާވާލެވިފައިވާ ކަމެއް ކަމަށާއި ކުދުކުދި ބަދަލުތަކަކާއެކު އަދިވެސް ރަނގަޅު ޓީމެއް އެކުލަވާލެވޭނެ ކަމަށެވެ.\nކުޅުންތެރިންގެ ޓްރޭނިންތައް ހުއްޓާލަން އަންގަނީ\nބާސާއިން ވެސް މުސާރަތައް ކުޑަ ކުރަނީ


SunOnline: Gaumee team gai Dhagan'dey Himenen jehey: Mahloof\nދަގަނޑޭގެ ގައުމީ ޓީމުގައި ނުހިމެނުމުން މަހްލޫފް ކަންބޮޑުވުން ފާޅުކޮށްފި\nޢަބްދުﷲ އައިމަން 15 Aug 2019, 09:33\nރާއްޖޭގެ މިހާތަނަށް އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަލީ އަޝްފާގް (ދަގަނޑޭ) ވޭތުވެ ދިޔަ އަހަރުގެ އެންމެ މޮޅު ކުޅުންތެރިޔާގެ މަގާމާއި އެންމެ ގިނަ ގޯލު ޖެހި ކުޅުންތެރިޔާގެ މަގާމު ވެސް ހޯދައިފައި ވަނިކޮށް، ގައުމީ ޓީމުގައި ނުހިމެނުމުން ޔޫތު އެންޑް ސްޕޯޓްސް މިނިސްޓަރު އަހުމަދު މަހުލޫފް އެކަމާ ކަންބޮޑުވުން ފާޅު ކޮށްފި އެވެ.\nއެ މައްސަލައިގައި ގިނަ ބަޔަކު ނުރުހުން ފާޅުކޮށް ސޯޝަލް މީޑިއާގައި އަޑުފަތުރަމުން އަންނަ އިރު މަހްލޫފް މިރޭ ސޯޝަލް މީޑިއާގައި ކުރެއްވި ޕޯސްޓެއްގައި ވިދާޅުވީ ދަގަނޑޭއަކީ ގައުމީ ޓީމުގެ ފުރަތަމަ 11ގައި ހިމެނެންޖެހޭ ކުޅުންތެރިއެއް ކަމަށާއި، ދިވެހި ރައްޔިތުންގެ ކަންބޮޑުވުން ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އާއި ރަސްމީކޮށް ހިއްސާކުރާނެ ކަމަށެވެ.\n“އަޅުގަނޑުގެ ފުރަތަމަ އެގާރައިގައި އަލީ އަޝްފާގް ހިމެނޭނެ. ދަގަނޑޭ އަކީ ގައުމީ ޓީމުގައި ހިމެނެންޖެހޭ ކުޅުންތެރިއެއް ކަމަށް އަޅުގަނޑު ގަބޫލުކުރަން. ދިވެހި ސަޕޯޓަރުންގެ އެދުން އެފްއޭއެމް އާއި ރަސްމީކޮށް ހިއްސާކޮށްދޭނަން” މަހުލޫފް މިރޭ ކުރެއްވި ޓްވީޓެއްގައި ވިދާޅުވެފައިވެ އެވެ.\nމިފަހަރު ގައުމީ ޓީމަށް ނެގި ސްކޮޑުގައި ދަގަނޑޭގެ އިތުރުން ތަޖުރިބާކާރު މުހިއްމު ކުޅުންތެރިންތަކެއް ޓީމުން ބާކީ ކުރުމުގެ މައްސަލައިގައި ގައުމީ ކޯޗު ޕީޓަ ސެގާޓް ބުނީ އެ ކުޅުންތެރިންނަށް ފުރުސަތު ނުލިބެނީ އުމުރުން ދޮށިވުމުން ކަމަށެވެ. އަދި ކުރިއަށް އޮތް ކޮލިފައިނަށް ތައްޔާރުވުމުގެ ގޮތުން ލަންކާގައި ހާއްސަ ޓްރެއިނިންގެ ކޭންޕެއް ކުރުމަށް ގައުމީ ޓީމު ފުރުމުގެ ކުރިން ނޫސްވެރިންނާ ވާހަކަ ދައްކަމުން ސެގާޓް ބުނީ ކޮލިފައިން ނިމޭއިރު މުހައްމަދު އާރިފް (ބަކާ) އާއި ދަގަނޑޭ އަށް 38 އަހަރު ވާނެކަމަށެވެ.\nމިދިޔަ ސީޒަނުގައި ދަގަނޑޭ އާދަޔާ ހިލާފު ރަނގަޅު ފޯމެއްގައި ހުރި ނަމަވެސް ސާފް ސުޒުކީ ކަޕަށް ނެގި ސްކޮޑުން ވެސް ކޯޗު ދަގަނޑޭ އަށް ފުރުސަތު ދީފައެއްނުވެ އެވެ. އެ މުބާރާތަށް ފަހު އިންޑިއަން އައިލެންޑް އޯޝަން ގޭމްސް (އައިއޯއައިޖީ) އިން ދަގަނޑޭ އަށް ފުރުސަތު ނުދިން ނަމަވެސް ނަތީޖާ ނެރެން މަޖުބޫރުވާ ވޯލްޑް ކަޕާއި އޭޝިއަން ކަޕް ކޮލިފިކޭޝަންގައި ދަގަނޑޭ އަށް ފުރުސަތު ދޭނެކަމަށް ބެލެވުނެވެ.\nދަގަނޑޭ އަށް ފުރުސަތު ނުދިނުމުން ކޯޗަށް އަމާޒުވަމުންދާ ފާޑުކިޔުމާއި ގުޅޭގޮތުން އެފްއޭއެމް އިން އަދި މިހާތަނަށް ވަކި އެއްޗެއް ބުނެފައެއްނުވެ އެވެ.


Star Wars ah Dhivehi kuhjjehgge hithugai oiy loabi dhahkkaidhinee karudhaas foshin hadhaafaivaa millennium falcon replica akun - One Online\nސްޓާވާސްއަށް ދިވެހިކުއްޖެއްގެ ހިތުގައި އޮތް ލޯބި ދައްކައިދިނީ ކަރުދާސް ފޮށިން ހަދާފައިވާ މެލީނިއަމް ފެލްކޮން ރެޕްލިކާއަކުން\nކަރުދާސް ފޮށި ބޭނުންކޮށްގެން ރައިހާން ހަދައިފައިވާ މެލީނިއަމް ފެލްކޮން ރެޕިލާ---- ފޮޓޯ: މީސް މީޑިއާ\nސްޓާވާސްއަކީ ދުނިޔޭގެ އެތައް ބައެއްގެ މެދުގައި މަގުބޫލުވި ފިލްމެކެވެ. އެ ފިލްމުވަނީ ދިވެހިންގެ މެދުގައިވެސް ބޮޑު މަގުބޫލުކަމެއް ހޯދައިފައެވެ. ހާއްސަކޮށް ފުރާވަރުގެ ކުދިން އެ ފިލްމަށް ހާއްސަ ލޯތްބެއް ކުރެއެވެ.\nއެގޮތުން ގިޔާސުއްދީން ސްކޫލުގެ ގްރޭޑް 10އެއްގައި ތައުލީމު ހާސިލްކުރަމުން އަންނަ އުމުރުން 15 އަހަރުގެ ރައިހާން އަލީ ނިޝާމް އަކީ ސްޓާވާސްއަށް ހާއްސަ ލޯތްބެއް ޖެހިފައިވާ ކުއްޖެކެވެ. އެ ލޯބި އޭނާ ދައްކައިދިނީ ކަރުދާސް ފޮށި ބޭނުންކޮށްގެން ހަދާފައިވާ ސްޓާވާސްގެ މެލީނިއަމް ފެލްކޮން ރެޕްލިކާއަކުންނެވެ.\nމެލީނިއަމް ފެލްކޮން ހެދުމަށް ދެ ކަރުދާސް ފޮށިގަނޑު ރައިހާން ބޭނުންކޮށްފައި ވެއެވެ. އޭގެ އިތުރުން ގްލޫ ގަންއަކާއި ސިލިކޯން ގްލޫއާ ޓޭޕްވެސް ބޭނުންކޮށްފައި ވެއެވެ.\nކޮންމެ ދުވަހަކު ދެ ގަޑިއިރު މަސައްކަތްކޮށްގެން ރައިހާނަށް މެލީނިއަމް ފެލްކޮން ހެދުމުގެ މަސައްކަތް އެއްކޮށް ފުރިހަމަ ކުރެވުނީ ދެ ހަފުތާއިންނެވެ.\nލޮކްޑައުންގެ މުއްދަތުގައި ރައިހާން ހަދާފައިވާ މެލީނިއަމް ފެލްކޮންގެ ފޮޓޯތައް މީސް މީޑިއާގައި ވައިރަލްވެފައިވާއިރު އެތައް ބަޔަކު އަންނަނީ އެ މެލީނިއަމް ފެލްކޮން ފުރިހަމަކަމަށް ބުނެ އޭނާއަށް ތައުރީފު ކުރަމުންނެވެ.\nގުޅޭ ޓެގު ލޮކްޑައުން